
cu privire la energia electrică 


Parlamentul adoptă prezenta Lege organică. 
Prezenta Lege transpune parţial Directiva 2009/72/CE a Parlamentului European şi a Consiliului din 13 iulie 2009 privind normele comune pentru piaţa internă a energiei electrice şi de abrogare a Directivei 2003/54/CE, publicată în Jurnalul Oficial al Uniunii Europene nr. L 211 din 14 august 2009, Directiva 2005/89/CE a Parlamentului European şi a Consiliului din 18 ianuarie 2006 privind măsurile menite să garanteze securitatea aprovizionării cu energie electrică şi investiţiile în infrastructuri, publicată în Jurnalul Oficial al Uniunii Europene nr. L33 din 4 februarie 2006, precum şi Regulamentul (CE) nr. 714/2009 al Parlamentului European şi al Consiliului din 13 iulie 2009 privind condiţiile de acces la reţea pentru schimburile transfrontaliere de energie electrică  şi de abrogare a Regulamentului (CE) nr. 12285/2003, publicat în Jurnalul Oficial al Uniunii Europene nr. L 211 din 14 august 2009.
CAPITOLUL I
DISPOZIŢII GENERALE
Articolul 1. Scopul legii şi sfera de aplicare
(1) Scopul prezentei legi este instituirea unui cadru juridic general pentru organizarea, pentru reglementarea, pentru funcţionarea eficientă şi pentru monitorizarea sectorului electroenergetic menit să aprovizioneze consumatorii cu energie electrică în condiţii de accesibilitate, disponibilitate, fiabilitate, continuitate, calitate şi transparenţă; asigurarea accesului liber la piaţa energiei electrice; promovarea producerii energiei electrice; asigurarea echilibrului adecvat între ofertă şi cerere, a nivelului corespunzător al capacităţii interconexiunilor pentru facilitarea schimburilor transfrontaliere de energie electrică; dezvoltarea pieţei energiei electrice şi integrarea într-o piaţă de energie electrică competitivă; stabilirea măsurilor menite să garanteze securitatea aprovizionării cu energie electrică, îndeplinirea corespunzătoare a obligaţiilor de serviciu public, asigurarea respectării drepturilor  consumatorilor finali, precum şi a normelor privind protecţia mediului.
(2) Sub incidenţa prezentei leg cad: 
a) producerea energiei electrice, inclusiv producerea energiei electrice şi a energiei termice la centralele electrice de termoficare în regim de cogenerare; 
b) transportul energiei electrice şi operarea sistemului electroenergetic, inclusiv fluxurile transfrontaliere de energie electrică;
c) distribuţia energiei electrice;
d) furnizarea energiei electrice; 
e) importul şi exportul energiei electrice;
f) determinarea şi aprobarea preţurilor şi a tarifelor reglementate la energia electrică şi a tarifelor ce ţin de accesul la reţelele electrice, precum şi pentru alte servicii prestate; 
g) licenţierea genurilor de activitate pe piaţa energiei electrice; 
h) piaţa energiei electrice, accesul la piaţă energiei electrice şi operarea pieţei energiei electrice;
i) organizarea, funcţionarea şi monitorizarea sistemului electroenergetic;
j) securitatea şi fiabilitatea în alimentarea cu energie electrică a consumatorilor finali;
k) accesul reglementat terţilor la reţelele electrice. 
l) protecţia drepturilor consumatorilor.

Articolul 2. Noţiuni principale 
În sensul prezentei legi, următoarele noţiuni principale semnifică: 
acces la reţea – drept al utilizatorului de sistem de a prelua şi livra energia electrică în cantităţile şi pe perioada indicate în contractul pentru prestarea serviciului de transport , în contractul pentru prestarea serviciului de distribuţie prin utilizarea reţelelor electrice de transport, a reţelele electrice de distribuţie, în conformitate cu condiţiile stabilite în prezenta lege;
act de corespundere  -  act permisiv, emis de către organul supravegherii energetice de stat în rezultatul examinării unei instalații electrice noi sau existente sau a unei centrale electrice noi sau existente, ce confirmă corespunderea instalației electrice executate sau a centralei electrice construite avizului de racordare, documentaţiei de proiect, cerinţelor Normelor de amenajare a instalaţiilor electrice, altor documente normativ-tehnice în domeniu;
avarie - deranjament în funcționarea instalaţiilor sau a echipamentului unei/unor reţele electrice, care a dus la o abatere periculoasa a parametrilor regimului de funcționare a reţelei electrice respective de la cei prevăzuţi în documentele normativ-tehnice în domeniu;
centrală electrică – instalaţie sau ansamblu de instalaţii tehnice care produc energie electrică, utilizînd diverse feluri de combustibili (cărbune, gaze, produse petroliere etc.) sau alte resurse energetice, inclusive surse de energie regenerabilă;
centrală electrică destinată uzului intern – centrală electrică din a cărei producţie anuală de energie electrică mai mult de 40% este destinată consumului intern al deţinătorului;
centrală electrică eligibilă care produce din SRE – centrală electrică ce produce energie electrică din surse regenerabile de energie şi care beneficiază de dreptul de a i se achiziţiona în mod obligatoriu toată cantitatea de energie electrică livrată în reţelele electrice, în condiţiile stabilite în legea care reglementează sectorul energiei din surse regenerabile; 
centrală electrică publică – centrală electrică din a cărei producţie anuală de energie electrică cel puţin 60% este destinată livrării în reţelele electrice şi vînzării pe piaţa energiei electrice;
centrală de termoficare urbană – centrală electrică de termoficare în regim de cogenerare care livrează energie termică în sistemul centralizat de alimentare cu energie termică;
certificare – procedură în cadrul căreia se examinează respectarea de către operatorul sistemului de transport a condiţiilor privind independenţa şi separarea acestuia, precum şi a altor cerinţe relevante impuse operatorului sistemului de transport prin prezenta lege şi care constituie o precondiţie pentru desemnarea şi licenţierea operatorului sistemului de transport; 
congestie – situaţie în care o interconexiune  nu poate face faţă  tuturor fluxurilor  fizice de energie electrică ce rezultă din tranzacţiile internaţionale solicitate de participanţii pe piaţa energiei electrice,  din cauza lipsei sau a capacităţii insuficiente a interconexiunilor şi/sau a sistemelor de transport în cauză;
consumator – consumator angro sau consumator final;
consumator angro – persoană fizică, întreprinzător individual, sau persoană juridică care procură energie electrică în scopul revînzării ei în interiorul sau în exteriorul  sistemului electroenergetic ;
consumator casnic – persoană fizică care procură energie electrică pentru propriile  necesităţi casnice, cu excepţia  utilizării acesteia în scopuri  comerciale, pentru desfăşurarea  activităţilor de întreprinzător sau profesionale;
consumator eligibil – consumator de energie electrică care este liber să îşi aleagă furnizorul de la care să cumpere energia electrică, inclusiv din străinătate;
consumator final – consumator casnic şi consumator noncasnic, care procură energie electrică pentru uz propriu;
consumator noncasnic – persoană fizică sau juridică care procură energie electrică în alte scopuri decît propriile necesităţi casnice, inclusiv producătorii şi consumatorii angro;
consumator vulnerabil – familie defavorizată care beneficiază de prestaţie socială în conformitate cu Legea cu privire la ajutorul social;
contract de furnizare a energiei electrice –    contract în baza căruia se furnizează energie electrică consumatorului, dar care nu cuprinde un instrument derivat al energiei electrice;
control asupra unei întreprinderi – situaţie în care datorită unor drepturi, contracte sau prin orice alte mijloace care, separat sau împreună şi avînd în vedere considerentele de drept sau de fapt implicate, conferă posibilitatea exercitării unei influenţe decisive asupra unei întreprinderi, în special prin deţinere cu titlu de proprietate sau de folosinţă a tuturor activelor întreprinderii sau a unei părţi din acestea  şi/sau prin obţinerea de drepturi sau încheierea de contracte care conferă o influenţă decisivă asupra structurii, a voturilor sau a deciziilor organelor corporative şi/sau a organelor de conducere ale unei întreprinderi;
dezvoltarea reţelei electrice de transport sau de distribuţie – majorare a capacităţii reţelei electrice de transport sau de distribuţie existente sau construcţia unor noi reţele electrice sau porţiuni de reţele electrice de transport sau de distribuţie, acţiuni efectuate de operatorul de sistemului de transport sau de operatorul sistemului de distribuţie pentru satisfacerea cererii de energie electrică;
dispecerizare - activitate tehnică specifică sectorului electroenergetic, care este efectuată de unităţi specializate ale operatorului sistemului de transport în scopul exploatării coordonate a instalaţiilor şi a echipamentelor componente ale sistemului electroenergetic care necesită o comandă unitară;
distribuţie – transmitere   a   energiei  electrice prin reţelele electrice de distribuţie în vederea livrării ei către consumatori, fără a se include furnizarea;
echilibrare - ansamblu de acţiuni şi procese, realizate la toate intervalele de timp, prin intermediul cărora operatorul sistemului de transport asigură în mod continuu echilibrul între consum, producere, import și export de energie electrică, în condițiile necesității menţinerii frecvenţei în limitele de stabilitate predefinită, pentru a respecta volumul rezervelor necesare pentru fiecare proces de menţinere a frecvenţei şi de înlocuire a rezervei cu privire la calitatea necesară, în conformitate cu Normele tehnice ale reţelelor electrice, aprobate de Agenţia Naţională pentru Reglementare în Energetică (în continuare Agenţia); 
echilibru între ofertă şi cerere – satisfacere a cererilor previzibile de consum al energiei electrice fără a fi necesară aplicarea de măsuri de reducere a consumului;
echipament de măsurare – aparat sau sistem destinat măsurării cantităţii de energie electrică livrată şi, după caz, a puterii electrice, în scopul facturării;
electrician autorizat - persoană fizică, autorizată de organul supravegherii energetice de stat, cu dreptul de a executa instalaţiile electrice şi, respectiv, cu dreptul de a întocmi documentaţia aferentă lucrărilor efectuate;
energie electrică de echilibrare – energie electrică necesară pentru echilibrarea sistemului electroenergetic întru  acoperirea completă a cererii de energie electrică, suplimentar celei planificate şi confirmate, care asigură acoperirii curbei reale de sarcină;
export declarat –   livrarea  energiei electrice din sistemul electroenergetic al  Republicii Moldova   pe baza unui acord contractual care va prevedea că  preluarea corespunzătoare simultană (importul declarat) a energiei electrice va avea loc într-o ţară, Parte  a Comunităţii Energetice, sau într-o ţară terţă;
flux tehnologic - flux neintenționat de energie electrică pe interconexiunile cu sistemele electrice de transport vecine;
flux transfrontalier – flux fizic de energie electrică în reţelele de transport a Republicii Moldova, care rezultă din impactul activităţii producătorilor şi/sau a consumatorilor din afara Republicii Moldova asupra reţelei sale de transport;
furnizare – vînzare, inclusiv revînzare, a energiei electrice procurate către consumatori;
furnizor – persoană fizică, întreprinzător individual, sau persoană juridică, titular de licenţă pentru furnizarea energiei electrice, care furnizează energie electrică în condiţiile prezentei legi; 
furnizor central de energie electrică – furnizor desemnat de Guvern să achiziţioneze energie electrică de la centralele electrice eligibile care produc din SRE şi energia electrică produsă de centralele de termoficare urbane şi să o furnizeze pe piaţă energiei electrice, la tarifele stabilite de Agenţie, în condiţiile prezentei legi;
furnizor al serviciului universal -  furnizor care, în contextul îndeplinirii obligaţiilor de serviciu public, este desemnat să asigure serviciu universal consumatorilor casnici şi întreprinderilor mici;
furnizor de ultimă opţiune – furnizor  care, în contextul îndeplinirii obligaţiilor de serviciu public, este desemnat să furnizeze, pentru o anumită perioadă de timp, energie electrică unei anumite categorii de consumatori finali care şi-au pierdut furnizorul în anumite circumstanţe, în condiţii specifice reglementate, stabilite prin prezenta lege; 
grup de echilibrare – grup constituit din unul sau mai mulţi participanţi la piaţa energiei electrice care îşi transferă obligaţiile aferente responsabilităţii de echilibrare în sarcina responsabilului grupului de echilibrare; 
grup generator - ansamblu de maşini rotative destinat să transforme energia de altă formă în energie electrică;import declarat  - introducerea energiei electrice în Republica Moldova concomitent cu   livrarea  energiei electrice (exportul declarat) dintr-o ţară, Parte a Comunităţii Energetice, sau dintr-o ţară terţă;
instrument derivat al energiei electrice – instrument financiar menit să asigure participanţii  la piaţa energiei electrice împotriva unor posibile fluctuaţii ale preţului la energia electrice pe piaţă, în cazul în care acest instrument ţine de sectorul electroenergetic;
instalaţie de racordare – instalaţie electrică prin care se face legătura între reţeaua electrică şi centrala electrică sau instalaţia de utilizare;
instalaţie de utilizare – ansamblu de instalaţii electrice ale consumatorului final destinate utilizării energiei electrice;
interconexiune – instalaţii şi echipamente utilizate la interconectarea a două sisteme electroenergetice; 
întreprindere electroenergetică – persoana fizică, întreprinzător individual, sau persoană juridică ce desfăşoară cel puţin una din activităţile de producere, de transport, de distribuţie sau de furnizare a energiei electrice, precum şi de operare a pieţei energiei electrice, care îndeplineşte funcţii cu caracter comercial, tehnic sau funcţii de întreţinere aferente activităţilor respective, fără a include consumatorii finali;
întreprindere electroenergetică  integrată – o întreprindere electroenergetică integrată pe orizontală sau  pe verticală;
întreprindere electroenergetică integrată pe orizontală – întreprindere care desfăşoară cel puţin una din următoarele activităţi: producere, transport, distribuţie sau furnizare a energiei electrice, precum şi o altă activitate ce nu ţine de sectorul electroenergetic;
întreprindere electroenergetică integrată pe verticală – o întreprindere electroenergetică sau grup de întreprinderi care pot exercita control una asupra alteia sau în cadrul căreia aceeaşi persoană sau aceleaşi persoane este (sînt) îndreptăţită (te) direct sau indirect, să exercite controlul, după cum este definit în prezenta lege, şi care desfăşoară cel puţin una din activităţile de transport sau de distribuţie a energiei electrice şi cel puţin una din activităţile de producere sau de furnizare a energiei electrice; 
întreprindere înrudită – întreprindere afiliată care deţine majoritatea voturilor în cadrul unei alte întreprinderi sau care are dreptul de a numi sau de a revoca majoritatea membrilor organelor de conducere ale unei alte întreprinderi şi care este în acelaşi timp acţionar, fondator al întreprinderii respective sau care, în temeiul acordului încheiat cu alţi acţionari, fondatori ai  întreprinderii, controlează de una singură majoritatea voturilor în cadrul întreprinderii respective şi/sau întreprinderea dependentă în raport cu întreprinderea dominantă şi/sau întreprinderile asociate care exercită influenţă semnificativă asupra politicii financiare şi de administrare a unei alte întreprinderi şi/sau întreprinderile care aparţin aceluiaşi/aceloraşi acţionari, fondatori sau societăţi comerciale care, fără a depinde una de alta, sînt reunite sub o conducere unică ori sînt conduse de organe alcătuite majoritar din aceleaşi persoane şi/sau alte tipuri de societăţi comerciale afiliate;
întreprindere mică – întreprindere care are un număr de angajaţi de pînă la 50 de persoane şi cu o cifră anuală  de afaceri sau un bilanţ ce nu depăşeşte echivalentul în lei a 10 mil. EUR;
linie electrică directă – linie electrică ce leagă o centrală electrică izolată de sistemul electroenergetic cu instalaţiile electrice ale unui consumator izolat, sau linie electrică ce leagă o centrală electrică şi un furnizor al energiei electrice în vederea livrării energiei electrice în mod direct către propriile spaţii, filiale şi consumatori finali;
loc de consum – amplasament al instalaţiilor electrice ale consumatorului final unde, printr-o singură instalaţie de utilizare, se consumă şi se măsoară energie electrică furnizată prin una sau mai multe instalaţii de racordare;
management al eficienţei energetice/gestionare a cererii – abordare globală sau integrală în scop de a  influenţa cantitatea şi perioada de consum al energiei electrice în vederea reducerii consumului de energie primară şi a vîrfurilor de sarcină prin acordare de prioritate investiţiilor în măsurile de eficienţă energetică sau în alte măsuri, precum ar fi contractele de furnizare întreruptibilă cu energie electrică, investiţiilor pentru creşterea capacităţii de producere, dacă acestea se dovedesc a fi cele mai eficiente şi economice opţiuni, luîndu-se în consideraţie impactul pozitiv pe care îl are reducerea consumului de energie electrică asupra mediului, asupra securităţii aprovizionării cu energie electrică, precum şi asupra costurilor serviciului de distribuţie a energiei electrice aferente acestor măsuri;
metodologia de  calculare a tarifelor/ a preţurilor reglementate – set de reguli, metode şi principii, stabilite de Agenţie şi aplicate la calcularea, aprobarea şi aplicarea tarifelor pentru energia electrică furnizată şi pentru serviciile reglementate prestate consumatorilor şi utilizatorilor de sistem de către întreprinderile electroenergetice;
obligaţii de serviciu public – obligaţii impuse întreprinderilor electroenergetice în interesul economic general care se pot referi la securitate, inclusiv la securitatea aprovizionării cu energie electrică, la regularitate, la calitate şi la preţurile furnizărilor, precum şi la protecţia mediului, şi care nu sînt discriminatorii şi nu denaturează concurenţa în afară  de ceea ce este strict necesar pentru a realiza obligaţia de serviciu public în cauză;
operator al pieţei energiei electrice – persoană juridică, titular de licenţă pentru operarea pieţei energiei electrice, responsabilă de operarea şi de asigurarea funcţionării pieţelor organizate de energiei electrică;
operator al sistemului de distribuţie – întreprindere electroenergetică, titular de licenţă pentru   distribuţia energiei electrice, care dispune de reţele electrice de distribuţie, îndeplineşte funcţii de distribuţie a energiei electrice şi care este responsabilă de exploatarea, de întreţinerea, de retehnologizarea, de modernizarea şi de dezvoltarea reţelelor electrice de distribuţie în anumite zone şi a interconexiunilor cu alte reţelele electrice, precum şi de asigurarea capacităţii reţelelor electrice de distribuţie  de a satisface pe termen lung un nivel rezonabil al cererii de distribuţie a energiei electrice;
operator de reţea – operatorul sistemului de transport şi operatorul sistemului de distribuţie;
operator al sistemului de transport – întreprindere electroenergetică, titular de licenţă pentru transportul energiei electrice, care dispune de reţele electrice de transport, îndeplineşte funcţii de transport al energiei electrice şi de dirijare operativ-tehnologică a sistemului electroenergetic şi care este responsabilă de exploatarea, de întreţinerea, de retehnologizarea, de modernizarea şi de dezvoltarea reţelelor electrice de transport şi a interconexiunilor cu alte reţele electrice, precum şi de asigurarea capacităţii reţelelor electrice de transport de a satisface pe termen lung un nivel rezonabil al cererii de transport al energiei electrice;
ordinea de prioritate economică – ierarhizare a surselor de producere a energiei electrice după criterii economice;
parametri de calitate – totalitate a caracteristicilor energiei electrice stabilite în standardele de calitate aprobate de  organismul naţional de standardizare şi indicate ca obligatorii în actele normative de reglementare ale Agenţiei;
parte a Comunităţii Energetice - parte semnatară a Tratatului Comunităţii Energetice, precum şi Uniunea Europeană şi statele sale membre;
participant la piaţa energiei electrice - persoană fizică sau persoană juridică ce vinde sau cumpără energie electrică pe piaţa energiei electrice în conformitate cu prevederile prezentei legi şi cu Regulile pieţei energiei electrice; 
piaţa contractelor bilaterale – piaţă în care  vânzarea şi cumpărarea  energiei   electrice  are loc direct între participanţii la piaţa energiei electrice, în baza contractelor bilaterale de vânzare-cumpărare a energiei electrice; 
piaţa energiei electrice – cadru organizat de vînzare-cumpărare a energiei electrice de către participanţii la piaţă şi de prestare a serviciilor de sistem în scopul asigurării continue şi fiabile a consumatorilor cu energie electrică în cadrul sistemului electroenergetic; 
piaţa energiei electrice de echilibrare – piaţă cu ridicata organizată, destinată pentru cumpărarea şi vânzarea energiei electrice pentru acoperirea necesităţilor de echilibrare a sistemului electroenergetic; 
piaţa energiei electrice pentru ziua următoare – piaţă cu ridicata organizată, în care vânzarea şi cumpărarea energiei electrice are loc pentru fiecare oră a fiecărei zile, înainte de ziua de  livrare fizică a energiei electrice;
piaţa energiei electrice pe parcursul zilei – piaţă cu ridicata organizată în care vânzarea şi cumpărarea energiei electrice se efectuează în baza tranzacţiilor ce au loc în ziua de livrare, după închiderea pieţei energiei electrice pentru ziua următoare;
planificare  pe termen lung – planificare pe termen lung a necesarului de investiţii în capacităţi de producere, în reţelele electrice de transport şi de distribuţie în vederea satisfacerii cererii de energie electrică a sistemului şi pentru a contribui la diversificarea surselor şi în scopul garantării continuităţii furnizării energiei electrice consumatorilor;
procedura de licitaţie – procedură prin care puterea instalată în capacităţi de producere a energiei electrice este majorată prin investiţii în noi capacităţi sau prin extinderea capacităţilor existente;
producător –  persoană fizică, întreprinzător individual, sau persoană juridică, ce dispune de o centrală electrică, o exploatează şi  produce energie electrică;
producere – acţiunea de producere a energiei electrice;
producere distribuită – producere a energiei electrice de către o centrală electrică racordată la o reţea electrică de distribuţie;
punct de racordare – punct fizic din reţeaua electrică la care se racordează, prin intermediul instalaţiei de racordare, centrala electrică sau instalaţia de utilizare;
putere a centralei electrice – sumă a puterilor active nominale ale generatoarelor de energie electrică ale unei centrale electrice;
racordare – realizare de către operatorul sistemului de transport sau de către operatorul sistemului de distribuţie a instalaţiei de racordare a unui solicitant, potenţial consumator final şi/sau punerea sub tensiune a instalaţiei de utilizare sau a centralei electrice, în condiţiile în care a fost emis actul de corespundere a instalaţiei electrice sau a centralei electrice;
responsabilul grupului de echilibrare – participant la piaţa energiei electrice care este responsabil pentru dezechilibrele provocate de un grup de echilibrare şi care achită operatorului sistemului de transport plata pentru prestarea serviciului de echilibrare urmare a dezechilibrelor provocate de grupul respectiv de echilibrare;
retehnologizare – ansamblu al operaţiunilor de înlocuire a unor tehnologii existente, uzate moral şi/sau fizic, cu tehnologii moderne în scopul eficientizării activităţii în sectorul electroenergetic, al reducerii consumului tehnologic de energie electrică, al reducerii emisiilor de poluanţi etc.;
reţea electrică – reţea electrică de transport şi de distribuţie;
reţea electrică de distribuţie –  sistem format din linii electrice de tensiune înaltă, medie şi joasă, cu echipament şi utilaj de transformare şi de comutare, precum şi cu instalaţii auxiliare situate în aval de punctul de racordare la reţeaua electrică de transport sau la centrala electrică şi în amonte  de punctul de racordare a  instalaţiilor electrice ale consumatorilor finali, care servesc în ansamblu la distribuţia energiei electrice;
reţea electrică de transport – sistem format din linii electrice de tensiune înaltă, cu echipament şi utilaj de transformare şi de comutare, precum şi cu instalaţii auxiliare, care servesc în ansamblu la transportul energiei electrice;
securitate –  securitatea furnizării şi livrării de energie electrică, precum  şi securitatea tehnică;
securitate a exploatării reţelei electrice – exploatare continuă a reţelei electrice de transport şi, după caz, a reţelei electrice de distribuţie în circumstanţe previzibile;
servicii auxiliare – servicii aferente transportului sau distribuţiei energiei electrice, acordate utilizatorilor de sistem şi terţilor de către operatorul sistemului de transport sau de operatorul sistemului de distribuţie, în conformitate cu prezenta Lege şi actele normative de reglementare aprobate de Agenţie;
servicii de sistem – servicii necesare pentru operarea reţelelor electrice de transport şi a reţelelor electrice de distribuţie
serviciu universal – serviciu prestat pentru asigurarea dreptului consumatorilor casnici şi întreprinderilor mici de a li se furniza energie electrică în mod garantat, în condiţii reglementate stabilite prin prezenta lege, cu respectarea parametrilor de calitate stabiliţi, la tarife reglementate, rezonabile, transparente şi uşor comparabile;
securitatea aprovizionării cu energie electrică - capacitatea sistemului electroenergetic de a furniza consumatorilor finali  energie electrică în conformitate cu dispoziţiile prezentei legi; 
sistem electroenergetic – centrale electrice şi utilaje necesare dirijării operativ-tehnologice, reţele electrice, precum şi instalaţiile electrice ale consumatorilor finali, care, în ansamblu, funcţionează într-un sistem unic;
sistem interconectat – ansamblu de   sisteme de transport şi de distribuţie a energiei electrice legate între ele prin intermediul unui sau mai multor interconexiuni;
sistem izolat – sistem electroenergetic care nu este interconectat cu alte sisteme sau în care mai puţin de 5% din consumul anual se asigură prin capacităţile interconexiunilor cu alte sisteme;
sistem de distribuţie închis –sistem autorizat în conformitate cu termenele şi condiţiile stabilite în prezenta Lege, care distribuie energiei electrică într-o zonă industrială, comercială sau de servicii comune, limitat din punct de vedere geografic;
sistem pauşal – metodă de determinare prin calcul a cantităţii de energie electrică consumată, în funcţie de puterea receptoarelor electrice şi de numărul orelor de utilizare pe tipuri de receptoare electrice sau în funcţie de puterea contractată şi de numărul orelor de utilizare a acestei puteri, metodă care trebuie aplicată în termenele şi în condiţiile prevăzute de lege;
subvenţii încrucişate - utilizarea unui profit obţinut în cadrul desfăşurării unui tip de activitate sau pentru o anumită categorie de consumatori pentru a acoperi cheltuielile sau pierderile înregistrate în urma desfăşurării altui tip de activitate sau pentru alte categorii de consumatori de către aceeaşi întreprindere electroenergetică;
tarif – contravaloare a energiei electrice şi a serviciilor reglementate, prestate de întreprinderile electroenergetice consumatorilor finali şi utilizatorilor de sistem;
tarif binom – tarif pentru energie electrică, care constă din două componente: una pentru putere electrică şi alta pentru energie electrică;
tarif de punere sub tensiune – tarif reglementat, achitat de solicitant operatorului sistemului de transport sau operatorului sistemului de distribuţie, pentru acoperirea costurilor aferente conectării la reţeaua electrică şi punerii sub tensiune a instalaţiei de utilizare sau a centralei electrice, stabilit conform metodologiei aprobate de Agenţie;
tarif de racordare – tarif reglementat, achitat de solicitant operatorului sistemului de transport sau operatorului sistemului de distribuţie pentru acoperirea costurilor  aferente realizării instalaţiei de racordare a unui solicitant, potenţial consumator final şi pentru punerea sub tensiune a instalaţiei de utilizare, stabilit conform metodologiei aprobate de Agenţie;
transport al energiei electrice – transmitere a energiei electrice prin reţelele electrice de transport, inclusiv tranzitul, în vederea livrării ei către consumatorii finali sau către operatorii sistemelor de distribuţie, fără a include furnizarea;
tranzit declarat –situaţie în care apare un „export declarat” de energie electrică şi în care, pe  traseul desemnat al tranzacţiei respective se află o ţară, pe teritoriul căreia nu va avea loc nici livrarea, nici introducerea concomitentă a energiei electrice;
utilizator de sistem – persoană fizică sau persoană juridică care livrează în sistemul electroenergetic sau căreia i se livrează din sistemul electroenergetic;
zonă de protecţie a reţelelor electrice – zonă adiacentă reţelelor electrice, cu condiţii deosebite de utilizare, stabilită de-a lungul traseului reţelei  electrice şi în jurul altor obiecte ale  reţelei electrice, în limitele căreia, în conformitate cu un regulament aprobat de Guvern, se introduc interdicţii privind accesul de persoane, efectuarea de lucrări şi regimul construcţiilor, în scopul asigurării condiţiilor normale de exploatare şi pentru excluderea posibilităţii de deteriorare a reţelelor electrice.

Articolul 3. Principii şi obiective generale
(1) În conformitate cu prezenta Lege, energia electrică se produce, se transportă, se distribuie, se furnizează şi se consumă în cel mai eficient mod.
(2) Principiile şi obiectivele generale ale prezentei legi sunt următoarele: 
a) asigurarea dezvoltării durabile a economiei naţionale;
b) asigurarea funcţionării sigure, fiabile şi eficiente a sistemului electroenergetic menită să garanteze furnizarea neîntreruptă a energiei electrice şi satisfacerea cererilor de energie electrică ale consumatorilor finali, cu respectarea parametrilor de calitate şi a indicatorilor de calitate stabiliţi, precum şi prestarea serviciilor de sistem; 
c) organizarea şi asigurarea funcţionării pieţei energiei electrice în condiţii de transparenţă, de competitivitate şi de nediscriminare, integrarea acesteia în piaţa regională şi europeană, crearea condiţiilor necesare pentru asigurarea concurenţei pe piaţa energiei electrice;
d) asigurarea accesului nediscriminatoriu tuturor persoanelor fizice şi juridice la piaţa energiei electrice, la reţelele electrice de transport şi de distribuţie, precum şi la serviciile de sistem;
e) stabilirea  atribuţiilor Agenţiei, a drepturilor şi a obligaţiilor întreprinderilor electroenergetice, a relaţiilor reciproce între întreprinderile electroenergetice, precum şi a relaţiilor acestora cu Agenţia;
f) stabilirea cadrului juridic necesar pentru reglementarea şi pentru monitorizarea separării efective a operatorului sistemului de transport şi a operatorilor sistemelor de distribuţie, precum şi asigurarea independenţei lor faţă de întreprinderile electroenergetice care desfăşoară activităţile de producere sau de furnizare a energiei electrice; 
g) crearea condiţiilor necesare pentru efectuarea de investiţii adecvate în sistemul electroenergetic, inclusiv pentru asigurarea de capacităţi  suficiente de producere a energiei electrice, de capacităţi suficiente în reţelele electrice de transport şi de distribuţie, în interconexiunile cu sistemele electroenergetice vecine, necesare pentru funcţionarea stabilă şi fiabilă a sistemului electroenergetic, precum şi pentru asigurarea securităţii aprovizionării cu energie electrică;
h) promovarea utilizării tehnologiilor moderne, inteligente şi ecologice, a producerii energiei electrice din surse regenerabile de energie şi a producerii energiei electrice în regim de cogenerare de înaltă eficienţă;
i) facilitarea schimburilor transfrontaliere de energie electrică în baza unor mecanisme clar definite, transparente şi nediscriminatorii privind alocarea capacităţilor şi gestionarea congestiilor în scopul utilizării eficiente a capacităţilor de interconexiune, pentru promovarea diversificării şi a competitivităţii la importurile de energie electrică;
j)  stabilirea termenelor şi a condiţiilor de îndeplinire a obligaţiilor de serviciu public în sectorul electroenergetic şi asigurarea protecţiei drepturilor consumatorilor finali;
k) stabilirea unor măsuri menite să garanteze securitatea aprovizionării cu energie electrică a consumatorilor finali;
l) sporirea eficienţei şi reducerea impactului negativ al activităţilor din sectorul electroenergetic asupra mediului, precum şi promovarea dezvoltării acestora în conformitate cu politicile economice de mediu şi sociale ale statului;
m) asigurarea cooperării  regionale şi internaţionale a operatorului sistemului de transport şi a Agenţiei, precum şi a cooperării între autorităţile de resort ale statului. 

CAPITOLUL II
COMPETENŢE ADMINISTRATIVE ŞI DE REGLEMENTARE
Articolul 4. Competenţa Guvernului
(1) Pentru funcţionarea şi dezvoltarea durabilă a sectorului electroenergetic, Guvernul:
a) elaborează şi promovează politica de stat în sectorul electroenergetic, stabileşte direcţiile de dezvoltare ale acestuia;
b) asigură crearea premiselor necesare pentru dezvoltarea şi pentru funcţionarea durabilă a sectorului electroenergetic;
c) aprobă  strategia energetică pentru pe termen lung, pentru 15 ani şi balanţa energetică pe termen mediu, pentru 5 ani, elaborate de organul central de specialitate al administraţiei publice în domeniul energeticii;
d) impune întreprinderilor electroenergetice, în interesul economic general, obligaţii de serviciu public în conformitate cu prezenta Lege;
e) asigură securitatea energetică a statului, inclusiv pentru asigurarea aprovizionării cu energie electrică a consumatorilor finali, prin crearea, în caz de necesitate, a unor întreprinderi care să desfăşoare activitatea de transport  de distribuţie sau de furnizare a energiei electrice în contextul îndeplinirii obligaţiilor de serviciu public; 
f) aprobă construcţia de centrale electrice cu o putere mai mare de 20 MW, aprobă majorarea capacităţilor centralelor electrice de termoficare existente în cazul în care capacitatea adiţională este mai mare de 20 MW, în conformitate cu regulamentul privind aprobarea construcţiei/reconstrucţiei centralelor electrice;
g) stabileşte cantitatea minimă obligatorie a rezervelor de combustibil necesară centralelor electrice;
h) lansează procedura de licitaţie, în condiţiile legii;
i) desemnează furnizorul central de energie electrică;
j) desemnează operatorul pieţei energiei electrice;
k) aprobă Regulamentul cu privire la protecţia reţelelor electrice;
l) aprobă Planul de acţiuni pentru situaţii excepţionale pe piaţa energiei electrice;
m) dezvoltă, în limita mijloacelor financiare disponibile,  programul de ajutor social;
n) aprobă documentele normativ-tehnice care reglementează securitatea exploatării instalaţiilor şi a reţelelor electrice, elaborate de organul supravegherii energetice de stat;
o) asigură protecţia mediului;
p) promovează interesele sectorului electroenergetic pe plan internațional.
 (2) Guvernul, prin intermediul organului central de specialitate al administraţiei publice în domeniul energeticii şi în cooperare cu Agenţia, asigură monitorizarea securităţii aprovizionării cu energie electrică. Monitorizarea, în special, va viza: 
a) acoperirea balanţei dintre cerere şi ofertă pe piaţa energiei electrice;
b) nivelul cererii viitoare prognozate de energie electrică şi sursele de acoperire disponibile; 
c) capacităţile suplimentare planificate sau în curs de construcţie;
d) calitatea şi nivelul de întreţinere a reţelelor electrice, securitatea exploatării reţelelor electrice, precum şi îndeplinirea măsurilor de acoperire a sarcinii de vârf  şi a deficitului în furnizarea energiei electrice în cazul indisponibilităţii unui sau a mai multor furnizori.
(3)  Odată la doi ani, pînă la data de 31 iulie, organul central de specialitate al administraţiei publice în domeniul energeticii urmează să întocmească, să publice în Monitorul Oficial al Republicii Moldova şi pe pagina sa electronica, precum şi să prezinte Secretariatului Comunităţii Energetice un raport de monitorizare privind securitatea aprovizionării cu energie electrică. În acest  raport se vor  constata rezultatele monitorizării aspectelor indicate în alineatul (2) din prezentul articol, măsurile luate sau preconizate de a fi luate pentru soluţionarea acestora, precum şi  capacitatea sistemului electroenergetic de a satisface cererea existentă şi prognoza consumului de energie electrică, precum şi informaţii cu privire la:
a) securitatea exploatării reţelelor electrice;
b) balanţa energetică pe termen mediu, pentru 5 ani;
c) perspectivele securităţii aprovizionării cu energie electrică pentru o perioadă ulterioară de 5 -15 ani;
d) proiectele de investiţii, cel puţin pentru următorii 5 ani, elaborate de operatorul sistemului de transport, de operatorii sistemelor de distribuţie, precum şi de alte părţi privind construcţia şi punerea în funcţiune a noilor interconexiuni;
e) măsurile adoptate, în temeiul prezentei legi, privind îndeplinirea serviciului universal şi a furnizării de ultima opțiune, precum şi efectul posibil al acestora asupra concurenţei  pieţei de energie electrică naţionale şi regionale;
(4) La întocmirea raportului indicat în alineatul (3) al prezentului articol, organul central de specialitate al administraţiei publice în domeniul energeticii utilizează informaţia prezentată de operatorul sistemului de transport, de operatorii sistemelor de distribuţie, de Agenţie, de alte organe centrale de specialitate ale administraţiei publice, precum şi de alte autorităţi publice şi asigură nedivulgarea informaţiilor care constituie secret comercial. 
(5) Guvernul aprobă componenţa Comisiei de supraveghere a situaţiilor excepţionale pe piaţa energiei electrice, care se convoacă de către preşedintele ei. Criteriile de selecţie a membrilor acestei comisii, rolul şi funcţiile ei se stabilesc printr-un regulament aprobat de Guvern.
(6) Guvernul va asigură cooperarea la diferite niveluri, în scopul armonizării practicilor administrative în sectorul electroenergetic şi pentru promovarea cooperării regionale.

Articolul 5. Competenţa autorităţilor administraţiei publice locale
(1) Autorităţile administraţiei publice locale acordă, la solicitare, autorizaţii de construire a obiectelor sistemului electroenergetic, inclusiv a centralelor electrice, în conformitate cu legea privind autorizarea executării lucrărilor de construcţie.
 (2) La eliberarea autorizaţiilor de construire a caselor de locuit, a clădirilor şi a altor construcţii, autorităţile publice locale sunt obligate să țină cont de cerințele față de zonele de protecţie a liniilor electrice, stabilite în Regulamentul cu privire la protecţia reţelelor electrice. 
(3) Autorităţile administraţiei publice locale sînt responsabile de elaborarea proiectelor de construcţie a reţelelor electrice de distribuţie cu destinaţie locală în baza avizelor de racordare eliberate de operatorii sistemelor de distribuţie şi în conformitate cu planurile urbanistice şi cu planurile de amenajare a teritoriului, prezintă proiectele respective operatorilor sistemelor de distribuţie.
(4) Terenurile proprietate publică a unităţilor administrativ-teritoriale se transmit în folosinţă, cu titlu gratuit, operatorilor de reţea pentru efectuarea lucrărilor necesare construcţiei şi pentru exploatarea reţelelor electrice.

Articolul 6. Autoritatea de reglementare
(1) Autoritatea investită cu competenţe de reglementare şi de monitorizare a activităţilor din sectorul  electroenergetic este Agenţia Naţională pentru Reglementare în Energetică (denumită în continuare Agenţie).
Agenţia este o autoritate publică centrală de reglementare, are statut de persoană juridică şi este independenta în raport cu alte autorităţi publice sau private. 
(2) Agenţia este instituită, administrată şi îşi exercită activitatea în conformitate cu  Legea cu privire la energetică şi cu prezenta lege. 
(3) Directorii Consiliului de administraţie şi personalul Agenţiei la îndeplinirea atribuţiilor de reglementare acţionează în mod independent de orice interes de piaţă, precum şi nu solicită şi nu acceptă instrucţiuni directe din partea Guvernului, a organelor centrale de specialitate ale administraţiei publice sau din partea altor autorităţi.
(4)  Anual, pînă la 1 martie, Agenţia pregăteşte un raport financiar pentru anul precedent, despre plăţile regulatorii efectuate pe contul său curent, precum şi despre cheltuielile pe care le-a efectuat de pe acest cont. În raportul financiar indică, de asemenea, împrumuturile bancare contractate, alte mijloace pe care le-a utilizat. Raportul financiar se publică în Monitorul Oficial al Republicii Moldova şi pe pagina electronică a Agenţiei. 
(5) Anual, pînă la 31 mai, Agenţia pregăteşte, prezintă Parlamentului şi plasează pe pagina sa electronică raportul privind activitatea desfăşurată în  anul precedent, precum şi despre monitorizarea activităţii participanţilor la piaţa energiei electrice.
(6) Regulamentul Agenţiei se aprobă de Parlament.


Articolul 7. Atribuţiile  Agenţiei
(1)  În domeniul reglementării activităţilor din sectorul electroenergetic supuse reglementării prin licenţiere şi autorizare,  Agenţia:
a) eliberează, prelungeşte, reperfectează, suspendă, reia valabilitatea sau retrage licenţele eliberate, eliberează copii şi duplicate ale acestora în conformitate cu prezenta lege şi potrivit Legii privind reglementarea prin licenţiere a activităţii de întreprinzător;
b) desemnează titularul de licenţă care va desfăşura activitatea licenţiată în locul titularului de licenţă pentru transportul energiei electrice, pentru distribuţia energiei electrice, pentru operarea pieţei energiei electrice sau pentru furnizarea energiei electrice în contextul îndeplinirii obligaţiilor de serviciu public a cărui licenţă a fost suspendată, căruia i s-a retras licenţa sau a cărui licenţă a expirat;
c) monitorizează şi controlează, în modul şi în limitele stabilite de lege, respectarea de către titularii de licenţe a obligaţiilor stabilite prin prezenta lege privind calitatea serviciilor prestate şi privind performanţa activităţilor desfăşurate, precum şi a altor condiţii stabilite pentru desfăşurarea activităţilor licenţiate în condiţiile licenţei,  în prezenta Lege şi în actele normative de reglementare aprobate de Agenţie;
d) certifică operatorul sistemului de transport şi monitorizează respectarea continua de către acesta a cerinţelor privind separarea şi independenţa, precum şi a altor exigenţe prevăzute de lege; 
e) monitorizează respectarea continuă de către operatorul sistemului de distribuţie a cerinţelor privind separarea şi independenţa, precum şi a altor exigenţe prevăzute de lege;
f) aprobă, pune în aplicare şi monitorizează respectarea de către operatorii de reţea a prevederilor privind accesul reglementat, echitabil şi nediscriminatoriu la reţelele electrice de transport şi de distribuţie, stabilite în prezenta lege şi în actele normative de reglementare aprobate de Agenţie; 
g) aprobă normele tehnice ale reţelelor electrice, monitorizează şi asigură aplicarea de către operatorul sistemului de transport şi de operatorii sistemelor de distribuţie a acestor norme şi monitorizează respectarea de către operatorii de reţea a normelor respective, precum şi a obligaţiei de întreţinere a reţelelor electrice la un nivel adecvat al securităţii operaţionale;
h) aprobă Regulamentul privind racordarea la reţelele electrice şi prestarea serviciilor de transport şi de distribuţie a energiei electrice (în continuare Regulamentul privind racordarea) care stabileşte termenele şi condiţiile de racordare, de deconectare şi de reconectare la reţelele electrice, inclusiv a centralelor electrice pentru a garanta că acestea sînt obiective, transparente şi nediscriminatorii, în special prin prisma costurilor şi a beneficiilor diverselor tehnologii de producere a energiei electrice şi de producere distribuită şi monitorizează respectarea acestora de către operatorii de reţea;
i) aprobă regulamentul cu privire la calitatea serviciilor de transport  şi de distribuţie a energiei electrice, monitorizează respectarea de către operatorii de reţea a indicatorilor de calitate;
j) eliberează, prelungeşte, reperfectează, suspendă, reia valabilitatea sau retrage autorizaţii pentru linii electrice directe, precum şi eliberează duplicate ale acestora, în conformitate cu termenele şi condiţiile stabilite în prezenta lege şi în legea privind reglementarea prin autorizare a activităţii de întreprinzător şi monitorizează activitatea titularilor autorizaţiilor pentru linii electrice directe;
k) eliberează, prelungeşte, reperfectează, suspendă, reia valabilitatea sau retrage autorizaţiile pentru sisteme de distribuţie închise, precum şi eliberează duplicate ale acestora, în conformitate cu termenele şi condiţiile stabilite în prezenta lege şi în legea privind reglementarea prin autorizare a activităţii de întreprinzător şi monitorizează activitatea titularilor autorizaţiilor pentru sisteme de distribuţie închis;
l)  aprobă clauzele obligatorii pentru contractele de furnizare a energiei electrice, stabileşte termenele şi condiţiile de furnizare a energiei electrice consumatorilor finali, inclusiv termenele şi condiţiile de prestare a serviciului universal şi de realizare a furnizării de ultimă opţiune şi monitorizează respectarea  acestora de către furnizori;
m) aprobă regulamentul privind procedurile de achiziţie, de către titularii de licenţe, a bunurilor, a lucrărilor şi a serviciilor utilizate în activitatea lor, pentru a asigura respectarea de către aceştia a principiului desfăşurării activităţilor licenţiate cu cheltuieli minime şi la eficienţă maximă;
n) aprobă  regulamentul privind principiile de planificare, de aprobare şi de efectuare a investiţiilor în sectorul electroenergetic şi modul de recuperare a acestora prin tarif;
o) aprobă, în condiţiile stabilite prin prezenta Lege, planurile de dezvoltare a reţelelor electrice şi planurile de investiţii ale operatorilor de reţea, monitorizează realizarea acestora şi prezintă în raportul său anual informaţii privind realizarea planurilor de investiţii; 
p) aprobă metoda de determinare, în scopul calculării tarifelor, a consumului tehnologic şi a pierderilor de energie electrică în reţelele electrice de transport şi în reţelele electrice de distribuţie; 
r) stabileşte, cu respectarea confidenţialităţii, informaţiile de ordin economic şi tehnic referitoare la funcţionarea sistemului electroenergetic, care urmează a fi date publicităţii de către titularii de licenţe şi modul de publicare;
    s) stabileşte sistemul de informaţii în a căror bază titularii de licenţe prezintă rapoarte Agenţiei şi monitorizează modul de respectare de către titularii de licenţe a obligaţiilor privind prezentarea informaţiilor necesare participanţilor la piaţa energiei electrice, stabilite prin prezenta lege şi prin actele normative de reglementare, aprobate de Agenţie;
(2) În domeniul de reglementare a preţurilor şi a tarifelor, Agenţia:
a) elaborează şi aprobă metodologiile de calculare, de aprobare şi  de aplicare a tarifelor şi a preţurilor reglementate pentru energia electrică şi termică produsă de centralele de termoficare urbane, pentru serviciul de transport al energiei electrice, pentru serviciul de distribuţie a energiei electrice şi pentru serviciul de operare a pieţei energiei electrice, a tarifelor reglementate pentru energia electrică furnizată de furnizorul central de energie electrică, precum şi pentru energia electrică furnizată de furnizorul serviciului universal şi de furnizorul de ultimă opţiune, inclusiv a tarifelor binome şi a tarifelor diferenţiate în funcţie de orele de consum şi în funcţie de nivelul de tensiune al reţelelor electrice;
b) elaborează şi aprobă metodologia de calculare, de aprobare şi de aplicare a tarifelor reglementate pentru serviciile auxiliare prestate utilizatorilor de sistem de către operatorul de sistemului de transport şi de către operatorii sistemelor de distribuţie, inclusiv a tarifelor de racordare, a tarifelor de punere sub tensiune şi a tarifelor de reconectare;
c) aprobă procedurile privind asigurarea transparenței la determinarea, prezentarea, examinarea şi aprobarea tarifelor şi a preţurilor reglementate;  
d) aprobă preţurile şi tarifele reglementate pentru energia electrică şi energia termică produsă de centralele electrice de termoficare urbane, pentru serviciul de transport al energiei electrice, pentru serviciul de distribuţie a energiei electrice şi pentru serviciul de operare a pieţei energiei electrice, precum şi pentru energia electrică furnizată de furnizorul central de energie electrică, de furnizorul serviciului universal şi de furnizorul de ultimă opţiune, inclusiv tarifele binome şi tarifele diferenţiate în funcţie de nivelul de tensiune al reţelelor electrice şi în funcţie de orele de consum, calculate în conformitate cu metodologiile de calculare a preţurilor şi a tarifelor reglementate;
e) aprobă tarifele reglementate pentru serviciile auxiliare prestate de operatorul sistemului de transport şi de operatorii sistemelor de distribuţie, calculate în conformitate cu metodologia de calculare, de aprobare şi de aplicare a tarifelor reglementate pentru serviciile auxiliare;
f) asigură că preţurile şi tarifele reglementate şi metodologiile de calculare a acestora să fie aprobate cu suficient timp înainte de intrarea acestora în vigoare, precum şi că aceste tarife sînt justificate, rezonabile, transparente şi nediscriminatorii, bazate pe performanţă, că acestea reflectă cheltuielile necesare şi justificate şi permit efectuarea de investiţii pentru asigurarea funcționării continue a reţelelor electrice şi că oferă stimulente necesare pentru a spori eficienţa şi pentru a asigura securitatea aprovizionării cu energie electrică;
g) monitorizează corectitudinea aplicării de către titularii de licenţe a metodologiilor aprobate, a tarifelor şi a preţurilor reglementate aprobate;
h) stabileşte, în condiţiile prezentei legi, în vederea evitării discriminărilor, a subvenţiilor încrucişate şi a denaturării concurenţei, cerinţe privind separarea contabilităţii pentru fiecare tip de activitate desfăşurată de întreprinderile electroenergetice, reglementată prin aprobarea de preţuri sau tarife, şi pe categorii de consumatori cărora le este asigurată furnizarea de ultimă opţiune şi prestarea serviciului universal şi monitorizează respectarea  acestor cerinţe;
i) monitorizează respectarea de către întreprinderile electroenergetice reglementate prin aprobarea de preţuri sau tarife a principiului costurilor şi al cheltuielilor necesare şi justificate. Cheltuielile stabilite ca fiind nenecesare şi nejustificate, nu se iau în calcul la aprobarea tarifelor pentru activităţile reglementate.
(3) În domeniul reglementării pieţei energiei electrice şi a schimburilor transfrontaliere de energie electrică Agenţia:
a) aprobă Regulile pieţei energiei electrice care reglementează termenele şi condiţiile de organizare şi de operare a pieţei energiei electrice, inclusiv a pieţei pentru ziua următoare, a pieţei energiei electrice pe parcursul zilei, a pieţei energiei electrice de echilibrare şi a pieţei serviciilor de sistem, funcţiile şi obligaţiile operatorului pieţei energiei electrice şi ale operatorului sistemului de transport în legătură cu gestionarea pieţelor menţionate, precum şi drepturile şi obligaţiile altor participanţilor la piaţa energiei electrice; 
b) monitorizează piaţa energiei electrice şi modul în care participanţii la piaţa energiei electrice îşi îndeplinesc obligaţiile stabilite prin prezenta lege şi prin actele normative de reglementare aprobate de Agenţie;
c) promovează, monitorizează şi asigură transparenţa şi concurenţa pe piaţa energiei electrice;
d) monitorizează importul de energie electrică sub aspectul fluxurilor de energie electrică ce au avut loc pe parcursul a 3 luni anterioare, stabileşte condiţiile de export al energiei electrice în cazul în care este necesar să se asigure securitatea aprovizionării cu energie electrică;
e) aplică principiul procurării obligatorii a energiei electrice de la centralele electrice eligibile care produc din SRE şi şi a energiei electrice produse de centralele de termoficare urbane, precum şi principiul dispecerizării prioritare a centralelor electrice eligibile care produc din SRE, a centralelor de producere a energiei electrice şi termice în regim de cogenerare de înaltă eficienţă şi a centralelor electrice de termoficare urbane;
f) stabileşte, în Regulile pieţei energiei electrice, modalitatea de repartizare între participanţii la piaţa energiei electrice a energiei electrice furnizate de furnizorul central de energie electrică;
g) monitorizează nivelul şi eficacitate a deschiderii pieţei energiei electrice, evaluează nivelul de eficienţă, de concurenţă şi de transparenţă pe piaţa energiei electrice;
h) monitorizează nivelul de dezvoltare a concurenţei pe piaţa energiei electrice, inclusiv a preţurilor cu ridicata şi cu amănuntul,  respectarea libertăţii contractuale, inclusiv pe termen lung sau de furnizare întreruptibilă, apariţia unor practici contractuale restrictive sau de exclusivitate, a clauzelor care pot împiedica consumatorii noncasnici să încheie contracte cu mai mulţi furnizori şi sesizează Consiliul Concurenţei în cazul în care constată cazuri de distorsionare sau de restricţionare a concurenţei;
i) iniţiază investigaţii pe piaţa energiei electrice în conformitate cu principiile stabilite în prezenta lege;
j) aprobă regulamentul privind condiţiile de acces la reţelele electrice de transport pentru schimburile transfrontaliere, care stabileşte normele privind condiţiile de acces la interconexiuni, normele privind gestionarea şi atribuirea capacităţii interconexiunilor, precum şi mecanismele de gestionare a congestiilor;
k) monitorizează modul de aplicare de către operatorul sistemului de transport, de către utilizatorii de sistem a regulamentului privind condiţiile de acces la reţelele electrice de transport pentru schimburile transfrontaliere;
l) monitorizează disponibilitatea şi calitatea datelor tehnice şi comerciale cu privire la interconexiuni, solicitate de utilizatorii de sistem pentru participarea în condiţii nediscriminatorii la piaţa energiei electrice;
m) colaborează cu autorităţile de reglementare din statele care sunt  Parte la Comunitatea Energetică, cu Comitetul de Reglementare al Comunităţii Energetice şi cu autorităţile de reglementare ale altor state  privind  aspectele transfrontaliere, privind dezvoltarea pieţei regionale de energie electrică şi privind crearea de condiţii necesare pentru concurenţă loială.
(4) În domeniul protecţiei consumatorilor finali, Agenţia:
a) promovează protecţia drepturilor şi a intereselor legale ale consumatorilor finali, , în special prin asigurarea prestării de către titularii de licenţe a serviciilor de calitate, prin promovarea şi asigurarea tratamentului echitabil şi nediscriminatoriu în raport cu consumatorii finali, prin prevenirea măsurilor anti-concurenţiale şi precum şi prin asigurarea accesului la datele de consum, în condiţiile stabilite în prezenta Lege; 
b) elaborează, aprobă şi implementează regulamente, norme, ghiduri şi aprobă hotărîri,  decizii menite să asigure protecţia drepturilor şi a intereselor legitime ale consumatorilor finali în conformitate cu prevederile prezentei Legi
c)  aprobă termenele şi condiţiile de schimbare, de către consumatorii eligibili, a furnizorului şi monitorizează respectarea acestora de către titularii de licenţe;
d) monitorizează respectarea de către titularii de licenţe a drepturilor consumatorilor finali stabilite prin prezenta lege şi prin actele normative de reglementare aprobate de Agenţie;
e) examinează şi soluţionează problemele expuse în petiţiile consumatorilor finali, în conformitate cu prezenta Lege şi cu respectarea prevederilor Legii cu privire la petiţionare;
f) colaborează cu organizaţiile care apără interesele consumatorilor;
g) prezintă, la solicitare, organizaţiilor care promovează interesele consumatorilor, precum şi consumatorilor finali, informaţia necesară referitoare la activitatea titularilor de licenţe, cu excepţia informaţiilor oficiale cu accesibilitate limitată;
h) examinează şi soluţionează în procedură extrajudiciară neînţelegerile survenite între consumatorii finali şi furnizori, producători, operatori de reţea , survenite inclusiv în legătură cu racordarea la reţelele electrice, precum şi cele referitoare la încheierea contractelor de furnizare a energiei electrice;
i) emite decizii privind interzicerea deconectării de la reţelele electrice a instalaţiilor electrice ale consumatorilor finali sau privind reconectarea pe parcursul examinării petiţiei consumatorilor finali.
(5) Agenţia exercită alte funcţii stabilite în prezenta Lege. 
(6) În vederea îndeplinirii atribuţiilor sale şi pentru executarea prezentei Legi, Agenţia colaborează cu ministerele şi cu alte organe centrale de specialitate ale administraţiei publice, cu autorităţile publice, cu autorităţile de reglementare, cu autorităţile administraţiei publice locale, cu societatea civilă şi consultă, după caz, participanţii la piaţa energiei electrice. Prevederile prezentului alineat nu pot aplicate în sensul diminuării sau denaturării principiului independenţei Agenţiei. 
(7) Pentru a realiza obiectivele stabilite în prezenta lege, Agenţia colaborează cu Consiliul Concurenţei, cu organul centrale de specialitate ale administraţiei publice în domeniul finanţelor şi cu autoritatea de reglementare a pieţei financiare prin stabilirea de comun acord a platformei necesare pentru un schimb de informaţii reciproc şi continuu, precum  şi pentru iniţierea şi desfăşurarea controalelor comune în legătură cu problemele ce ţin de reglementarea sectorului electroenergetic. Principiul enunţat în prezentul alineat nu împiedică autorităţile care au participat la controale comune cu Agenţia să îşi exercite drepturile şi funcţiile stabilite în legile speciale.  

Articolul 8. Drepturile Agenţiei 
(1) Pentru îndeplinirea eficientă a atribuţiilor r sale, Agenţia este în drept:
a) să controleze, în modul şi în limitele prevăzute de lege, dacă titularii de licenţă respectă condiţiile stabilite pentru desfăşurarea activităţilor licenţiate şi prevederile prezentei Legi, inclusiv cele privind drepturile consumatorilor finali şi calitatea serviciilor prestate;
b) să controleze dacă participanţii la piaţa energiei electrice aplică în mod corect preţurile şi tarifele reglementate la energia electrică;
c) să solicite şi să aibă acces la informaţia din conturile contabile ale participanţilor la piaţa energiei electrice, la informaţia şi la documentele aferente activităţilor practicate conform licenţei, la informaţia şi documentele contabile, la informaţia şi la documentele care conţin informaţii ce constituie secret de stat, secret comercial sau alte informaţii oficiale cu accesibilitate limitată, inclusiv de la organele centrale de specialitate ale administraţiei publice, de la organele fiscale, vamale şi de la alte autorităţi publice, în legătură cu activitatea participanţilor la piaţa energiei electrice;
d) să obţină de la participanţii la piaţa energiei electrice copii, extrase din documentele menţionate la lit. c), în condiţiile legii, precum şi informaţii suplimentare necesare;
e) să pună în aplicare principiul eficienţei maxime la cheltuieli minime la producerea, la transportul, la distribuţia, la furnizarea energiei electrice în contextul îndeplinirii obligaţiilor de serviciu public, precum şi la operarea pieţei energiei electrice;
f) să elaboreze şi să aprobe, în conformitate cu legea, metodologii, regulamente, norme privind reglementarea relaţiilor dintre participanţii la piaţa energiei electrice, inclusiv producători, operatorul sistemului de transport, operatorii sistemelor de distribuţie, operatorul pieţei energiei electrice, furnizori şi consumatori;
g) să aprobe hotărîri şi să emită decizii obligatorii, în limitele competenţelor prevăzute de lege;
h) să iniţieze şi să desfăşoare consultări publice şi de cooperare în scopul colectării informaţiilor şi a propunerilor necesare pentru evaluarea soluţiilor şi pentru aprobarea de hotărîri şi decizii justificate, precum şi în scopul armonizării practicilor de reglementare;
i) să iniţieze investigaţii privind funcţionarea pieţei energiei electrice şi să efectueze controale la participanţii pieţei energiei electrice în acest sens, să ia decizii şi să pună în aplicare măsuri necesare pentru organizarea şi pentru funcţionarea corespunzătoare a pieţei energiei electrice şi pentru promovarea concurenţei loiale şi efective;
j) să iniţieze investigaţii în  contextul sesizărilor parvenite inclusiv pentru soluţionarea neînţelegerilor dintre participanţii la piaţa energiei electrice;
k) să înainteze prescripţii şi să aprobe hotărîri şi decizii privind lichidarea încălcărilor depistate;
l) să sesizeze Guvernul, în cazurile prevăzute la art. 15 alineatele (7) şi (8) din prezenta Lege, în vederea realizării de către acesta a funcţiilor prevăzute la art. 4 alineat (1), litera e) din prezenta Lege;
m) să constate contravenţii în domeniul energiei electrice şi să depună în instanţa de judecată procesele-verbale de constatare a contravenţiilor;
n) să participe la forurile şi la evenimentele internaţionale în domeniu.
o) să colaboreze cu organele administraţiei publice centrale şi locale, cu alte autorităţi publice, cu autorităţile de  reglementare din ţările care sunt Parte a Comunităţii Energetice, cu Comitetul de Reglementare al Comunităţii Energetice şi cu Secretariatul Comunităţii Energetice.
(2) Agenţia stabileşte durata de timp necesară pentru efectuarea controalelor la participanţii la piaţa energiei electrice, conform competenţei, în funcţie de complexitatea controlului, care nu poate depăşi 90 de zile calendaristice. Perioada de întocmire a actului de control şi de prezentare a acestuia participantului la piaţa energiei electrice, supus controlului nu poate depăşi 30 de zile lucrătoare de la data încheierii controlului.
(3)  Agenţia poate avea şi alte drepturi prevăzute de lege.
 
Articolul  9. Transparenţa activităţii Agenţiei. Hotărârile şi deciziile Agenţiei
(1) Transparenţa activităţii Agenţiei o asigură Consiliul de administraţie, care, în acest scop:
a) face publice şedinţele sale;
b) anunţă părţile interesate, cu cel puţin cinci zile calendaristice înainte, despre ordinea de zi a şedinţei preconizate şi asigură persoanelor interesate, precum şi publicului, acces liber la examinarea chestiunilor incluse pe ordinea de zi. La şedinţele în cadrul cărora urmează să fie discutate informaţii confidenţiale sînt invitate numai persoanele vizate.
(2) În cazul în care Consiliul de administraţie intenţionează să aprobe acte normative de reglementare, tarife sau preţuri reglementate ori dacă urmează sa aprobe alte hotărîri ce pot avea impact asupra pieţelor relevante şi asupra îndeplinirii obligaţiilor de serviciu public, Agenţia trebuie să respecte procedura de consultare publică, plasînd pe pagina sa electronică proiectul actului ce urmează a fi aprobat prin hotărîre sau informaţiile relevante ce urmează a fi prezentate Consiliului de administraţie în legătură cu examinarea necesităţii aprobării hotărîrilor ce pot avea impact asupra pieţelor relevante şi asupra îndeplinirii obligaţiilor de serviciu public, inclusiv în legătură cu examinarea hotărilor privind aprobarea de tarife sau de preţuri reglementate, în termenele şi condiţiile stabilite în legea privind transparenţa în procesul decizional. 
(3) Agenţia face accesibile publicului rezultatele consultărilor publice, inclusiv motivele pentru care a respins obiecţiile şi/sau propunerile prezentate de părţile interesate, cu excepţia cazurilor în care informaţia este protejată de lege. Propunerile parvenite precum şi decizia privind acceptarea sau respingerea acestora se reflectă în sinteza recomandărilor care se publică pe pagina electronică a Agenţiei.
(4) Persoanele care au solicitat înscrierea adresei lor de poştă electronică pe lista de corespondenţă a Agenţiei urmează să fie informate referitor la începerea consultărilor.
(5) Cu excepţia situaţiilor ce ţin de examinarea şi de soluţionarea neînţelegerilor dintre părţi, pentru organizarea executării legilor, Consiliul de administraţie aprobă, în numele Agenţiei, hotărîri. Hotărîrile Agenţiei care prezintă interes public, precum şi menţiunile cu privire la licenţele eliberate, se publică în Monitorul Oficial al Republicii Moldova.
(6) Pentru organizarea executării reglementărilor în sectorul electroenergetic, precum şi pentru soluţionarea neînţelegerilor dintre părţi, un singur director emite, în numele Agenţiei, decizii care vizează raporturile juridice dintre un consumator final, persoană fizică sau juridică şi un titular de licenţă sau autorizaţie sau raporturile juridice dintre doi titulari de licenţe sau de autorizaţii.
(7) Agenţia asigură că hotărîrile şi deciziile luate sînt pe deplin întemeiate, motivate şi disponibile publicului, cu respectarea  principiului privind confidenţialitatea informaţiilor care constituie secret comercial.
(8) Hotărîrile şi deciziile Agenţiei pot fi contestate în instanţa de contencios administrativ în conformitate cu Legea contenciosului administrativ.
(9) La cererea persoanelor fizice şi a persoanelor juridice, Agenţia furnizează informaţia solicitată, cu excepţia informaţiilor oficiale cu accesibilitate limitată. Informaţia din registrele de licenţiere poate fi furnizată la cerere.
 

Capitolul III
ORGANIZAREA ŞI LICENŢIEREA ACTIVITĂŢILOR ELECTOENREGETICE  

Articolul 10. Activităţile electroenergetice. 
(1) În sectorul electroenergetic se desfăşoară şi se reglementează următoarele activităţi:
a) producerea energiei electrice;
b) transportul energiei electrice;
c) distribuţia energiei electrice;
d) furnizarea energiei electrice;
e) operarea pieţei energiei electrice.
(2) Întreprinderile din sectorul electroenergetic, care desfăşoară activităţile indicate în alin. (1) din prezentului articol, sînt organizate şi reglementate în conformitate cu legea şi îşi desfăşoară activitatea în conformitate cu principiile stabilite în prezenta Lege şi în Regulile pieţei energiei electrice.
(3) Guvernul şi Agenţia asigură, în limitele competenţelor stabilite prin lege, ca întreprinderile electroenergetice să îşi desfăşoare activitatea în condiţii nediscriminatorii, în baza principiilor caracteristice unei pieţe electroenergetice  competitive, sigure şi durabile.
(4) Întreprinderile electroenergetice funcţionează într-un sistem unic. Producătorii, operatorul pieţei energiei electrice, operatorii sistemelor de transport, operatorii sistemelor de distribuţie şi furnizorii colaborează în conformitate cu principiul economiei de piaţă şi al dirijării operativ-tehnologice unice a sistemului electroenergetic.
(5)  Dirijarea operativ-tehnologică unică, echilibrarea sistemului electroenergetic şi asigurarea livrării energiei electrice prin reţelele electrice de transport constituie principalele funcţii ale operatorului sistemului de transport. 
(6)  Raporturile juridice dintre participanţii la piaţa energiei electrice se stabilesc în bază de contract, conform condiţiilor stipulate în licenţele de activitate, în prezenta lege şi în actele normative de reglementare aprobate de Agenţie.
(7)  Nu este supusă reglementării prin licenţiere activitatea de producere a energiei electrice de către o centrală electrică cu o putere mai mica de 20 MW, în cazul în care energia electrică produsă de această centrală în totalmente este destinată uzului intern al producătorului, precum şi producerea de energie electrică de o centrală cu o putere mai mica de 5 MW.
(8) Producătorul, proprietar de centrală electrică publică cu o putere mai mică de 5 MW sau proprietar de centrală electrică destinată uzului intern cu o putere mai mică de 20 MW, este obligat doar să comunice Agenţiei data punerii în funcţiune a centralei electrice.

Articolul 11. Obligaţii de serviciu public 
(1) În interesul economic general, pentru a asigura securitatea, inclusiv securitatea aprovizionării cu energie electrică, continuitatea, calitatea şi preţurile furnizărilor, precum şi protecţia mediului întreprinderile electroenergetice pot fi obligate să îndeplinească obligaţii de serviciu public. Obligaţiile de serviciu public pot fi impuse de Guvern sau de Agenţie în calitate de măsură limitată în timp şi care pot fi revizuite regulat, în scopul determinării necesităţii menţinerii a astfel de obligaţiuni.
(2) În conformitate cu prevederile prezentei legi obligaţiile de serviciu public pot fi impuse în special întreprinderilor electroenergetice care desfăşoară următoarele activităţi reglementate:
a) producerea energiei electrice
b) transportul energiei electrice;
c) distribuţia energiei electrice;
d) furnizarea energiei electrice. 
(3) Întreprinderilor electroenergetice care desfăşoară activităţile menţionate la alineatul (2) din prezentul articol, li se pot impune obligaţiile de serviciu public care ţin de: 
a) securitatea aprovizionării cu energie electrică; 
b) parametrii de calitate şi indicatorii de calitate stabiliţi în conformitate cu prezenta Lege; 
c) aplicarea preţurilor şi a tarifelor stabilite în condiţii reglementate în conformitate cu prezenta Lege; 
d) protecţia mediului şi de creşterea eficienţei energetice, precum şi de promovarea utilizării tehnologiilor inteligente şi ecologice; 
e) protecţia sănătăţii, a vieţii şi a proprietăţii;  
f) măsurile stabilite pentru protecţia consumatorilor finali. 
(4) Obligaţiile de serviciu public urmează a fi îndeplinite în mod transparent, nediscriminatoriu şi uşor de verificat şi trebuie să garanteze accesul egal şi pe bază de reciprocitate al întreprinderilor electroenergetice din ţările Parte a Comunităţii Energetice la consumatorii finali din Republica Moldova. Orice forme de retribuire financiară sau de alt gen, precum şi drepturile exclusive, care pot fi acordate pentru îndeplinirea obligaţiilor de serviciu public se impun şi se îndeplinesc în mod transparent şi nediscriminatoriu. 
(5) Organul central de specialitate al administraţiei publice în domeniul energeticii, în baza informaţiei prezentate de Agenţie, este obligat să elaboreze şi să prezinte Guvernului şi Secretariatului Comunităţii Energetice, rapoarte de monitorizare a modului de îndeplinire de către întreprinderile electroenergetice a obligaţiilor de serviciu public impuse în conformitate cu prezenta Lege, care vor include informaţii inclusiv cu privire la măsurile adoptate în temeiul prezentei Legi referitor la condiţiile de prestare a serviciului universal şi a altor obligaţii de serviciu public, inclusiv a obligaţiilor aferente protecţiei consumatorilor şi protecţiei mediului, precum şi referitor la impactul lor posibil asupra concurenţei pe piaţa energiei electrice naţională sau pe piaţa energiei electrice regională. 

Articolul 12.  Principii generale de licenţiere a activităţilor electroenergetice. 
(1) Activităţile indicate în articolul 10, alineat (1) din prezenta lege sînt activităţi reglementate şi se desfăşoară doar în baza licenţelor eliberate de Agenţie, în conformitate cu legea.
(2) Agenţia eliberează următoarele tipuri de licenţe:
a) licenţă pentru producerea energiei electrice;
b) licenţă pentru transportul energiei electrice;
c) licenţă pentru distribuţia energiei electrice;
d) licenţă pentru furnizarea energiei;
e) licenţă pentru operarea pieţei energiei electrice;
f) licenţă pentru exploatarea unei interconexiuni.
(3) Activitatea de producere a energiei electrice se desfăşoară de către producător în baza licenţei pentru producerea energiei electrice. Licenţă pentru activitatea de producere a energiei electrice se eliberează doar producătorului care dispune de o centrală electrică cu o putere de 5 MW şi mai mult şi dacă această putere este folosită pentru consum public. În cazul cînd puterea centralei electrice este utilizată doar pentru consum intern, licenţă se eliberează numai în cazul în care această putere este de cel puţin 20 MW. 
(4) Activitatea de transport al energiei electrice se desfăşoară  de către operatorul sistemului de transport în baza licenţei pentru transportul energiei electrice.
(5) Dirijarea operativ-tehnologică unică şi echilibrarea sistemului electroenergetic se efectuează de către operatorul sistemului de transport în baza licenţei pentru transportul energiei electrice. 
(6) Activitatea de  distribuţie a energiei electrice se desfăşoară  de către operatorul sistemului de distribuţie în baza licenţei pentru distribuţia energiei electrice.
(7) Furnizorul serviciului universal, furnizorul de ultima opţiune şi furnizorul central de energie electrică îşi desfăşoară activitatea de furnizare a energiei electrice în baza licenţei pentru furnizarea energiei electrice, în condiţii specifice şi la tarifele reglementate, stabilite de Agenţie.
(8) Activitatea de operare a pieţei energiei electrice se desfăşoară de către operatorul pieţei energiei electrice, în baza licenţei pentru operarea pieţei energiei electrice.
(9) Licenţele pentru producerea energiei electrice, pentru transportul energiei electrice, pentru distribuţia energiei electrice se eliberează pe un termen de 25 de ani. Licenţa pentru furnizarea energiei electrice şi licenţa pentru  operarea pieţei energiei electrice se eliberează pe un termen de 10 ani. Licenţa pentru exploatarea unei interconexiuni se eliberează pe perioada acordării derogării în conformitate cu hotărîrea aprobată de Agenţie în condiţiile Articolului 38 din prezenta Lege. La expirarea termenului de valabilitate, la solicitarea titularului de licenţă, Agenţia poate prelungi termenul de valabilitate a licenţelor eliberate.
(10)  La licenţă se anexează, în mod obligatoriu, condiţiile de desfăşurare a activităţii licenţiate, care sînt în conformitate cu legea şi care fac parte integrantă a licenţei.
(11) Se interzice titularului de licenţă să transmită altor persoane fizice sau juridice drepturi şi obligaţii aferente activităţii pentru a cărei desfăşurare i s-a acordat licenţă. Prin derogare de la principiul enunţat, titularul de licenţă este în drept să externalizeze un serviciu pe care trebuie să îl îndeplinească în calitate de titular de licenţă cu condiţia obţinerii acordului prealabil al Agenţiei şi după demonstrarea faptului că externalizarea serviciului respectiv vă duce în mod obligatoriu la reducerea tarifului pentru serviciul externalizat fără a fi afectată calitate serviciului respectiv. 

(12) Externalizarea unui serviciu nu are ca efect transmiterea responsabilităţii titularului de licenţă pentru respectarea obligaţiilor ce-i revin conform prezentei legi, actelor normative şi licenţei deţinute. În cazul constatării de către Agenţie a faptului că externalizarea unui serviciu de către titularul de licenţă a dus la înrăutăţirea calităţii serviciului respectiv şi/sau a faptului că externalizarea unui serviciu nu a avut ca efect reducerea tarifului, titularul de licenţă este obligat să desfacă, în termen de cel mult 3 luni, de la solicitarea Agenţiei, contractul cu prestatorul serviciului externalizat şi să continue prestarea serviciului respectiv de sine-stator.

(13) Se interzice externalizarea unui serviciu de către un titular de licenţă cu scopul de a se eschiva de la controlul Agenţiei. La solicitarea Agenţiei, titularul de licenţă este obligat să prezinte informaţia şi documentele aferente serviciului externalizat, inclusiv documentele ce ţin de activitatea prestatorului serviciului externalizat. În cazul în care urmare a externalizării unui serviciu de către titularul de licenţă, Agenţia nu are acces la toate informaţiile şi documentele necesare pentru monitorizarea în modul corespunzător a modalităţii de prestare a serviciului externalizat, titularul de licenţă este obligat să desfacă, în termen de cel mult 3 luni, de la solicitarea Agenţiei, contractul cu prestatorul serviciului externalizat şi să continue prestarea serviciului respectiv de sine-stator.

 Articolul 13. Sfera de acţiune a licenţelor
(1) Licenţa pentru transportul energiei electrice şi licenţa pentru distribuţia energiei electrice, eliberate operatorului sistemului de transport şi operatorului sistemului de distribuţie  acordă  operatorului sistemului de transport şi operatorului sistemului de distribuţie dreptul de a desfăşura tipul respectiv de activitate în limitele teritoriului specificat în licenţă. 
(2) Licenţele pentru  producerea şi pentru furnizarea energiei electrice sînt valabile pe întreg teritoriul Republicii Moldova, în condiţiile specificate în licenţele respective. Numărul licenţelor eliberate pentru activităţile respective nu este limitat, iar intrarea pe piaţa energiei electrice de noi furnizori nu poate fi restricţionată.
(3) Pentru operarea pieţei energiei electrice se eliberează o singură licenţă care este valabilă pe întreg teritoriul Republicii Moldova. 
(4) Furnizorii pot fi obligaţi prin Hotarîrea Agenţiei să îndeplinească obligaţia de serviciu public de a asigura serviciul universal şi/sau furnizarea de ultimă opţiune în limitele teritoriului specificat de Agenţie, în conformitate cu termenele şi condiţiile stabilite în prezenta Lege.

Articolul 14. Condiţiile şi procedura de obţinere a licenţelor
(1) Licenţele pentru activităţile prevăzute la articolul 12, alineat (2), literele a) şi d) din prezenta lege se acordă persoanelor fizice, întreprinzători individuali, sau persoanelor juridice, iar licenţele pentru activităţile prevăzute la articolul 12, alineat (2), literele b), c) şi e) din prezenta lege se acordă exclusiv persoanelor juridice.
(2) Pentru a obţine licenţa pentru transportul, pentru distribuţia, pentru producerea energiei electrice sau pentru exploatarea unei interconexiuni, persoanele prevăzute la alineatul (1) din prezentul Articol trebuie să îndeplinească următoarele condiţii:
a) să fie înregistrate în Republica Moldova şi să prezinte document confirmativ în acest sens;
b) să prezinte situaţia financiară pentru anul precedent, în cazul persoanei juridice care activează, sau extras din contul bancar, în cazul iniţierii afacerii;	
c) să fie dotate tehnic pentru desfăşurarea activităţii, să dispună de centrală electrică, de reţele electrice de transport sau de distribuţie, după caz şi să prezinte documente care confirmă dotarea tehnică şi că centrala electrică sau reţelele electrice sînt conforme cerinţelor tehnice stabilite prin lege;
d) să dispună de personal calificat, necesar activităţii pentru care solicită licenţă şi să prezinte documente confirmative în acest sens.
(3) Pentru a obţine licenţă pentru furnizarea energiei electrice, persoanele stabilite în alineatul (1) din prezentul Articol trebuie să îndeplinească următoarele condiţii:
a) să fie înregistrate în Republica Moldova şi să prezinte document confirmativ în acest sens;
b) să prezinte situaţia financiară pentru anul precedent, în cazul persoanei juridice care activează, sau extras din contul bancar, în cazul iniţierii afacerii;	
c) să dispună de personal calificat, necesar activităţii pentru care solicită licenţă şi să prezinte documente confirmative în acest sens.
 (4) Pentru a obţine licenţă pentru operarea pieţei energiei electrice persoana stabilită în alineatul (1) din prezentul Articol trebuie să îndeplinească următoarele condiţii:
a) să fie înregistrate în Republica Moldova şi să prezinte document confirmativ în acest sens;
b) să prezinte situaţia financiară pentru anul precedent, în cazul persoanei juridice care activează, sau extras din contul bancar, în cazul iniţierii afacerii;	
c) să dispună de personal calificat, necesar activităţii pentru care solicită licenţă şi să prezinte documente confirmative în acest sens;
d) copia hotărîrii Guvernului privind desemnarea întreprinderii respective în calitate de operator al pieței energiei electrice
(5) Administratorul întreprinderii care solicită licenţă pentru activităţile specificate în alineatele (2) – (4) din prezentul Articol trebuie să corespundă următoarelor criterii:
a) să aibă studii superioare;
b) 
să nu aibă antecedente penale legate de activităţile desfăşurate în domeniul electroenergetic sau antecedente penale de comitere a infracţiunilor din intenţie, prevăzute de Codul penal.
(6) Agenţia este în drept să refuze eliberarea licenţei operatorului sistemului de transport, dacă acesta nu este certificat.
 (7) Eliberarea licenţei, prelungirea termenului de valabilitate a licenţei, eliberarea duplicatului licenţelor şi reperfectarea licenţelor, suspendarea temporară şi reluarea valabilităţii licenţelor, precum şi retragerea licenţelor pentru activităţile prevăzute la articolul 12, alineat (2) din prezenta lege, se efectuează în condiţiile prezentei legi şi conform procedurilor stabilite în Legea privind reglementarea prin licenţiere a activităţii de întreprinzător.
(8) Termenul de examinare a declaraţiei privind eliberarea licenţei pentru desfăşurarea activităţilor pe piaţa energiei electrice şi a declaraţiei privind prelungirea termenului lor de valabilitate este de cel mult 15 zile calendaristice de la data depunerii la Agenţie a documentaţiei necesare complete.

Articolul 15. Obligaţiile şi drepturile titularului de licenţă
(1) Titularul de licenţă este obligat:
a) să îndeplinească condiţiile stipulate în licenţă, precum şi să întrunească, pe toată perioada de desfăşurare a activităţii licenţiate, condiţiile stabilite pentru eliberarea licenţei;
b) să nu admită discriminarea participanţilor la piaţa energiei electrice;
c) să nu întrerupă prestarea de servicii şi furnizarea energiei electrice, cu excepţia cazurilor de neplată, a motivelor tehnice şi de securitate stipulate în licenţă, în contracte, în prezenta lege şi actele normative de reglementare aprobate de Agenţie;
d) să respecte obligaţiile referitoare la securitate, calitate, eficienţă, precum şi referitor la continuitatea aprovizionării cu energie electrică, respectînd normele de securitate şi de sănătate a muncii şi de protecţie a mediului, precum şi prevederile contractelor încheiate cu consumatorii;
e) să ţină contabilitatea în modul şi în condiţiile prevăzute de actele normative şi să efectueze, în conformitate cu prezenta lege, separarea contabilităţii, separarea funcţională (organizaţională şi decizională) şi separarea legală pe gen de activitate desfăşurată;
f) să publice informaţii cu privire la sursele de energie electrică utilizate pentru acoperirea cererii în anul precedent, la cantităţile de combustibil utilizat de centralele electrice în producerea energiei electrice, la cantităţile de bioxid de carbon emise de centralele electrice;
f) să prezinte Agenţiei, în termenele şi condiţiile stabilite de aceasta, rapoarte, inclusiv raportul cu privire la activitatea desfăşurată pe piaţa energiei electrice, altă informaţie solicitată de Agenţie, necesară ei în exercitarea atribuţiilor, conform legii;
h) să efectueze trimestrial, în termen de cel mult 10 zile calendaristice ale trimestrului următor, plăţile regulatorii.
 (2) Titularul de licenţă nu poate fi obligat să continue prestarea de servicii sau furnizarea energiei electrice persoanei fizice sau persoanei juridice care nu îşi onorează obligaţiile de plată prevăzute în contract sau care nu respectă condiţiile, aprobate, de prestare a acestor servicii, cu excepţiile stabilite prin prezenta lege. Pe durata examinării reclamaţiilor consumatorilor finali privind facturarea se interzice deconectarea instalaţiilor electrice ale acestora de la reţeaua electrică.
(3) Titularul de licenţă poate dezvălui informaţiile şi datele pe care le-a obţinut de la consumatorul final sau de la terţi şi informaţiile referitoare la consumul şi la achitarea facturilor emise numai după ce a obţinut acordul scris al consumatorului final sau al terţului, cu excepţiile prevăzute în articolele 7 şi 8 din prezenta Lege sau în alte situaţii stabilite în Legea privind protecţia datelor cu caracter personal. 
(4) Operatorul sistemului de transport, operatorii sistemelor de distribuţie, furnizorul central de energie electrică, operatorul pieţei energiei electrice şi furnizorii care îndeplinesc obligaţiile de serviciu public privind asigurarea serviciului universal şi/sau privind furnizarea de ultimă opţiune sînt obligaţi să se conducă, în activitatea licenţiată după principiul eficienţei maxime la cheltuieli minime şi să prezinte Agenţiei calculele argumentate ale cheltuielilor pe care le-a suportat.
(5) Operatorul sistemului de transport, operatorii sistemelor de distribuţie sînt obligaţi să publice pe pagina electronică informaţia necesară pentru asigurarea accesului eficient şi nediscriminatoriu la reţelele electrice, precum şi altă informaţie în condiţiile prezentei legi.
(6) Titularul de licenţă are drept de acces la echipamentele de măsurare de pe teritoriul consumatorului final pentru realizarea evidenţei cantităţii de energie electrică consumată și pentru verificarea funcționalității și a integrității echipamentului de măsurare, în conformitate cu actele normative de reglementare aprobate de Agenţie.
(7) Operatorul sistemului de transport, operatorii sistemelor de distribuţie, furnizorul central de energie electrică, operatorul pieţei energiei electrice şi furnizorii care îndeplinesc obligaţiile de serviciu public privind asigurarea serviciului universal şi/sau privind furnizarea de ultimă opţiune sînt obligaţi să anunţe Agenţia cu cel puţin 3 luni înainte despre intenţia lor de a solicita suspendarea temporară ori retragerea licenţei sau cu cel puţin 3 luni înainte de expirarea licenţei, în cazul în care nu intenţionează să o prelungească. Dacă titularii de licenţă menţionaţi anunţă în termen despre intenţia de suspendare sau de retragere a licenţei, Agenţia va da curs cererii lui la expirarea termenului de 3 luni de la înregistrarea unei astfel de cereri. Întreprinderea a cărei licenţă a expirat şi care nu a respectat prevederile prezentului alineat este obligată să presteze activitatea pentru care i s-a acordat licenţă pe perioada de timp stabilită prin hotărîrea Consiliului de administraţie al Agenţiei, dar care nu poate depăşi 3 luni. În cazul în care Agenţia nu poate desemna alt titular de licenţă care să desfăşoare activitatea licenţiată în locul titularului a cărui licenţă a fost suspendată, căruia i s-a retras licenţa sau a cărui licenţă a expirat, din motivul inexistenţei acestuia, aceasta sesizează Guvernul pentru a întreprinde măsurile necesare în vederea creării unei întreprinderi noi.
(8) Titularii de licenţă pentru furnizarea energiei electrice care nu sunt specificaţi în alineatul (8) din prezentul Articol sînt obligaţi să anunţe consumatorii cărora le furnizează energie electrică şi Agenţia, cu cel puţin 3 luni înainte, despre intenţia de a solicita suspendarea sau retragerea licenţei sau, cu cel puţin 3 luni înainte de expirarea licenţei, despre intenţia de a nu prelungi licenţa.
(9) Pe durata situaţiilor excepţionale pe piaţa energiei electrice, titularii de licenţă ce desfăşoară activităţi în sectorul electroenergetic au următoarele obligaţii:
a) în cazul producătorilor, să mobilizeze întreaga capacitate de producere, la solicitarea operatorului sistemului de transport;
b) în cazul operatorului sistemului de transport, să preia cantităţile suplimentare de energie electrică puse la dispoziţie de producători şi să asigure serviciile de transport al energiei electrice, în condiţiile prevăzute în Planul de acţiuni pentru situaţii excepţionale pe piaţa energiei electrice;
c) în cazul operatorilor sistemelor de distribuţie, să întreprindă măsurile de limitare şi/sau sistare a furnizării energiei electrice, conform Planului de acţiuni pentru situaţii excepţionale pe piaţa energiei electrice.

Articolul 16.  Reperfectarea, suspendarea şi reluarea valabilităţii licenţei
(1) Reperfectarea licenței se efectuează în conformitate cu prevederile Legii privind reglementarea prin licenţiere a activităţii de întreprinzător..
(2) Suspendarea  licenţei poate fi efectuată prin hotărîrea Agenţiei, la cererea titularului de licenţă. În celelalte cazuri, licenţa poate fi suspendată la cererea Agenţiei, prin hotărîre judecătorească, adoptată în temeiul legii.
(3) În cazul în care se constată că titularul de licenţă nu şi-a îndeplinit obligaţiile, ceea ce a condus la întreruperea furnizării energiei electrice către consumatori pe o perioadă mai mare decît cea stabilită pentru înlăturarea cauzelor motivate, fiind pusă în pericol securitatea naţională, viaţa şi sănătatea oamenilor, sau în cazul în care acţiunile ori inacţiunile titularului de licenţă conduc la încălcarea ordinii publice şi impun remedierea imediată a consecinţelor survenite, licenţa poate fi suspendată de către Agenţie, cu adresarea ei ulterioară în instanţă de judecată. Adresarea în instanţă trebuie să se facă în termen de 3 zile lucrătoare de la aprobarea de către Agenţie a hotărîrii privind suspendarea. În cazul nerespectării acestui termen, suspendarea licenţei devine nulă de drept. Hotărîrea Agenţiei privind suspendarea licenţei se aplică pînă la aprobarea unei hotărîri judecătoreşti definitive şi irevocabile.
(4) Drept temei pentru suspendarea licenţei servesc:
a) cererea titularului de licenţă privind suspendarea a licenţei;
b) nerespectarea de către titularul de licenţă a termenului de depunere a cererii de eliberare a duplicatului licenţei pierdute sau deteriorate;
c) nerespectarea de către titularul de licenţă a prescripţiei privind lichidarea, în termenul stabilit de Agenţie, a încălcării condiţiilor de desfăşurare a activităţii licenţiate;
d) incapacitatea provizorie a titularului de licenţă de a desfăşura genul de activitate licenţiat conform prevederilor legii;
e) neefectuarea plăţii regulatorii în termenele stabilite de prezenta lege
f) alte situaţii prevăzute de prezenta lege.
(5) În situaţiile menţionate la alineatul (4), literele b) - e) din prezentul articol, hotărîrea privind suspendarea  licenţei se aprobă de Agenţie în termen de 3 zile lucrătoare de la data intrării în vigoare a hotărîrii judecătoreşti şi este adusă la cunoştinţă titularului de licenţă în termen de 3 zile lucrătoare de la data aprobării. În hotărîrea Agenţiei privind suspendarea licenţei se indică termenul concret de suspendare, care nu poate depăşi 6 luni.
(6) Pentru perioada suspendării licenţei pentru transportul, pentru distribuţia şi pentru operarea pieţei energiei electrice, precum şi pentru perioada suspendării licenţei furnizorului central de energie electrică, Agenţia desemnează un nou titular de licenţă pentru desfăşurarea unuia din genurile de activitate menţionate în locul titularului de licenţă căruia i-a fost suspendată licenţa. Întreprinderea electroenergetică a cărei licenţă a fost suspendată, nu va împiedica în niciun mod activitatea titularului de licenţă desemnat, oferindu-i întreaga informaţie şi documentaţie necesare pentru desfăşurarea activităţii respective.
(7) Titularul de licenţă este obligat să informeze în scris Agenţia despre lichidarea circumstanţelor care au condus la suspendarea licenţei.
(8) Termenul de valabilitate a licenţei nu se prelungeşte pe durata de suspendare a acesteia.
(9) Reluarea valabilităţii licenţei se efectuează în temeiul hotărîrii Agenţiei aprobate în baza hotărîrii instanţei de judecată, în condiţiile legii. 

Articolul 17. Retragerea licenţei
(1) Licenţa poate fi retrasă prin hotărîre judecătorească, aprobată în temeiul legii, la cererea Agenţiei, cu excepţia retragerii licenţei conform temeiurilor prevăzute la alineatul (2) literele a) şi b), care se efectuează direct de către Agenţie.
(2) Drept temei pentru retragerea licenţei servesc:
a) cererea titularului de licenţă privind retragerea;
b) decizia cu privire la anularea înregistrării de stat a titularului de licenţă;
c) depistarea unor date neautentice în documentele prezentate Agenţiei în calitate de autoritate de licenţiere;
d) constatarea faptului că titularul de licenţă nu întruneşte condiţiile stabilite pentru eliberarea/prelungirea licenţei;
e) stabilirea faptului de transmitere a licenţei sau a copiei de pe aceasta către o altă persoană în scopul desfăşurării genului de activitate indicat în licenţă;
f) neînlăturarea în termen a circumstanţelor care au condus la suspendarea a licenţei;
g) nerespectarea repetată a prescripţiilor de lichidare a încălcării condiţiilor de desfăşurare a activităţii licenţiate, emise de Agenţie;
    h) incapacitatea de a desfăşura, în conformitate cu actele normative în domeniu, activitatea pentru care a obţinut licenţa.
(3) Agenţia aprobă hotărîrea privind retragerea licenţei în cel mult 5 zile lucrătoare de la data intrării în vigoare a hotărîrii judecătoreşti şi o aduce la cunoştinţă titularului de licenţă, cu indicarea temeiurilor retragerii, în cel mult 3 zile lucrătoare de la data aprobării.
(4) În cazul retragerii licenţei, taxa pentru licenţă nu se restituie.
(5) În cazul retragerii licenţei pentru transportul, pentru distribuţia sau pentru operarea pieţei energiei electrice, precum şi a licenţei furnizorului central de energie electrică, Agenţia desemnează un nou titular de licenţă pentru desfăşurarea activităţii pentru unul din genurile de activitate menţionate în locul titularului de licenţă căruia i-a fost retrasă licenţa. În acest caz, întreprinderea electroenergetică a cărei licenţă a fost retrasă nu va împiedica în nici un mod activitatea titularului de licenţă desemnat, oferindu-i întreaga informaţie şi documentaţie, necesare pentru desfăşurarea activităţii menţionate.
(6) Titularul de licenţă căruia i-a fost retrasă licenţa este obligat, în termen de 10 zile lucrătoare de la data aprobării hotărîrii de retragere a licenţei, să depună la Agenţie licenţa retrasă.
(7) Titularul de licenţă căruia anterior i s-a retras licenţa poate să depună o nouă declaraţie privind eliberarea unei noi licenţe de activitate în sectorul electroenergetic doar după expirarea termenului de 1 an de la data retragerii licenței anterioare. 

Articolul 18. Reorganizarea operatorului sistemului de transport şi a operatorului sistemului de distribuţie
(1) Reorganizarea operatorului sistemului de transport şi a operatorului sistemului de distribuţie sau fuziunea acestuia cu alte societăţi comerciale se efectuează doar cu acordul Agenţiei. În acest caz, Agenţia este obligată ca, în termen de o lună, să prezinte acordul, avînd dreptul să modifice condiţiile stipulate în licenţă. Din motive întemeiate, perioada de examinare poate fi prelungită pînă la cel mult 2 luni. Agenţia poate solicita, după caz, opinia Consiliului Concurenţei. Dacă Agenţia nu răspunde solicitantului în termenul indicat, acordul se consideră oferit.
(2) Operatorul sistemului de transport, operatorul sistemului de distribuţie nu are dreptul să procure acţiuni ale altor titulari de licenţă fără acordul scris al Agenţiei. Despre acordul respectiv, Agenţia informează în scris titularul de licenţă în termen de o lună de la data depunerii cererii acestuia. Din motive întemeiate, perioada de examinare poate fi prelungită pînă la cel mult 2 luni. Agenţia poate solicita, după caz, opinia Consiliului Concurenţei. Dacă Agenţia nu răspunde solicitantului în termenul indicat, acordul se consideră oferit.
(3) Prevederile stabilite în alineatele (1) şi (2) din prezentul articol urmează a fi aplicate fără a aduce atingere funcţiilor Consiliului Concurenţei stabilite în actele normative în domeniu.
 
CAPITOLUL IV
PRODUCEREA ENERGIEI ELECTRICE
Articolul 19. Principiile generale de producere a energiei electrice
(1) Construcţia, întreţinerea, exploatarea, majorarea capacităţii centralelor electrice şi racordarea acestora la reţelele   electrice de transport sau la reţelele electrice de distribuţie se efectuează în conformitate cu actele normative în domeniu, inclusiv cu respectarea actelor normative de reglementare aprobate de Agenţie, precum şi potrivit standardelor şi normelor tehnice menite să asigure protecţia mediului, securitatea publică şi protecţia proprietăţii.
(2) În cazurile stabilite de lege construcţia unei centrale electrice se efectuează după aprobarea acesteia prin hotărîre de Guvern. După aprobarea hotărîrii de Guvern în cauză, beneficiarul este obligat să obţină autorizaţia de construire de la autorităţile administraţiei publice locale.
(3) Pentru desfăşurarea activităţii de producere a energiei electrice producătorul, în conformitate cu prevederile prezentei legi, este obligat să obţină de la Agenţie licenţa pentru producerea energiei electrice. 
(4) Producătorul participă la piaţa energiei electrice dacă respectă cerinţele tehnice de racordare la reţeaua electrică şi parametrii de calitate a energiei electrice livrate în reţelele electrice..
(5) Producătorul este în drept să vândă energie electrică pe piaţa energiei electrice, cu respectarea condiţiilor stabilite în prezenta lege. Producătorul este în drept să vândă energie electrică pe piaţa energiei electrice cu ridicată în baza licenţei de producere a energiei electrice, iar pe piaţa energiei electrice cu amănuntul cu condiţia obţinerii licenţei de furnizare a energiei electrice. 
(6) Producătorul trebuie să fie independent, din punct de vedere legal, de orice întreprindere care desfăşoară activitatea de transport sau de distribuţie a energiei electrice. El nu poate deţine licenţă pentru transportul energiei electrice sau pentru distribuţia energiei electrice.
(7) Producătorul respectă Regulamentul cu privire la dirijarea prin dispecer a sistemului electroenergetic, elaborat de operatorul sistemului de transport şi aprobat de Agenţie.

Articolul 20. Procedura de autorizare pentru noile capacităţi de producere a energiei electrice   
(1) Guvernul  aprobă  construcţia centralelor electrice noi, cu o putere instalată  de 20 MW şi mai mult şi aprobă majorarea capacităţii centralelor electrice existente în cazul în care capacitatea adiţională este de 20 MW şi mai mult.
(2) Obţinerea a autorizaţiei de construire de la autorităţile administrației publice locale este obligatorie pentru construcţia tuturor centralelor electrice.    
(3) Aprobarea construcţiei unei centrale electrice conform prevederilor alineatului (1) din prezentul Articol şi eliberarea autorizaţiei de construire a centralei electrice noi se efectuează  în conformitate cu prezenta Lege, cu actele normative în domeniu, în baza unor criterii obiective, transparente, şi nediscriminatorii, care vizează, în special, următoarele:
a) siguranţa şi securitatea centralei electrice, inclusiv impactul acesteia asupra siguranţei şi securităţii generale a sistemului electroenergetic;
b) protecţia sănătăţii şi a securităţii publice; 
c) protecţia mediului şi reducerea emisiilor 
d) utilizarea terenurilor şi alegerea amplasamentelor; 
e) utilizarea bunurilor domeniului public; 
f) eficienţa energetică; 
g) natura surselor primare; 
h) caracteristicile specifice producătorului, cum ar fi capacităţile tehnice, economice şi financiare ale acestuia; 
i) conformitatea cu măsurile privind obligaţiile de serviciu  public, după caz;
j) crearea de capacităţi de producere pentru realizarea obiectivelor cu privire la creşterea ponderii energiei din surse regenerabile de energie. 
 (4) La aprobarea de către Guvern a construcţiei centralelor electrice noi şi la majorarea capacităţilor centralelor electrice existente trebuie să se ţină cont de planurile de dezvoltare regională, de urbanism şi dezvoltare a teritoriului şi de standardele tehnice. 
(5) Aprobarea construcţiei centralelor electrice sau majorarea capacităţii centralelor electrice existente poate fi refuzată solicitantului doar din motive obiective, nediscriminatorii şi argumentate. Motivele refuzului vor fi comunicate în mod obligatoriu solicitantului.
(6) Solicitantul, în conformitate cu legea, se poate adresa în instanţă de contencios administrativ în cazul refuzului de a i se aproba construcţia centralelor electrice cu o putere de 20 MW şi mai mult sau majorarea capacităţii centralei electrice existente, în cazul în care capacitatea adiţională este de 20 MW şi mai mult.
(7) Acordarea de către autorităţile administraţiei publice locale a autorizaţiei de construire se efectuează în conformitate cu legislaţia, cu planurile urbanistice generale, cu programele de dezvoltare social-economică a unităţii administrativ-teritoriale, precum şi cu criteriile şi procedurile aprobate de autorităţile administraţiei publice locale.
 
Articolul 21. Procedura de licitaţie
(1) În cazul în centralele electrice existente sau cele ce urmează a fi construite şi măsurile de reglementare existente pentru desfăşurarea activităţilor din sectorul electroenergetic, precum şi măsurile întreprinse de management al eficienţei energetice/gestionare a cererii nu sînt suficiente pentru a se asigura securitatea aprovizionării cu energie electrică, pentru a proteja interesele de protecţie a mediului şi/sau pentru a promova noile tehnologii de producere a energiei electrice, Guvernul este în drept să  iniţieze procedura de licitaţie pentru construcţia de noi capacităţi sau pentru creşterea capacităţilor existente de producere a energiei electrice. 
(2) Procedura de licitaţie se va baza pe criterii obiective, transparente şi nediscriminatorii, iar etapele desfăşurării trebuie descrise într-un regulament aprobat de Guvern.
(3) Procedura de licitaţie se organizează de către Guvern sau, la decizia lui, de către organul central de specialitate al administraţiei publice în domeniul energeticii.
(4) Detaliile privind fiecare licitaţie pentru construcţia centralelor electrice sau pentru măsurile de management al eficienţei energetice/gestionare a cererii se publică în Monitorul Oficial al Republicii Moldova cu cel puţin 6 luni înainte de data limită de prezentare a ofertei.
(5) Caietul de sarcini se pune la dispoziţia oricărei întreprinderi interesate, astfel încît aceasta să dispună de timp suficient pentru a-şi depune oferta. În vederea asigurării principiului transparenţei şi nediscriminării, caietul de sarcini trebuie să conţină descrierea detaliată a prevederilor contractului şi a procedurii care trebuie urmată de către toţi participanţii la licitaţie, lista completă a criteriilor în baza cărora va fi efectuată selecţia ofertanţilor şi vor fi atribuite contractul, inclusive stimulentele şi /sau măsurile de sprijin, care urmează să fie acoperite de ofertă.
(6) În cazul în care licitaţia este iniţiată pentru capacităţile de  producere necesare, trebuie luate în considerare şi ofertele de furnizare a energiei electrice cu garanţii pe termen lung, provenite de la producătorii existenţi, cu condiţia ca acestea să permită acoperirea necesităţilor  suplimentare, în conformitate cu prevederile prezentei Legi.
(7) Informaţiile detaliate cu privire la fiecare procedură de licitaţie, stabilite de Guvern, se anunţă şi se publică pe pagina electronică a Guvernului, precum şi pe pagina electronică a Comunităţii Energetice. Informaţia cu privire la condiţiile pentru participare la licitaţie trebuie să fie făcute publicate astfel încît toate întreprinderile înregistrate în ţările Parte a Comunităţii Energetice să dispună de suficient timp pentru a depune ofertele. 
(8) Organizarea, monitorizarea şi controlul procedurii de licitaţie ţine de competenţa Guvernului, care este obligat să întreprindă toate măsurile necesare pentru a asigura confidenţialitatea informaţiilor din oferte. 

Articolul 22. Producerea promovată a energiei electrice 
(1) În scopul asigurării realizării politicii energetice a statului şi pentru sporirea eficienței energetice, producerea energiei electrice din surse regenerabile de energie şi producerea energiei electrice şi termice în regim de cogenerare de înaltă eficienţă se realizează de către centralele electrice în conformitate cu prezenta lege şi cu alte acte normative în domeniu. 
(2) Promovarea producerii energiei electrice din surse regenerabile de energie şi a producerii energiei electrice şi termice în regim de cogenerare de înaltă eficienţă, în special, va include scheme de sprijin, stabilite în legile speciale în mod transparent şi nediscriminatoriu. 
(3) Producerea promovată a energiei electrice  se va  reglementata luând în considerare criteriile de fezabilitate economică, costul minim pentru consumatorii finali şi efectul general asupra balanţei energiei electrice şi a exploatării sistemului electroenergetic.

Articolul 23. Obligaţiile producătorului 
(1) Producătorul  este obligat:
a) să-şi desfăşoare activitatea în conformitate cu prezenta Lege, cu respectarea condiţiilor licenţei şi a actelor normative în domeniu, inclusiv a actelor normative de reglementare aprobate de Agenţie;
b) să instaleze şi să utilizeze de echipamente de măsurare care permit măsurarea orară a cantităţilor de energie electrică consumate şi/sau livrate în reţelele electrice cu respectarea actelor normative de reglementare aprobate de Agenţie; 
c) să întreţină şi să exploateze centrala electrică cu menţinerea stării tehnice adecvate astfel încât să asigure funcţionarea sigură şi continuă a acestora, cu respectarea documentelor normativ-tehnice cu privire la securitate; 
d) să respecte cerinţele privind  protecţia mediului şi să promoveze eficienţa energetică; 
e) să respecte Regulile pieţei energiei electrice şi să nu distorsioneze concurenţa pe piaţa energiei electrice; 
f) să echipeze, să întreţină, să exploateze, să modernizeze şi să întreţină centralele electrice, precum şi instalaţiile conexe utilizate pentru livrarea energiei electrice în reţelele electrice, precum şi să majoreze capacitatea centralelor electrice, în condiţiile stabilite în prezenta lege; 
g) să pună la dispoziţia operatorului sistemului de transport sau a operatorului sistemului de distribuţie datele necesare pentru exploatarea reţelelor electrice şi pentru gestionarea sistemului electroenergetic; 
h) să acorde acces reprezentanţilor operatorului sistemului de transport şi reprezentanţilor operatorului sistemului de distribuţie la echipamentele şi la instalaţiile sale care sunt utilizate pentru măsurarea şi pentru livrarea energiei electrice în reţelele electrice; 
i) să menţină rezerve de combustibil la nivel suficient pentru a asigura securitatea aprovizionării cu energie electrică;
j) să se conformeze indicaţiilor operatorului sistemului de transport sau, după caz, ale operatorului sistemului de distribuţie în legătură cu dirijarea operativ-tehnologică a sistemului electroenergetic;
k) să prezinte Agenţiei rapoarte cu privire la activitatea desfăşurată, precum şi orice informaţie solicitată în conformitate cu prezenta lege, potrivit condiţiilor licenţei şi conform actelor normative de reglementare aprobate de Agenţie;
l) să scoată din exploatare grupurile energetice dispecerizable numai cu acordul prealabil al operatorului sistemului de transport.
	(2) Producătorii care exploatează centrale electrice, cu capacitatea instalată de 250 MW şi mai mult, sunt obligaţi să păstreze, timp de 5 ani, pentru a prezenta la cerere, Agenţiei sau Consiliului Concurenţei, datele orare necesare pentru a verifica corectitudinea deciziilor privind exploatarea şi dispecerizarea, precum şi comportamentul acestora pe piaţa energiei electrice şi în legătură cu alocarea capacităţilor. De asemenea, producătorii sunt obligaţi să păstreze informaţia orară cu privire la capacitatea de producere disponibilă şi rezervele alocate, precum şi cu privire la activarea acestor rezerve.
(3) Producătorul îndeplineşte şi alte obligaţii stabilite în prezenta lege şi în actele normative în domeniu, inclusiv în actele normative de reglementare aprobate de Agenţie. 

Articolul 24. Drepturile producătorului 
(1) Producătorul are următoarele drepturi:
a) să producă, în baza licenţei de producere a energiei electrice, eliberate de Agenţie, energie electrică cu respectarea parametrilor de calitate, a cerinţelor  de protecţie a mediului şi a cerinţelor de securitate;  
b) să aibă acces la reţelele electrice, în mod nediscriminatoriu, în condiţiile prezentei legi;
c) să vândă energia electrică şi serviciile de sistem pe piaţa energiei electrice cu ridicata în baza licenţei de producere a energiei electrice;
d) să vândă energie electrică pe piaţa energiei electrice cu amănuntul în baza licenţei pentru furnizarea energiei electrice;
e) să vândă energia termică produsă în regim de cogenerare;
f) să acceseze schemele de sprijin, instituite la nivel naţional;
(2) Producătorul poate avea şi alte drepturi stabilite în prezenta lege şi în actele normative în domeniu, inclusiv în actele de reglementare aprobate de Agenţie. 


[bookmark: p_21_1][bookmark: _Toc402352042][bookmark: _Toc402524824]CAPITOLUL V
[bookmark: _Toc402352043][bookmark: _Toc402524825]TRANSPORTUL ENERGIEI ELECTRICE
[bookmark: _Toc402352044][bookmark: _Toc402524826]Articolul 25. Operatorul sistemului de transport 
(1) Transportul energiei electrice, precum şi dirijarea operativ-tehnologică unică a sistemului electroenergetic se efectuează de operatorul sistemului de transport în baza licenţei pentru transportul energiei electrice, eliberată de Agenţie în condiţiile legii. 
(2) Operatorul sistemului de transport este organizat în calitate de întreprindere electroenergetică de stat, specializată şi independentă, , cu statut de persoană juridică, constituită în conformitate cu actele normative în domeniu şi certificată potrivit prevederilor articolului 27 din prezenta lege.
(3) Operatorul sistemului de transport îşi desfăşoară activitatea în conformitate cu prevederile prezentei legi, cu condiţiile prevăzute în licenţa pentru transportul energiei electrice,  cu  actele normative care reglementează sectorul electroenergetic, inclusiv potrivit actelor normative de reglementare aprobate de Agenţie, precum şi în conformitate cu documentele normativ-tehnice stabilite prin lege. 
(4) La executarea obligaţiilor şi a funcţiilor sale, operatorul sistemului de transport este independent de orice întreprindere care desfăşoară activitatea de producere, de distribuţie sau de furnizare a energiei electrice şi nu poate deţine licenţa pentru producerea, pentru distribuţia sau pentru furnizarea energiei electrice. 
(5) Independenţa operatorului sistemului de transport se asigură prin punerea în aplicare şi prin respectarea condiţiilor şi termenelor privind separarea operatorului sistemului de transport, stipulate în articolul 26 din prezenta lege.   

[bookmark: _Toc402352045][bookmark: _Toc402524827]Articolul 26. Separarea operatorului sistemului de transport 
(1) Întreprinderea electroenergetică care deţine în proprietate şi exploatează reţele electrice de transport îşi desfăşoară activitatea în calitate de operator al sistemului de transport. În acest scop operatorul sistemului de transport este obligat să obţină licenţa pentru transportul energiei electrice în condiţiile stabilite în prezenta lege, precum şi în conformitate cu alte acte normative în domeniu. 
(2) Operatorul sistemului de transport trebuie să fie independent de întreprinderile care desfăşoară alte activităţi decât activitatea de transport al energiei electrice. În scopul asigurării independenţei operatorului sistemului de transport, aceeaşi persoană sau aceleaşi persoane nu are/au dreptul: 
a) să exercite, direct sau indirect, controlul asupra unei întreprinderi care desfăşoară una din activităţile de producere sau de furnizare şi să exercite, direct sau indirect, controlul sau să exercite vreun drept asupra operatorului sistemului de transport sau în legătură cu o reţea electrică de transport; 
b) să exercite, direct sau indirect, controlul asupra operatorului sistemului de transport sau în legătură cu o  reţea electrică de transport şi să exercite, direct sau indirect, controlul sau să exercite vreun drept asupra unei întreprinderi care desfăşoară una dintre activităţile de producere sau de furnizare;
c) să numească membri în consiliul de supraveghere, în consiliul de administraţie sau în alte organe care reprezintă întreprinderea din punct de vedere juridic, în cazul operatorului sistemului transport sau în cazul reţelei electrice de transport şi, de asemenea, să exercite, direct sau indirect, controlul sau să exercite vreun drept asupra unei întreprinderi care desfăşoară una dintre activităţile de producere sau de furnizare; 
d) să fie membru în consiliul de supraveghere, în consiliul de administraţie sau în alte organe care reprezintă întreprinderea din punct de vedere juridic, atât în cazul unei întreprinderi care desfăşoară una dintre activităţile de producere sau de furnizare, precum şi în cazul operatorului sistemului de transport sau al unei reţele electrice de transport.
(3) Drepturile menţionate în alineatul (2) din prezentul articol cuprind, în special:
a) competenţa de a exercita drepturi de vot;
b) competenţa de a numi membri în consiliul de supraveghere, în consiliul de administraţie sau în alte organe care reprezintă întreprinderea din punct de vedere juridic; 
c) deţinerea unei cote majoritare.
(4) Obligaţia prevăzută la alineatul (2) din prezentul articol se consideră îndeplinită în cazul în care două sau mai multe întreprinderi care deţin reţele electrice de transport au creat o asociaţie în participaţiune care exercită în două sau mai multe ţări,  care sunt Parte a Comunităţii Energetice, rolul de operator de transport în raport cu reţelele electrice de transport în cauză. Nici o altă întreprindere nu poate lua parte la asociaţia în participaţiune decît dacă a fost desemnată ca operator de sistem independent sau ca operator de transport independent în urma îndeplinirii cerinţelor corespunzătoare privind separarea şi dacă a fost certificată în conformitate cu termenele şi condiţiile stabilite în prezenta lege. 
(5) În cazul în care persoana sau persoanele menţionate în alineatul (2) din prezentul Articol reprezintă un organ central de specialitate al administraţiei publice sau o  autoritate publică, două organe centrale de specialitate ale administraţiei publice separate, care exercită controlul asupra operatorului sistemului de transport sau asupra unei reţele electrice de transport, pe de o parte, şi asupra unei întreprinderi care desfăşoară una din activităţile de producere sau de furnizare, pe de altă parte, nu se consideră a fi aceeaşi persoană sau aceleaşi persoane. 
(6) Întreprinderile electroenergetice care au luat deja măsuri aferente separării contabile, funcţionale sau juridice, ce asigură o independenţă mai mare a operatorului sistemului de distribuţie în cadrul întreprinderilor electroenergetice integrate nu pot anula aceste măsuri.
(7) Se interzice operatorului sistemului de transport, care face parte dintr-o întreprindere electroenergetică integrată pe verticală, să transmită informaţia ce constituie secret comercial şi/sau personalul său întreprinderii care desfăşoară una din activităţile de producere sau de furnizare.
(8) În sensul prezentului articol, noţiunea de “întreprindere care desfăşoară una din activităţile de producere sau de furnizare” include noţiunea de “întreprindere care îndeplineşte una din activităţile de producere sau de furnizare” în sensul prevăzut de Legea cu privire la gazele naturale, iar termenii “operatorul sistemului de transport” şi “reţea de transport” vizează şi noţiunea de  “operator al sistemului de transport ” şi de “reţea de transport” în semnificaţia prevăzută în legea menţionată.
[bookmark: _Toc402352046][bookmark: _Toc402524828](9) Agenţia monitorizează respectarea de către operatorul sistemului de transport a condiţiilor stabilite prin prezenta lege în vederea asigurării independenţei şi a separării acestuia. 

Articolul 27. Desemnarea şi certificarea operatorului sistemului de transport 
(1) Înainte de a fi desemnată în calitate de operator al sistemului de transport, prin eliberarea licenţei pentru transportul energiei electrice în conformitate cu termenele şi condiţiile stabilite în prezenta lege şi în alte acte normative în domeniu, întreprinderea electroenergetică urmează să fie certificată în conformitate cu procedura de certificare prevăzută în prezentul articol.
(2) După îndeplinirea tuturor cerinţelor privind separarea operatorului sistemului de transport, stabilite în articolul 26 din prezenta Lege, întreprinderea este obligată să notifice, în scris, Agenţia în legătură cu acest fapt, să solicite certificarea şi să  prezinte toate documentele, datele şi informaţiile corespunzătoare. 
(3) În termen de cel mult patru luni din data depunerii de către operatorul sistemului de transport a notificării şi după prezentarea tuturor documentelor, datelor şi informaţiilor necesare Agenţia aprobă o hotărîre  privind certificarea provizorie a operatorului  sistemului de transport. 
(4) În cazul în care Agenţia, după expirarea termenului indicat în alineatul (3) din prezentul Articol, nu aprobă hotărîrea privind certificarea provizorie sau nu comunică, în scris, operatorului sistemului de transport despre refuzul privind certificarea, aceasta se consideră acordată în baza principiului aprobării tacite. După expirarea termenului stabilit, la solicitarea operatorului sistemului transport, Agenţia este obligată, în termen de 5 zile lucrătoare, să aprobe o hotărîre referitor la constatarea aprobării tacite privind certificarea provizorie a  operatorului sistemului de transport.
(5) Agenţia notifică fără întîrziere Secretariatul Comunităţii Energetice despre  hotărîrea privind certificarea provizorie a operatorului sistemului de transport, aprobată în mod explicit sau tacit  şi prezintă acestuia documente şi informaţii pertinente în acest sens. În termen de patru  luni de la primirea notificării, Secretariatul Comunităţii Energetice prezintă Agenţiei avizul său cu privire la îndeplinirea de către operatorul sistemului de transport a condiţiilor de certificare. În cazul în care, în termenul stabilit, Secretariatul Comunităţii Energetice nu emite un aviz, se consideră că acesta nu a avut nici un fel de obiecţii împotriva hotărîrii Agenţiei privind certificarea provizorie a operatorului sistemului de transport .  
(6) În termen de cel mult două luni de la primirea avizului Secretariatului Comunităţii Energetice cu privire la îndeplinirea de către operatorului sistemului de transport a condiţiilor privind certificarea, Agenţia aprobă hotărîrea cu privire la certificarea operatorului sistemului de transport, luând în considerare avizul Secretariatului Comunităţii Energetice. 
(7)  Hotărîrea Agenţiei cu privire la certificarea operatorului  sistemului de transport şi avizul Secretariatului Comunităţii Energetice se publică în Monitorul Oficial al Republicii Moldova şi pe pagina electronică a Agenţiei, precum şi a Comunităţii Energetice. În cazul în care hotărîrea Agenţiei cu privire la certificarea operatorului sistemului de transport diferă de avizul Secretariatului Comunităţii Energetice, Agenţia indică în hotărîre şi publică împreună cu hotărîrea motivele care au stat la baza deciziei sale divergente, precum şi informează în mod corespunzător Secretariatul Comunităţii Energetice. 
(8)  În cadrul procedurii de certificare, Agenţia şi Secretariatul Comunităţii Energetice sînt în drept să solicite operatorului sistemului de transport, producătorilor şi furnizorilor să prezinte orice informaţii necesare privind certificarea operatorului sistemului de transport Agenţia şi Secretariatul Comunităţii Energetice sînt obligate să nu divulge informaţiile care constituie secret comercial. 
(9)  Operatorul sistemului de transport se consideră certificat numai în cazul obţinerii hotărîrii Agenţiei cu privire la certificare, după finalizarea procedurii specificate în prezentul Articol, cu condiţia publicării hotărîrii respective în Monitorul Oficial al Republicii Moldova.
(10)  După finalizarea procedurii de certificare, la solicitarea operatorului sistemului de transport sau din oficiu, Agenţia poate decide privind eliberarea unei noi licenţe pentru transportul energiei electrice sau privind reperfectarea licenţei eliberate operatorului sistemului de transport pînă la intrarea în vigoare a prezentei Legi. 

[bookmark: _Toc402352047][bookmark: _Toc402524829][bookmark: _Toc402352048]Articolul 28. Monitorizarea principiilor aferente separării operatorului sistemului de transport 
(1) Agenţia monitorizează respectarea de către operatorul sistemului de transport a cerinţelor privind independenţa şi separarea acestuia, stipulate în prezenta lege. În acest scop, Agenţia este în drept să iniţieze repetat procedura de certificare pentru evaluarea respectării  cerinţelor privind independenţa şi separarea operatorului sistemului de transport în următoarele cazuri: 
a) urmare a notificării parvenite de la operatorul sistemului de transport în conformitate cu alineatul (2) din prezentul articol; 
b) din oficiu, atunci cînd a luat cunoştinţă de faptul că o modificare planificată a drepturilor sau a influenţei asupra operatorului sistemului de transport poate duce la încălcarea condiţiilor privind independenţa şi privind realizarea separării operatorului sistemului de transport sau atunci când are motive să creadă că s-ar fi produs o asemenea încălcare; 
c) la cererea motivată a Secretariatului Comunităţii Energetice.
(2) Operatorul sistemului de transport este obligat să notifice Agenţia cu privire la orice tranzacţie planificată care poate necesita o reevaluare a respectării de către acesta a condiţiilor privind independenţa şi separarea operatorului sistemului de transport.
(3) Agenţia aprobă Hotărîrea privind certificarea repetată a operatorului sistemului de transport  în termen de cel mult patru luni din data apariţiei cazurilor indicate în alineatul (1) din prezentului articol. 
(4) În sensul prezentului Articol, Agenţia urmează să efectueze repetat certificarea operatorului sistemului de transport în conformitate cu prevederile Articolului 27 din prezenta Lege.
(5) În cazul în care Agenţia constată că cerinţele privind independenţa şi/sau separarea operatorului sistemului de transport au fost încălcate, operatorul sistemului de transport este obligat să înlăture aceste încălcări în termen de 15 zile lucrătoare sau în alt termen stabilit în hotărîrea Agenţiei. Operatorul sistemului de transport prezintă Agenției toate  documentele, datele şi informaţiile care atestă înlăturarea încălcărilor.
(6) În cazul în care operatorul sistemului de transport nu înlătură, în termenele stabilite, încălcările constatate, Agenţia este în drept să iniţieze procedura de suspendare a  licenţei pentru transportul energiei electrice, în conformitate cu prezenta lege. 

[bookmark: _Toc402352049][bookmark: _Toc402524830][bookmark: _Toc402352050]Articolul 29. Certificarea în raport cu terţii 
(1) În cazul în care Agenţia înregistrează o solicitare privind certificarea din partea unui operator al sistemului de transport, care este sub controlul unei persoane sau a unor persoane dintr-una sau mai multe ţări terţe, Agenţia este obligată să notifice Secretariatul Comunităţii Energetice în legătură cu acest fapt. 
(2) Operatorul sistemului de transport este obligat să informeze Agenţia despre survenirea oricăror circumstanţe în urma cărora o persoană sau unele persoane din una sau din mai multe ţări terţe ar obţine controlul asupra operatorului sistemului de transport sau asupra unei reţele electrice de transport. În acest caz, Agenţia notifică fără întârziere Secretariatul Comunităţii Energetice cu privire la survenirea  circumstanţelor menţionate în prezentul alineat. 
(3) Certificarea în raport cu ţările terţe se efectuează cu respectarea procedurii stabilite în articolul 27 din prezenta Lege, ţinându-se cont de cerinţele specifice menţionate în prezentul articol. 
(4) Agenţia este în drept să refuze certificarea operatorului sistemului de transport care este controlat de o persoană sau de persoane dintr-o ţară terţă sau din ţări terţe, în cazul în care nu se demonstrează că:
a) operatorul sistemului de transport îndeplineşte condiţiile privind independenţa şi privind separarea, stabilite prin prezenta lege; 
b) acordarea certificării nu pune în pericol securitatea aprovizionării cu energie electrică a Republicii Moldova şi a Comunităţii Energetice. La examinarea acestui aspect, Agenţia ţine cont de:
i) drepturile şi obligaţiile Comunităţii Energetice faţă de ţara terţă respectivă conform principiilor dreptului internaţional, inclusiv de drepturile şi de obligaţiile care rezultă din oricare acord încheiat cu una sau cu mai multe ţări terţe la care Comunitatea Energetică este parte şi în care sînt abordate aspecte legate de securitatea aprovizionării cu energie electrică;
ii) drepturile şi obligaţiile Republicii Moldova în raport cu ţara terţă în cauză în conformitate cu acordurile încheiate cu aceasta, în măsura în care acestea nu contravin Tratatului Comunităţii Energetice; 
iii) drepturile şi obligaţiile care rezultă din acordul de asociere sau din acordurile comerciale încheiate între Republica Moldova şi Uniunea Europeană; 
iv) alte circumstanţe specifice cazului dat şi ţării terţe implicate. 
(5) Organul central de specialitate al administraţiei publice în domeniul energeticii şi/sau alte autorităţi ale administraţiei publice centrale sînt obligate să ofere Agenţiei, la cerere, un aviz cu privire la aspectele menţionate la alineatul (4) din prezentul articol..
(6) Agenţia, luând în consideraţie avizul Secretariatului Comunităţii Energetice, este în  drept să refuze certificarea dacă acordarea certificării  pune în pericol securitatea aprovizionării cu energie electrică sau a oricărei alte Părţi a Comunităţii Energetice, sau dacă acordarea certificării pune în pericol interesele de securitate publică ale Republicii Moldova. 

[bookmark: _Toc402352051][bookmark: _Toc402524831][bookmark: OLE_LINK5][bookmark: OLE_LINK6]Articolul 30. Funcţiile şi obligaţiile  operatorului sistemului de transport 
(1) Operatorul sistemului de transport are următoarele funcţii şi obligaţii: 
a) să efectueze dirijarea operativ tehnologică unică a sistemului electroenergetic al Republicii Moldova în conformitate cu condiţiile licenţei pentru transportul energiei electrice, cu respectarea prevederilor stabilite în prezenta lege, în Regulile pieţei energie electrice şi în alte acte normative aprobate de Agenţie;
b) să asigure capacitatea pe termen lung a reţelelor electrice de transport pentru a acoperi cererile rezonabile de transporta energia electrică, elaborînd şi executând planuri de dezvoltare a reţelelor electrice de transport, ţinînd cont de prognoza producerii şi a consumului de energie electrică
c) să exploateze, să întreţină, să modernizeze şi să dezvolte  reţelele electrice de transport în condiţii de securitate, de fiabilitate şi de eficienţă, cu respectarea prevederilor menite să asigure protecţia mediului înconjurător. La exploatarea, la întreţinerea, la modernizarea şi la dezvoltarea reţelelor electrice de transport, operatorul sistemului de transport aplică în mod obligatoriu metode moderne de management al eficienţei energetice/gestionare a cererii, cu respectarea standardelor minime privind întreţinerea şi dezvoltarea reţelelor electrice de transport, inclusiv a interconexiunilor;
d) să contribuie la securitatea aprovizionării cu energie electrică prin reţele electrice de transport întreţinute în mod corespunzător şi la fiabilitatea sistemului electroenergetic şi să prezinte organului central de specialitate al administraţiei publice în domeniul energeticii informaţiile aferente în conformitate cu prezenta Lege; 
e) să gestioneze fluxurile de energie electrică în reţelele electrice de transport, ţinând cont de schimburile cu alte sisteme interconectate. În acest scop, operatorul sistemului de transport asigură funcţionarea sigură, fiabilă şi eficientă a reţelelor electrice de transport, precum şi  disponibilitatea tuturor serviciilor de sistem, inclusiv a celor oferite la cerere, în măsura în care această disponibilitate nu depinde de un alt sistem de transport cu care este interconectată reţeaua sa;
f) să îndeplinească funcţia de management al congestiilor în reţelele electrice de transport, inclusiv în interconexiuni, în conformitate cu actele normative de reglementare aprobate de către Agenţie, precum  şi să asigure utilizarea eficientă a capacităţilor reţelelor electrice de transport, inclusiv a interconexiunilor;
 g) să furnizeze altui operator al sistemului de transport sau unui operatori al sistemului de distribuţie informaţii suficiente pentru a asigura securitatea şi eficienţa exploatării, precum şi dezvoltarea coordonată şi interoperabilitatea reţelelor electrice interconectate;
h) să nu facă discriminare între utilizatorii de sistem sau categoriile de utilizatori de sistem, evitând în special discriminarea în favoarea întreprinderilor înrudite;
i) să furnizeze, într-un mod inteligibil, cuantificabil şi accesibil, toate informaţiile necesare utilizatorilor de sistem pentru accesul eficient la şi pentru utilizarea reţelelor electrice de transport, precum şi referitor la serviciile pe care le prestează şi referitor la condiţiile relevante aplicate, inclusiv informaţiile despre capacitatea contractată şi capacitatea disponibilă, fără a se limita la informaţii de ordin tehnic, cu excepţia informaţiilor determinate de Agenţie ca avînd caracter confidenţial;
[bookmark: OLE_LINK1][bookmark: OLE_LINK2]j) să răspundă la orice solicitare de serviciu în termenele şi condiţiile stabilite în lege şi în actele normative de reglementare, aprobate de Agenţie.; 
[bookmark: OLE_LINK3][bookmark: OLE_LINK4]k) să efectueze racordarea, deconectarea, reconectarea la reţelele electrice de transport în condiţiile şi în termenele stabilite în prezenta lege, în Regulamentul privind racordarea şi în alte acte normative de reglementare aprobate de Agenţie; 
l) să plaseze zilnic pe pagina sa electronică informaţii cu caracter operativ şi tehnic privind funcţionarea sistemului electroenergetic. Lista informaţiilor ce urmează a fi publicate se aprobă de Agenţie; 
m) să întreprindă alte măsuri necesare pentru prestarea serviciului de transport al energiei electrice, precum şi pentru îndeplinirea obligaţiilor de serviciu public, în condiţii reglementate, echitabile și nediscriminatorii pentru toţi utilizatorii de sistem, cu respectarea condiţiilor prevăzute în licenţă, a prevederilor stabilite în prezenta lege, în Regulile pieţei energiei electrice,  în Regulamentul cu privire la calitatea serviciilor de transport și de distribuție a energiei electrice, în Normele tehnice ale reţelelor electrice şi în alte acte normative de reglementare aprobate de Agenţie, cu respectarea principiilor de accesibilitate, de disponibilitate, de eficienţă, de continuitate, de fiabilitate, de calitate şi de transparenţă;
n) să prezinte Agenţiei, cel puţin odată la 3 luni sau la solicitare, un raport cu privire la cantitatea energiei electrice importate, exportate şi schimburile de energie electrică pe parcursul lunii/lunilor anterioare; 
o) să efectueze lucrări de defrişare sau tăieri de modelare a vegetaţiei pentru crearea şi menţinerea distanţei de apropiere faţă de reţelele electrice, conform actelor normative prevăzute de lege. 
(2)  Operatorul sistemului de transport este obligat să  organizeze  dirijarea operativ-tehnologică a sistemului electroenergetic şi managementul fluxurilor de energie electrică din sistemele electroenergetice ale ţărilor vecine în  mod echitabil, transparent şi nediscriminatoriu, potrivit clauzelor contractelor încheiate de participanţii la piaţa energiei electrice, în conformitate cu cererile depuse de părţile care au încheiat contracte în acest  sens.  
(3)  Dispecerizarea centralelor electrice  şi  utilizarea capacităţii interconexiunilor se  efectuează  pe criterii obiective, publicate şi aplicate în  mod nediscriminatoriu, care asigură funcţionarea corespunzătoare a pieţei energiei electrice, ținându-se cont de ordinea de merit economică a energiei electrice provenită de la centralele electrice, de contractele dintre participanţii  la  piaţa energiei electrice sau de transferurile prin interconexiuni şi  de constrângerile de ordin tehnic ale   reţelei electrice de  transport, acordându-se  prioritate energiei electrice produsă în regim de cogenerare de înaltă eficienţă, energiei electrice produsă de centralele de termoficare urbane şi energiei electrice de la centralele electrice eligibile care produc din SRE.
(4) Operatorul sistemului de transport este obligat să construiască capacitate transfrontalieră suficientă pentru a conecta sistemul electroenergetic de transport din Republica Moldova cu sistemul electroenergetic din alte Părţi ale Comunităţii Energetice şi/sau pentru a-l integra în piaţa regională, răspunzând tuturor solicitărilor justificate din punct de vedere tehnic și economic referitor la capacitate şi luând în considerare necesitatea asigurării securităţii aprovizionării cu energie electrică.
(5) Operatorul sistemului de transport este responsabil pentru echilibrarea sistemului electroenergetic, cu respectarea principiului eficienţei maxime la costuri minime. Regulile utilizate de operatorul sistemului de transport în acest scop trebuie să fie obiective, transparente şi  nediscriminatorii,  inclusiv regulile  privind metoda de calcul şi modul de aplicare a plăţilor pentru prestarea serviciului de echilibrare utilizatorilor de sistem pentru provocarea dezechilibrelor în reţeaua electrică de transport. Termenele şi condiţiile, inclusiv regulile şi plăţile pentru prestarea serviciilor de echilibrare de către operatorul sistemului de transport, se stabilesc, în mod nediscriminatoriu. Ele trebuie să reflecte costurile şi să fie publicate pe pagina electronică a operatorului sistemului de transport.
(6) Operatorul sistemului de transport este obligat să achiziţioneze energia electrică necesară pentru a acoperi consumul tehnologic şi pierderile de energie electrică din reţelele electrice de transport în mod transparent şi nediscriminatoriu şi cu utilizarea mecanismelor de piaţă, care ar rezulta în cheltuieli minime pentru energia electrică procurată în acest scop. Costurile aferente procurării energiei electrice în conformitate cu prezentul alineat se iau în considerare de Agenţie la aprobarea tarifului pentru serviciul de transport al energiei electrice. 
(7) Operatorul sistemului de transport este în drept să colecteze venituri rezultate din managementul congestiilor, precum şi plăţi efectuate în temeiul mecanismului de compensare între operatorii de transport, în conformitate cu prezenta lege, acordând şi gestionând accesul terţilor şi oferind explicaţii motivate dacă refuză accesul. 
(8) Operatorul sistemului de transport este obligat să presteze serviciul de transport al energiei electrice în conformitate cu un contract pentru prestarea serviciului de transport al energiei electrice, încheiat cu orice solicitant care a îndeplinit condiţiile stabilite în prezenta lege precum şi în alte acte normative de reglementare aprobate de Agenţie.
(9) Operatorul sistemului de transport este obligat să se abţină, cu excepţiile stabilite prin prezenta lege, de la divulgarea informaţiei confidenţiale obţinută la desfăşurarea activităţii licenţiate şi să se abţină de la oferirea în mod discriminatoriu a informaţiei despre propria activitate, care poate fi avantajoasă din punct de vedere comercial utilizatorilor de sistem. 
(10) Este interzis operatorului sistemului de transport să facă abuz de informaţia obţinută de la terţi în legătură cu acordarea accesului la reţelele electrice de transport, după caz, în situaţia în care procurarea sau vânzarea energiei electrice se efectuează prin intermediul întreprinderilor înrudite.
(11) Operatorul sistemului de transport îndeplineşte şi alte obligaţii şi funcţii, în termenele şi condiţiile stabilite în prezenta lege şi în actele normative de reglementare aprobate de Agenţie, cu respectarea principiilor asigurării stabilităţii, fiabilităţii, securităţii şi a eficienţei funcţionării sistemului electroenergetic. La îndeplinirea funcţiilor şi a obligaţiilor stabilite prin prezentul articol şi în prezenta lege, operatorul sistemului de transport ţine cont de necesitatea facilitării integrării pieţei energiei electrice la nivel regional.

[bookmark: _Toc402352052][bookmark: _Toc402524832]Articolul 31. Funcţiile specifice ale operatorului sistemului de transport în legătură cu securitatea aprovizionării cu energie electrică 
(1) Operatorul sistemului de transport decide privind construcţia şi investiţiile în interconexiuni în strânsă cooperare cu operatorii de transport din statele cu care este interconectat sistemul electroenergetic al Republicii Moldova. La luarea deciziilor cu privire la construcţia de noi interconexiuni trebuie să se ţină cont de necesitatea menţinerii unui echilibru rezonabil între costurile pentru construcţia noilor interconexiuni şi avantajele pentru consumatorii finali. Operatorul sistemului de transport este obligat să ofere informaţii neconfidenţiale cu privire la proiectele sale de investiţii în interconexiuni cu privire la proiectele de investiţii în interconexiuni ale altor părţi, pe care le cunoaşte, sau cu privire la investiţiile legate de construcţia liniilor electrice de transport interne care ar afecta substanţial capacitatea de interconexiune. 
(2) Operatorul sistemului de transport este obligat să respecte normele şi cerinţele de exploatare menite să garanteze securitatea reţelelor electrice de transport, aprobate de organul central de specialitate al administraţiei publice în domeniul energeticii. Normele şi cerinţele de exploatare menite să garanteze securitatea reţelei electrice de transport trebuie să fie transparente, nediscriminatorii şi obiective şi trebuie făcute publice. Înainte de a aproba normele şi cerinţele menţionate, organul central de specialitate al administraţiei publice în domeniul energeticii este obligat să consulte organele interesate, inclusiv autorităţile din statele cu care este interconectat sistemul electroenergetic al Republicii Moldova, după caz. 
(3) Pentru asigurarea nivelului stabilit de securitate la exploatarea reţelei electrice de transport, operatorul sistemului de transport menţine un nivel suficient de capacitate de rezervă în reţeaua electrică de transport şi cooperează cu operatorii de transport din statele cu care este interconectat sistemul electroenergetic al Republicii Moldova. Circumstanţele previzibile la care trebuie menţinută siguranţa se definesc în normele de securitate a exploatării reţelei electrice de transport.
(4) Operatorul sistemului de transport este obligat să respecte indicatorii de calitate, stabiliţi în regulamentul cu privire la calitatea serviciilor de transport şi de distribuţie a energiei electrice, aprobat de Agenţie. 
(5) În scopul asigurării schimburilor transfrontaliere de energie electrică şi al securităţii exploatării reţelei, se interzice operatorului sistemului de transport să discrimineze între contractele transfrontaliere şi contractele naţionale. 
(6) În cazul apariţiei de situaţii excepţionale, operatorul sistemului de transport este obligat să întreprindă acţiunile prevăzute prin prezenta lege, precum şi în Planul de acţiuni pentru situaţii excepţionale pe piaţa energiei electrice, aprobat de Guvern.

[bookmark: _Toc402352053][bookmark: _Toc402524833]Articolul 32. Prezentarea datelor şi informaţiilor de către operatorul sistemului de transport  
(1) Operatorul sistemului de transport este obligat să publice pe pagina sa electronică informaţii detaliate cu privire la serviciile prestate, referitor la condiţiile relevante aplicate, precum şi informaţia de ordin tehnic necesară pentru asigurarea unui acces eficient al utilizatorilor de sistem la reţelele electrice de transport.
(2) Pentru a asigura tarife transparente, obiective şi nediscriminatorii şi pentru a facilita utilizarea eficientă a reţelelor electrice de transport, operatorul sistemului de transport publică pe pagina sa electronică informaţia relevantă şi suficient de detaliată cu privire la modul de  formare a tarifelor pentru serviciile prestate şi referitor la metodologia de calcul şi structura tarifelor.
 (3) În ceea ce priveşte serviciile prestate, operatorul sistemului de transport este obligat să publice pe pagina sa electronică informaţii cu privire la calculul capacităţii totale de transport, a marjei de siguranţă, în funcţie de particularităţile reţelelor electrice de transport. Metodele de determinare a capacităţii totale de transport şi a marjei de siguranţă se aprobă în prealabil de Agenţie.   
(4) Operatorul sistemului de transport este obligat să publice pe pagina sa electronică informaţii cu privire la valoarea estimativă a capacităţilor disponibile şi referitor la capacitatea deja alocată. Informaţia respectivă se publică la intervale de timp prestabilite în conformitate cu regulamentul aprobat de Agenţie. 
(5) Pentru a garanta securitatea şi fiabilitatea funcţionării reţelelor electrice de transport în contextul managementului congestiilor, operatorul sistemului de transport colaborează cu operatorii de transport din statele  vecine, inclusiv prin aplicarea unui mecanism de schimb de informaţii continuu. Operatorul sistemului de transport face schimb de informaţii cu privire la indicaţiile echipamentelor de măsurare şi de alte informaţii necesare pentru reglarea frecvenţei, tensiunii şi a schimbului de energie electrică cu operatorii de transport care exploatează sistemele electroenergetice interconectate.
(6) Operatorul sistemului de transport publică pe pagina sa electronică informaţii cu privire la cererea prognozată şi cea reală de energie electrică, referitor la disponibilitatea şi utilizarea centralelor electrice, cu privire la capacitatea şi utilizarea capacităţii reţelelor electrice de transport, precum şi referitor la energia de echilibrare şi rezerve. În vederea reflectării informaţiei cu privire la centralele electrice mici pot fi utilizate date agregate. 
(7) Operatorul sistemului de transport este obligat să elaboreze şi să prezinte, pînă la 31 martie, organului central de specialitate al administraţiei publice în domeniul energeticii şi Agenţiei un raport anual, care să cuprindă informaţii cu privire la realizarea funcţiilor şi obligaţiilor în anul precedent, precum şi referitor la: echilibrul între ofertă şi cerere pe piaţa energiei electrice, prognoza cererii şi a capacităţilor de producţie (centralelor electrice) planificate sau aflate în construcţie, calitatea serviciului de transport al energiei electrice şi nivelul de întreţinere a reţelei electrice de transport, măsurile de acoperire a sarcinii de vîrf, punerea în aplicare a normelor tehnice şi codurilor reţelelor, la nivelul consumului tehnologic şi al pierderilor de energie electrică în reţelele electrice de transport, precum şi cu privire la securitatea aprovizionării cu energie electrică, inclusiv privind acţiunile care trebuie întreprinse în caz de reducere a cantităţilor furnizate de unul sau de mai mulţi furnizori. Raportul se publică pe pagina electronică a operatorului sistemului de transport.

[bookmark: _Toc402352054][bookmark: _Toc402524834]Articolul 33. Prezentarea de  informaţii operatorului sistemului de transport 
(1) La cererea operatorului sistemului de transport, producătorii, operatorii sistemelor de distribuţie, operatorul pieţei energiei electrice, furnizorii şi consumatorii finali racordaţi la reţelele electrice de transport prezintă operatorului sistemului de transport informaţii necesare în legătură cu: 
a) dezvoltarea şi exploatarea reţelelor electrice de transport, precum şi pentru înregistrarea şi analiza evenimentelor operative; 
b) examinarea caracteristicilor consumului de energie electrică, producerii de energie electrică şi alte informaţii necesare pentru reglajul frecvenţei, tensiunii şi pentru gestiunea schimbului de energie electrică; 
c) acordarea accesului la reţele electrice de transport şi pentru utilizarea reţelelor electrice de transport; 
d) prognozarea cererii de energie electrică, precum şi a abaterilor de la planurile de dezvoltare a producţiei şi de la planurile anuale de investiţii; 
e) planificarea exploatării reţelelor electrice de transport pe termen scurt, inclusiv planul orar pentru producerea energiei electrice din surse regenerabile de energie; 
f) prestarea serviciilor de sistem;
g) operarea pieţelor centralizate, organizate şi gestionate de către operatorul sistemului de transport;
h) monitorizarea calităţii serviciului de transport al energiei electrice; 
i) monitorizarea securităţii aprovizionării cu energie electrică. 
(2) Participanţii la piaţa energiei electrice prezintă operatorului sistemului de transport şi alte date şi informaţii necesare pentru îndeplinirea de către operatorul sistemului de transport a obligaţiilor şi a responsabilităţilor stabilite prin prezenta lege şi prin alte acte normative în domeniu, inclusiv a funcţiilor de colectare şi de agregare a informaţiilor respective. 

[bookmark: _Toc402352055][bookmark: _Toc402524835][bookmark: OLE_LINK7][bookmark: OLE_LINK8]Articolul 34. Dezvoltarea reţelelor electrice de transport şi planurile de investiţii 
(1) Operatorul sistemului de transport efectuează dezvoltarea reţelelor electrice de transport în legătură cu creşterea cererii de energie electrică, astfel încît să fie asigurate fiabilitatea şi continuitatea în aprovizionarea consumatorilor cu energie electrică, cu respectarea prevederilor prezentei legi şi a Normele tehnice ale reţelelor electrice, aprobat de Agenţie. Cheltuielile de dezvoltare a reţelelor electrice de transport le suportă operatorul sistemului de transport. Aceste cheltuieli se iau în considerare la stabilirea tarifelor pentru serviciul de transport al energiei electrice în cazul în care s-au efectuat în conformitate cu condiţiile stipulate în licenţă, în metodologia de calculare a tarifelor, în regulamentul privind principiile de planificare, aprobare şi efectuare a investiţiilor în sectorul electroenergetic şi modul de recuperare a acestora prin tarif (în continuare regulamentul privind investiţiile), aprobate de Agenţie.
(2) În contextul obligaţiei stabilite în Articolul 30, alineat (1), litera b) din prezenta Lege, operatorul sistemului de transport este obligat, ţinînd cont de strategia energetică aprobată de Guvern şi de datele statistice privind balanţa energetică, de oferta şi de cererea actuale şi prognozate, să elaboreze şi, după consultarea prealabilă cu participanţii la piaţă interesaţi, să prezinte Agenţiei un plan de dezvoltare a reţelelor electrice de transport pentru zece ani (în continuare planul de dezvoltare). Planul de dezvoltare trebuie să conţină măsuri eficiente pentru a garanta fiabilitatea sistemului electroenergetic şi securitatea aprovizionării cu energie electrică şi să indice participanţilor la piaţa energiei electrice principalele reţele electrice de transport care se preconizează a fi reconstruite sau reabilitate în următorii zece ani, să conţină informaţii cu privire la investiţiile deja stabilite şi să identifice noi investiţii  care trebuie să fie efectuate în trei ani şi să prevadă un interval de timp pentru toate proiectele de investiţii. Planul de dezvoltare trebuie să conţină, fără a se limita: 
a) descrierea detaliată a infrastructurii existente, a stării ei actuale şi a gradului de uzură,  lista intervenţiilor efectuate în ultimul an, precum şi rezultatele obţinute în urma studiilor efectuate privind dezvoltarea reţelelor electrice şi privind instalarea echipamentelor de măsurare  electronice;
b) descrierea reţelelor electrice de transport şi a obiectivelor aferente, necesare de a fi construite, modernizate, reconstruite în următorii  zece ani. În legătură cu executarea prevederii respective operatorul sistemului de transport trebuie să descrie scenariile de integrare a centralelor electrice care produc energie electrică din surse regenerabile de energie din perspectiva analizei cost-beneficiu, în conformitate cu ţintele naţionale stabilite în actele normative în domeniul energiei regenerabile;
c) calendarul pentru proiectele de investiţii planificate de a fi efectuate în următorii zece ani;
d) estimarea capacităţilor necesare, prognoza evoluţiei producerii, inclusiv a producerii din surse regenerabile de energie, măsuri de eficienţă energetică, prognoza consumului şi estimări privind importurile;
e) descrierea detaliată a mijloacelor şi a investiţiilor necesare pentru a satisface cererea  estimată de energie electrică, 
f) descrierea investiţiilor care au fost aprobate şi care urmează să fie aprobate şi efectuate în următorii trei ani, precum şi calendarul pentru realizarea acestor proiecte; 
g) obiectivele planificate de a fi obţinute în urma implementării planului de dezvoltare, în special, în ceea ce priveşte durata întreruperilor şi tensiunea în reţelele electrice de transport; 
h) descrierea politicii de întreţinere care trebuie respectată pentru a garanta eficienţa, securitatea şi disponibilitatea continuă a reţelelor electrice de transport existente şi a instalaţiilor aferente.
(3) La elaborarea planului de dezvoltare, operatorul sistemului de transport trebuie să formuleze ipoteze rezonabile privind evoluţia producerii, a furnizării, a consumului de energie electrică şi a schimburilor transfrontaliere cu alte ţări, luând în considerare planurile de investiţii pentru reţelele adiacente. În acest scop, operatorul sistemului de transport colaborează cu operatorii sistemelor de distribuţie, precum şi cu operatorii de transport din statele vecine.
(4) Operatorul sistemului de transport este obligat să prezinte Agenţiei pentru examinare şi aprobare planul de dezvoltare. La examinarea planului de dezvoltare Agenţia, în caz de necesitate, este în drept să solicite operatorului sistemului de transport să consulte autorităţile publice, întreprinderile electroenergetice şi unii utilizatori de sistem existenţi sau potenţiali în legătură cu planul de dezvoltare şi să prezinte Agenţiei informaţii cu privire la rezultatele consultărilor. Agenţia este în drept să solicite operatorului sistemului de transport să îşi modifice planul de dezvoltare, inclusiv dacă acesta nu corespunde necesităţilor de investiţii identificate în procesul de consultare. 
(5) După examinarea şi evaluarea planului de  dezvoltare, inclusiv prin prisma abordării  necesităţilor de investiţii identificate în procesul de consultare, Agenţia aprobă planul de  dezvoltare respectiv. 
(6) Planul de dezvoltare, aprobat de Agenţie, se publică pe pagina electronică a operatorului sistemului de transport şi pe pagina electronică a Agenţiei. Agenţia monitorizează şi evaluează punerea în aplicare a planului de dezvoltare aprobat. Odată la doi ani sau în funcţie de necesitate, la solicitarea Agenţiei, operatorul sistemului de transport examinează oportunitatea modificării planului de dezvoltare şi, după respectarea procedurii descrise în prezentul articol, prezintă spre aprobare Agenţiei planul de dezvoltare modificat.
(7) În situaţiile în care operatorul sistemului de transport, din motive neimputabile lui, nu execută o investiţie, care, în conformitate cu planul de dezvoltare respectiv, trebuia executată în următorii trei ani, şi care este necesară conform  planului de dezvoltare, cu ultimele modificări, Agenţia, pentru a garanta executarea investiţiei în cauză, are obligaţia de a lua  cel puţin una dintre următoarele măsuri: 
a) să solicite operatorului sistemului de transport să execute investiţia în cauză; 
b) să  organizeze licitaţie pentru executarea investiţiei în cauză, deschisă tuturor investitorilor care prezintă interes pentru investiţie; 
(8) În cazul în care Agenţia a recurs la dreptul său stabilit în alineatul (7),  litera b) din prezentul articol, aceasta poate obliga operatorul sistemului de transport să realizeze una sau mai multe dintre următoarele măsuri: 
a) finanţarea de către o parte terţă; 
b) construcţia de către o parte terţă; 
c) construcţia reţelei electrice de transport de către operatorul sistemului de transport;  
d) exploatarea reţelei electrice de transport noi de către operatorul sistemului de transport. 
(9) Operatorul sistemului de transport este obligat să pună la dispoziţia investitorilor toate informaţiile necesare pentru realizarea investiţiei, să racordeze reţeaua electrică de transport nouă la reţelele electrice de transport existente şi să depună toate eforturile necesare pentru a facilita punerea în aplicare a proiectului de investiţii. Contractele cu privire la punerea în aplicare a unui astfel de proiect de investiţii, inclusiv cu privire la finanţare, se supun spre aprobare Agenţie. 
(10)  În cazul în care Agenţia a recurs la drepturile sale prevăzute la alineatul (7) şi alineatul (8) din prezentul articol, costurile respectivelor investiţii intră sub incidenţa reglementărilor relevante a  tarifelor pentru serviciul de transport al energiei electrice. 
(11)  În baza planului de dezvoltare, aprobat de Agenţie, ţinînd cont de cererile parvenite din partea utilizatorilor de sistem existenţi sau potenţiali, precum și de informația actualizată privind starea și gradul uzură al rețelelor electrice de transport, operatorul sistemului de transport este obligat să elaboreze şi să prezinte Agenţiei spre aprobare, anual, în termen de pînă la 30 septembrie,  planul de investiţii pentru anul următor (în continuare planul anual de investiţii). Planurile anuale de investiţii se elaborează de operatorul sistemului de transport în conformitate cu  cerinţele stipulate în Regulamentul privind investiţiile. 
(12) [bookmark: _GoBack] Agenţia examinează şi aprobă planul anual de investiţii prezentat de operatorul sistemului de transport, în termen de pînă la 30 noiembrie, cu posibilitatea extinderii termenului de examinare cu cel mult o lună. La examinarea planului anual de investiţii Agenţia, în caz de necesitate, este în drept să solicite operatorului sistemului de transport să consultă autorităţile publice, întreprinderile electroenergetice şi unii utilizatori de sistem existenţi sau potenţiali în legătură cu planul anual de investiţii şi să prezinte Agenţiei informaţii cu privire la rezultatele consultărilor Dacă planul anual de investiţii prezentat de operatorul sistemului de transport nu corespunde cerinţelor stipulate în regulamentul privind investiţiile, Agenţia este în drept să solicite operatorului sistemului de transport să facă modificările de rigoare. 
(13)  Anual, pînă la 31 martie, operatorul sistemului de transport prezintă Agenţiei un raport privind realizarea planului de dezvoltare şi a planului de investiţii pentru anul precedent, cu respectarea cerinţelor stipulate în Regulamentul privind investiţiile. Agenţia este în drept să nu aprobe, în scopul recuperării prin tarif, investiţiile efectuate de operatorul sistemului de transport care nu corespund planurilor anuale de investiţii aprobate de Agenţie.  

[bookmark: _Toc402352056][bookmark: _Toc402524836]CAPITOLUL VI
[bookmark: _Toc402352057][bookmark: _Toc402524837]SCHIMBURI TRANSFRONTALIERE DE ENERGIE ELECTRICĂ
[bookmark: _Toc402352058][bookmark: _Toc402524838]ŞI GESTIONAREA CONGESTIILOR

[bookmark: _Toc402352059][bookmark: _Toc402524839]Articolul 35. Schimburile transfrontaliere de energie electrică şi alocarea capacităţii
(1) În conformitate cu acordurile internaţionale la care Republica Moldova este parte, operatorul sistemului de transport gestionează transportul transfrontalier de energie electrică prin intermediul reţelelor electrice de transport, reieşind din  capacităţile tehnice ale reţelelor electrice utilizate pentru fluxurile transfrontaliere de energie electrică, precum şi ale celorlalte reţele electrice de transport. 
(2) Normele şi condiţiile de acces la interconexiuni şi reţelele electrice de transport pentru schimburile transfrontaliere, metodele de determinare şi condiţiile de alocare a capacităţilor de transport, precum  şi referitor la gestionarea congestiilor  se stabilesc într-un regulament elaborat de operatorul sistemului de transport şi aprobat de Agenţie.
(3) Operatorul sistemului de transport este obligat să calculeze, în conformitate cu principiile stabilite în regulamentul privind condiţiile de acces la reţelele electrice de transport pentru schimburile transfrontaliere, capacitatea totală, capacitatea netă, capacitatea disponibilă, capacitatea deja alocată şi marja de siguranţă a reţelelor electrice şi să le coordoneze cu operatorii de transport din statele vecine. Metodele de determinare a capacităţii totale de transport şi a marjei de siguranţă se elaborează de operatorul de reţea şi se supun spre aprobare în prealabil prin hotărîrea Agenţie. Operatorul sistemului de transport este obligat să publice, săptămînal şi lunar, pe pagina sa electronică informaţii cu privire la calculul capacităţii totale de transport şi a marjei de siguranţă, în funcţie de particularităţile reţelelor electrice de transport. 
(4) Operatorul sistemului de transport oferă participanţilor la piaţa energiei electrice capacitatea maximă a interconexiunilor şi a reţelelor electrice de transport utilizate pentru schimburile transfrontaliere  pentru participanţii la piaţa energiei electrice, asigurând respectarea standardelor privind securitatea exploatării sistemului electroenergetic al Republicii Moldova şi a sistemelor vecine.
(5) Participanţii la piaţa energiei electrice sînt obligaţi să informeze operatorul sistemului de transport în termenele şi modul stabilite regulamentul privind condiţiile de acces la reţelele electrice de transport pentru schimburile transfrontaliere dacă intenţionează să utilizeze capacităţile de transport alocate. Orice capacităţi de transport alocate, care nu sunt utilizate, se realocă de operatorul sistemului de transport pe piaţa energiei electrice în mod deschis, transparent şi nediscriminatoriu. 
(6) Operatorul sistemului de transport este în drept să limiteze tranzacţiile de energie electrică numai în situaţii de urgenţă în care operatorul sistemului de transport trebuie să acţioneze rapid și în care nu este posibilă livrarea din altă sursă sau schimburile în contrapartidă. Orice procedură de acest tip se aplică în mod nediscriminatoriu. Cu excepţia cazurilor de forţă majoră, participanţii la piaţa energiei electrice cărora le-a fost alocată capacitatea de transport primesc compensaţii pentru orice limitare.
(7) În scopul asigurării schimburilor transfrontaliere de energie electrică şi al securităţii exploatării reţelei, se interzice operatorului sistemului de transport să facă discriminare între contractele transfrontaliere şi contractele naţionale.
(8) În cazul schimburilor transfrontaliere de energie electrică, operatorul sistemului de transport prestează serviciul de transport al energiei electrice la tarifele aprobate de Agenţie în conformitate cu prevederile prezentei legi. Valorile fluxurilor transfrontaliere de energie electrică se stabilesc în baza indicaţiilor înregistrate de echipamentele de măsurare instalate la interconexiuni. 
(9) Se interzice aplicarea de către operatorul sistemului de transport a unei taxe speciale de reţea la tranzacţiile individuale pentru tranzitul declarat de energie electrică. 
(10) Informaţiile aferente gestionării fluxurilor transfrontaliere se prezintă de operatorul sistemului de transport Agenţiei şi se publică pe pagina sa electronică în modul şi condiţiile prevăzute în prezenta lege şi în regulamentul privind condiţiile de acces la reţelele electrice de transport pentru schimburile transfrontaliere.

[bookmark: _Toc402352060][bookmark: _Toc402524840][bookmark: _Toc402352061]Articolul 36. Mecanismul de compensare între operatorii de transport 
(1) Operatorii de transport primesc compensaţii pentru costurile suportate ca rezultat al găzduirii fluxurilor transfrontaliere de energie electrică în reţelele electrice de transport pe care le exploatează. 
(2) Compensaţiile prevăzute la alineatul (1) din prezentul articol se achită de către operatorii de transport care gestionează sistemul de transport al statului de unde provin fluxurile transfrontaliere şi de către operatorii de transport care gestionează sistemul de transport al statului unde aceste fluxuri se termină. 
(3) Achitarea compensaţiilor se face periodic, pentru o perioadă anumită în trecut. Ajustările ex-post ale compensaţiilor se fac la necesitate, pentru a reflecta costurile efectiv suportate. 
(4) Cantitatea fluxurilor transfrontaliere găzduite şi cantitatea fluxurilor transfrontaliere desemnate ca provenind şi/sau terminându-se în sistemele naţionale de transport se stabilesc în baza fluxurilor fizice efective de energie electrică măsurate într-o anumită perioadă de timp.
(5) Costurile suportate ca rezultat al găzduirii fluxurilor transfrontaliere se stabilesc luând în considerare pierderile, investiţiile în infrastructuri noi şi un procent corespunzător din costul infrastructurii existente, în măsura în care această infrastructură este utilizată pentru transportul fluxurilor transfrontaliere, în special, ţinând cont de necesitatea de a garanta securitatea aprovizionării cu energie electrică. 
(6) La stabilirea costurilor suportate în conformitate cu alineatul (5) din prezentul articol operatorii de transport utilizează metodologii de calcul standard recunoscute. Beneficiile pe care le are reţeaua electrică de transport ca rezultat al găzduirii fluxurilor transfrontaliere se iau în considerare pentru a reduce compensaţiile primite. 

[bookmark: _Toc402352062][bookmark: _Toc402524841]Articolul 37. Gestionarea  congestiilor
(1) Problemele legate de congestii în reţelele electrice de transport trebuie să fie rezolvate prin soluţii nediscriminatorii, bazate pe mecanisme de piaţă, care să ofere semnale economice eficiente participanţilor la piaţa energiei electrice. Problemele legate de congestii în reţelele electrice se soluţionează prin modalităţi care nu au legătură cu tranzacţiile de energie electrică, adică modalităţi care nu implică o selectare între contractele participanţilor individuali la piaţa energiei electrice. 
(2) Operatorul sistemului de transport, în măsura posibilităţilor tehnice, compensează solicitările de capacitate ale oricărui flux de energie electrică în direcţii opuse pe linia de interconexiune congestionată, pentru a utiliza această linie la capacitatea maximă.  
(3) Ţinând cont de necesitatea asigurării siguranţei exploatării sistemului electroenergetic, operatorul sistemului de transport acordă prioritate tranzacţiilor care înlătură congestiile. 
(4) În legătură cu alocarea capacităţii interconexiunilor, în cazul survenirii congestiilor, operatorul sistemului de transport organizează licitaţii privind alocarea capacităţii interconexiunilor şi percepe plăţi pentru capacitatea alocată, în conformitate cu prevederile regulamentului privind condiţiile de acces la reţelele electrice de transport pentru schimburile transfrontaliere.
(5) Veniturile obţinute în legătură cu alocarea capacităţii interconexiunilor se utilizează de operatorul sistemului de transport în următoarele scopuri: 
a) garantarea disponibilităţii reale a capacităţilor alocate; 
b) menţinerea sau majorarea capacităţilor de interconexiune prin investiţii în reţeaua electrică de transport, în special în interconexiuni noi. 
(6) Dacă veniturile obţinute de operatorul sistemului de transport nu pot fi utilizate în mod eficient în scopurile prevăzute la alineatul (5) din prezentul articol, Agenţia va lua în consideraţie  aceste venituri neutilizate în calculul tarifului pentru serviciul de transport al energiei electrice sau  aceste  venituri vor fi  plasate într-un cont intern separat al operatorului sistemului de transport pînă atunci când pot fi cheltuite în scopurile prevăzute la alineatul (5) din prezentul articol. 
(7) În cazul în care capacitatea solicitată a reţelei electrice de transport  de către toţi participanţii la piaţa energiei electrice este mai mică decât capacitatea totală disponibilă a interconexiunii şi nu există congestii, operatorul sistemului de transport oferă capacitate tuturor participanţilor la piaţa energiei electrice, fără a impune taxe suplimentare pentru gestionarea  congestiilor. 
(8) Operatorul sistemului de transport este obligat să informeze Agenţia cu privire la utilizarea de facto a reţelelor electrice de transport şi referitor la destinaţia veniturilor încasate în legătură cu utilizarea reţelelor electrice de transport pentru tranzacţiile transfrontaliere, inclusiv în cazul gestionării congestiilor.
(9) Operatorul sistemului de transport întocmeşte şi prezintă un raport cu privire la îndeplinirea funcţiilor stabilite în sarcina lui, prin prezentul capitol, precum şi orice altă informaţie necesară Agenţiei pentru îndeplinirea funcţiilor sale, precum şi pentru prezentarea acestora Secretariatului Comunităţii Energetice. Raportul privind fluxurile transfrontaliere, alocarea capacităţilor şi gestionarea congestiilor în anul precedent se publică pe pagina electronică a operatorului sistemului de transport.  

[bookmark: _Toc402352063][bookmark: _Toc402524842]Articolul 38. Derogări pentru interconexiuni noi 
(1) Pentru capacitatea integrală sau parţială a interconexiunilor noi de curent continuu sau a extensiilor acestora, la solicitare, poate fi acordată, pentru o perioadă limitată de timp, o derogare de la articolul 7, alineatul (2), de la articolul  26 şi de la articolul 37, alineatul (5) şi alineatul (6) din prezenta lege, precum şi de la prevederile care reglementează accesul terţilor la reţelele electrice de transport, dacă sînt îndeplinite următoarele condiţii: 
a) investiţia contribuie la dezvoltarea concurenţei la furnizarea energiei electrice; 
b) reieşind din gradul de risc, investiţia nu ar avea loc dacă nu se acordă o derogare; 
c) interconexiunea este în proprietatea unei persoane fizice sau juridice care este separată cel puţin în privinţa formei sale juridice de operatorul sistemului de transport cu care va fi construită interconexiunea; 
d) tarifele  urmează a fi achitate de  utilizatorii interconexiunii respective;
e) nici o parte a capitalului sau a costurilor de exploatare a interconexiunii nu a fost recuperată prin intermediul vreunei componente a tarifelor aplicate pentru utilizarea reţelelor electrice de transport sau de distribuţie legate prin interconexiunea respectivă;  
f) derogarea nu trebuie să fie în detrimentul concurenţei sau în detrimentul funcţionării eficiente a pieţei energiei electrice din Republica Moldova, în una sau mai multe regiuni, sau în detrimentul funcţionării eficiente a reţelei electrice reglementate la care este racordată interconexiunea respectivă. 
(2) Alineatul (1) din prezentul articol se aplică, de asemenea şi în cazul majorărilor semnificative de capacitate a interconexiunilor existente, precum şi în cazuri excepţionale, pentru interconexiunile de curent alternativ, cu condiţia ca costurile şi riscurile investiţionale în cauză să fie suficient de mari comparativ cu costurile şi riscurile suportate în mod normal la conectarea a două sisteme de transport vecine prin interconexiunea de curent alternativ. 
(3) Derogarea prevăzută la alineatele (1) şi (2) din prezentul articol se acordă în fiecare caz în parte, prin hotărîrea Agenţiei şi urmare a deciziei autorităţii de reglementare a ţării vecine în cauză. Hotărîrea privind acordarea derogării poate acoperi capacitatea integrală sau parţială a interconectorului nou sau pe cea a interconexiunii existente cu o capacitate majorată semnificativ. 
(4) La primirea cererii privind acordarea derogării, Agenţia notifică fără întârziere Secretariatul Comunităţii Energetice şi Comitetul de reglementare al Comunităţii Energetice cu privire la solicitarea primită şi transmite o copie a acesteia. Comitetul de reglementare al Comunităţii Energetice, în termen de două luni, poate prezenta un aviz consultativ Agenţiei, care poate servi drept bază pentru aprobarea hotărîrii Agenţiei.     
(5) La aprobarea hotărîrii privind acordarea unei derogări, Agenţia trebuie să examineze în fiecare caz în parte necesitatea impunerii unor condiţii cu privire la  durata derogării şi a accesului nediscriminatoriu la interconexiune. La stabilirea acestor condiţii, Agenţia urmează să ţină cont, în special, de capacitatea suplimentară ce va fi construită sau modificată, de durata proiectului şi de specificul sistemului electroenergetic. 
(6) Înainte de acordarea unei derogări, Agenţia urmează să decidă referitor la regulile şi mecanismele ce urmează a fi utilizate pentru gestionarea şi pentru alocarea capacităţilor. Una din regulile privind gestionarea congestiilor urmează să instituie obligaţia de a oferi capacitatea neutilizată pe piaţă energiei electrice, precum şi dreptul utilizatorilor interconexiunii respective de a comercializa capacităţile contractate pe piaţa secundară. La evaluarea criteriilor prevăzute la literele a), b) şi f) ale alineatului (1) din prezentul Articol, Agenţia trebuie să ţină cont de rezultatele procedurii de alocare a capacităţilor. 
(7)  Agenţia este în drept să consulte, în caz de necesitate, alte organe centrale de specialitate ale administraţiei publice sau alte autorităţi publice în legătură cu aprobarea hotărîrii cu privire la acordarea derogării. Avizele primite de Agenţie se publică pe pagina electronică a Agenţiei.
(8)  Agenţia aprobă hotărîrea cu privire la acordarea derogării  în cazul în care, în termen de şase luni de la primirea solicitării, a ajuns la un acord comun cu autoritatea de reglementare a ţării vecine. Hotărîrea cu privire la acordarea derogării urmează să fie motivată, inclusiv în privinţa condiţiilor stabilite în conformitate cu  alineatul (6) din prezentul articol, şi se publică în Monitorul Oficial al Republicii Moldova şi se plasează pe pagina electronică a Agenţiei. 
(9)  Agenţia informează despre aprobarea hotărîrii privind acordarea derogării sau privind respingerea cererii referitor la acordarea derogării Comitetul de Reglementare al Comunităţii Energetice şi expediază Secretariatului Comunităţii Energetice copia hotărîrii sale cu privire la acordarea derogării, copia cererii privind acordarea derogării, precum şi alte informaţii pertinente, care să conţină date cu privire la: 
a) motivele detaliate în baza cărora a fost acordată sau refuzată derogarea, inclusiv datele financiare care demonstrează necesitatea derogării; 
b) analiza efectuată cu privire la efectul derogării asupra concurenţei şi asupra bunei funcţionări a pieţei energiei electrice; 
c) motivele pentru perioada de timp şi cota din capacitatea totală a interconexiunii respective pentru care se acordă derogarea; 
d) rezultatul consultărilor cu autorităţile de reglementare implicate. 
(10) În termen de două luni din data primirii notificării în conformitate cu alineatul (9) din prezentul articol, Secretariatul Comunităţii Energetice poate lua o decizie prin care să solicite Agenţiei să modifice sau să retragă hotărîrea  cu privire la acordarea derogării. Acest termen  poate fi prelungit cu un termen suplimentar de două luni prin acordul comun al Secretariatului Comunităţii Energetice şi al Agenţiei sau în cazul în care Secretariatul Comunităţii Energetice solicită informaţii suplimentare. 
(11) În cazul în care Secretariatul Comunităţii Energetice a solicitat prezentarea de informaţii suplimentare, iar  Agenţia, în termenul stabilit, nu prezintă informaţia solicitată, notificarea Agenţiei se consideră retrasă, excepţie fiind cazurile în care:
a)  înainte de expirarea termenului respectiv, perioada de examinare a fost prelungită prin acordul comun al Secretariatului Comunităţii Energetice şi al Agenţiei;
b) printr-o declaraţie temeinic motivată, Agenţia a informat Secretariatul Comunităţii Energetice că aceasta consideră notificarea ca fiind completă. 
(12) În funcţie de  decizia şi de recomandările Secretariatului Comunităţii Energetice, Agenţia este obligată să revoce sau să modifice hotarîrea cu privire la acordarea derogării şi să notifice despre acest fapt Secretariatul Comunităţii Energetice, în termen de o  lună de la primirea hotărîrii respective. 
(13) Secretariatul Comunităţii Energiei este obligat să păstreze confidenţialitatea informaţiilor care constituie secret comercial. 
(14) Hotărîrea Agenţiei şi decizia Secretariatului Comunităţii Energetice cu privire acordarea derogării expira după doi ani din data aprobării, în cazul în care construcţia interconexiunii încă nu a început către acea dată, şi după cinci ani din data aprobării, în cazul în care interconexiunea nu a devenit operaţională către acea dată, cu excepţia cazului în care Agenţia, Secretariatul Comunităţii Energetice decide că orice întârziere se datorează unor impedimente majore, independente de voinţa persoanei căreia i-a fost acordată derogarea. 
(15) Comitetul de Reglementare al Comunităţii Energetice este în drept să aprobe hotarîrea privind acordarea derogării în următoarele cazuri:
a) dacă Agenţia şi autorităţile de reglementare respective nu au ajuns la un acord comun în termen de 6 luni de la primirea solicitării de către ultima din autorităţile de reglementare respective;
b) la solicitarea Agenţiei sau a unei din autorităţile de reglementare respective.
(16) Înainte de aprobarea hotărîrii în conformitate cu alineatul (15) din prezentul Articol Comitetul de Reglementare al Comunităţii Energetice este obligat să consulte autorităţile de reglementare respective şi solicitantul. 
(17) Investitorul care a obţinut derogarea în conformitate cu prezentul articol îşi desfăşoară activitatea în conformitate cu licenţa pentru exploatarea unei interconexiuni eliberată în condiţiile lege. 

[bookmark: _Toc402352064][bookmark: _Toc402524843]CAPITOLUL VII
[bookmark: _Toc402352065][bookmark: _Toc402524844]DISTRIBUŢIA ENERGIEI ELECTRICE
[bookmark: _Toc402352066][bookmark: _Toc402524845]Articolul 39. Operatorul  sistemului de distribuţie 
(1) Întreprinderea electroenergetică care deţine cu titlu de proprietate sau de folosinţă şi care exploatează reţelele electrice de distribuţie îşi desfăşoară activitatea în calitate de operator al sistemului de distribuţie, în temeiul licenţei pentru distribuţia energiei electrice, eliberată de Agenţie în conformitate cu legea.
(2) Operatorul sistemului de distribuţie este organizat ca întreprindere electroenergetică, specializată şi independentă, cu statut de persoană juridică, constituită în conformitate cu legislaţia Republicii Moldova. 
(3) Operatorul sistemului de distribuţie îşi desfăşoară activitatea în conformitate cu termenele şi condiţiile prevăzute în prezenta lege, în licenţa pentru distribuţia energiei electrice, în actele normative care reglementează sectorul electroenergetic, inclusiv în actele normative de reglementare  aprobate de Agenţie, precum şi cu respectarea documentelor normativ-tehnice stabilite prin lege . 
(4) La îndeplinirea funcţiilor şi a obligaţiilor  sale, operatorul sistemului de distribuţie este  independent de orice întreprindere care desfăşoară activitate de producere, de transport sau de furnizare a energiei electrice şi nu poate deţine licenţă pentru producerea, transportul sau furnizarea energiei electrice, cu excepţia situaţiei stabilite în articolul 40, alineat (9) din prezenta Lege. 

[bookmark: _Toc402352067][bookmark: _Toc402524846]Articolul 40. Separarea operatorului sistemului de distribuţie 
(1) Operatorul sistemului de distribuţie care face parte dintr-o întreprindere electroenergetică integrată, trebuie să fie independent, cel puţin din punct de vedere organizaţional, decizional şi al formei juridice, în raport cu alte activităţi care nu ţin de activitatea de distribuţie a energiei electrice. 
(2) Principiul independenţei operatorului sistemului de distribuţie stabilit în alineatul (1) din prezentul articol nu implică obligaţia de a separa proprietatea activelor operatorului sistemului de distribuţie de întreprinderea electroenergetică integrată pe  verticală. 
(3) În scopul asigurării independenţei operatorului sistemului de distribuţie în activitatea acestuia urmează a fi respectate următoarele condiţii minime: 
a) persoanele cu funcţii de conducere ale operatorului sistemului de distribuţie nu pot să facă parte din conducerea întreprinderilor electroenergetice integrate, responsabile, direct sau indirect, de gestionarea zilnică a activităţilor de producere, de transport sau de furnizare a energiei electrice;
b) urmează a fi întreprinse măsurile corespunzătoare pentru a se asigura faptul că interesele profesionale ale persoanelor cu funcţii de conducere ale operatorului sistemului de distribuţie sunt luate în considerare astfel încât aceste persoane să aibă posibilitatea de a acţiona independent; 
c) operatorul sistemului de distribuţie trebuie să aibă drepturi decizionale depline şi efective, independent de întreprinderile electroenergetice integrate, în ceea ce priveşte utilizarea  activelor necesare în scopul exploatării, întreţinerii şi dezvoltării reţelelor electrice de distribuţie. Pentru a îndeplini aceste funcţii, operatorul sistemului de distribuţie trebuie să dispună de resurse necesare, inclusiv de resurse umane, tehnice, fizice şi financiare.
(4) Independenţa operatorului sistemului de distribuţie nu împiedică întreprinderea dominantă să aprobe planul financiar anual sau oricare alt instrument echivalent, precum şi să stabilească plafonul maxim de îndatorare al operatorului  de distribuţie întreprindere dependentă. 
(5) Se interzice întreprinderii dominante să dea instrucţiuni operatorului sistemului de distribuţie, întreprindere dependentă, cu privire la activitatea sa zilnică, cu privire la deciziile aferente dezvoltării şi modernizării, reţelelor electrice de distribuţie, care nu depăşesc condiţiile stabilite în planul financiar aprobat sau în oricare alt document echivalent. 
(6) Se interzice operatorului sistemului de distribuţie să profite de faptul că face parte dintr-o întreprindere electroenergetică integrată pe verticală pentru a denatura concurenţa pe piaţa energiei electrice. În special, la desfăşurarea activităţilor sale de comunicare şi de publicitate, operatorul sistemului de distribuţie, care face parte dintr-o întreprindere electroenergetică integrată pe verticală, nu este în drept   să creeze confuzie cu privire la identitatea separată a furnizorului din cadrul întreprinderii electroenergetice integrate pe verticală.
(7) Întreprinderile electroenergetice care au luat deja măsuri aferente separării contabile, funcţionale sau juridice, ce asigură o independenţă mai mare a operatorului sistemului de distribuţie în cadrul întreprinderilor electroenergetice integrate nu pot anula aceste măsuri sau măsurile întreprinse pentru separarea operatorului sistemului de distribuţie.
(8) Agenţia monitorizează respectarea de către operatorul sistemului de distribuţie a condiţiilor stabilite prin prezentul articol şi prin prezenta lege în vederea asigurării independenţei şi  a separării acestuia. 
(9) Condiţiile privind separarea operatorului sistemului de distribuţie, stabilite prezentul articol, nu împiedică funcţionarea unui operator combinat de transport şi de distribuţie, cu condiţia ca operatorul respectiv să respecte cerinţele privind separarea şi independenţa operatorului sistemului de transport. 

[bookmark: _Toc402352068][bookmark: _Toc402524847]Articolul 41. Programul de conformitate şi agentul de conformitate 
(1) Operatorul sistemului de distribuţie este obligat  să elaboreze un program de conformitate, care să conţină măsurile întreprinse pentru a garanta separarea, excluderea de comportament şi practici discriminatorii, precum şi pentru a asigura monitorizarea corespunzătoare a respectării acestui program. Programul de conformitate trebuie să conţină, de asemenea, informaţii cu privire la obligaţiile specifice impuse angajaţilor operatorului sistemului de distribuţie pentru realizarea obiectivului menţionat în prezentul alineat. 
(2) Monitorizarea respectării de către operatorul sistemului de distribuţie a programului de conformitate se asigură de un agent de conformitate, care nu suplineşte funcţiile Agenţiei privind monitorizarea, stabilite prin prezenta lege.  Operatorul sistemului de distribuţie este obligat să asigure agentului de conformitate toate condiţiile şi resursele necesare pentru a-şi desfăşura activitatea şi pentru a-i garanta independenţa, inclusiv să-i asigure accesul la toate informaţiile necesare pentru îndeplinirea funcţiilor  pe care le are operatorul sistemului de distribuţie, precum şi oricare întreprindere înrudită.
(3) Persoana, fizică sau juridică, ce urmează să exercite funcţiile agentului de conformitate se propune spre aprobare Agenţiei de către operatorul sistemului de distribuţie. Concomitent, operatorul sistemului de distribuţie urmează să prezinte Agenţiei proiectul contractului ce urmează a fi încheiat de acesta cu agentul de conformitate, inclusiv prevederile referitoare la: începerea, durata şi încetarea contractului, condiţiile de salarizare, drepturile şi obligaţiile de bază şi alte drepturi şi obligaţii. 
(4) Agenţia examinează propunerea parvenită în conformitate cu alineatul (3) din prezentul Articol, în termen de o (1) lună de la data primirii propunerii respective. Agenţia este în drept să respingă persoana propusă în calitate de agent de conformitate din motive de lipsă de independenţă sau de capacitate profesională. La examinarea proiectului contractului ce urmează a fi încheiat între operatorul sistemului de distribuţie şi agentul de conformitate, Agenţia este în drept să solicite operatorului sistemului de distribuţie să modifice prevederile din contractul respectiv dacă acestea afectează independenţa agentului de conformitate. 
(5) După ce a încheiat contractul corespunzător cu agentul de conformitate, operatorul sistemului de distribuţie este în drept să modifice condiţiile contractuale sau să desfacă acest contract numai dacă a obţinut, în prealabil,  acordul Agenţiei în acest sens. La solicitarea Agenţiei, operatorul sistemului de distribuţie este obligat să desfacă contractul cu agentul de conformitate din motive de lipsă de independenţă sau de capacitate profesională. Agenţia examinează solicitarea operatorului sistemului de distribuţie în legătură cu modificarea sau desfacerea contractului cu agentul de conformitate în termen de cel mult 1 lună. 
(6) Pe durata mandatului său, agentul de conformitate nu poate deţine o altă funcţie, nu poate avea o altă obligaţie profesională sau un interes, direct sau indirect, în raport cu nici o parte a întreprinderii electroenergetice integrate pe verticală sau faţă de acţionarii, fondatorii majoritari ai acesteia. 
(7) Agentul de conformitate are următoarele atribuţii: 
a) să monitorizeze punerea în aplicare a programului de conformitate;
b) să elaboreze un raport anual, care să conţină măsurile întreprinse de operatorul sistemului de distribuţie şi să prezinte raportul respectiv Agenţiei. Raportul privind măsurile întreprinse de operatorul sistemului de distribuţie în contextul planului de conformitate se publică pe pagina electronică a operatorului sistemului de distribuţie;
c) să raporteze organelor de conducere ale operatorului sistemului de distribuţie referitor la respectarea programului de conformitate şi privind punerea în aplicare a acestuia şi să formuleze  recomandări în acest sens;
d) să notifice Agenţia cu privire la orice încălcare gravă a punerii în aplicare a programului de conformitate; 
e) să raporteze Agenţiei cu privire la orice relaţii comerciale sau financiare ale operatorului sistemului de distribuţie în cadrul întreprinderii electroenergetice integrate pe verticală.

[bookmark: _Toc402352069][bookmark: _Toc402524848]Articolul 42. Funcţiile şi obligaţiile operatorului sistemului de distribuţie 
(1) Operatorul sistemului de distribuţie are următoarele funcţii şi obligaţii de bază:
a) să asigure capacitatea pe termen lung a reţelelor electrice de distribuţie pentru a acoperi cererile rezonabile de distribuţie a energiei electrice, elaborând şi executând planuri de perspectivă privind  dezvoltarea reţelelor electrice de distribuţie, ţinînd cont de prognoza consumului de energie electrică; 
b) să exploateze, să întreţină, să modernizeze şi să dezvolte  reţelele electrice de distribuţie în condiţii de securitate, fiabilitate şi eficienţă, cu respectarea prevederilor menite să asigure protecţia mediului înconjurător şi eficienţa energetică. La exploatarea, la întreţinerea, la modernizarea şi la dezvoltarea reţelelor electrice de distribuţie operatorul sistemului de distribuţie aplică în mod obligatoriu metode moderne de management al eficienţei energetice/gestionare a cererii; 
c) să gestioneze fluxurile de energie electrică din reţelele electrice de distribuţie; 
d)  să acorde prioritate,la dispecerizarea energiei electrice de la centralele electrice eligibile care produc din SRE , energiei electrice produsă în regim de cogenerare de înaltă eficienţă şi energiei electrice produsă de centralele de termoficare urbane; 
e) să nu facă discriminare între utilizatorii de sistem sau categoriile de utilizatori de sistem, în special în favoarea întreprinderilor înrudite; 
f) să furnizeze operatorului sistemului de transport, operatorilor sistemelor de distribuţie, care exploatează reţelele electrice interconectate cu reţeaua sa, informaţii suficiente pentru a asigura eficienţa şi securitatea exploatării reţelelor electrice, dezvoltarea coordonată şi interoperabilitatea reţelelor electrice interconectate;
g) să furnizeze informaţii suficiente utilizatorilor de sistem pentru a asigura accesul eficient la reţelele electrice şi pentru utilizarea reţelelor electrice de distribuţie, precum şi referitor la serviciul de distribuţie  al energiei electrice prestat, în baza prezentei legi şi actelor normative de reglementare  aprobate de Agenţie;
h) să răspundă la orice solicitare de serviciu în termenele şi condiţiile stabilite în lege şi în actele normative de reglementare, aprobate de Agenţie;
i) să efectueze racordarea, deconectarea şi reconectarea la reţelele electrice de distribuţie sau reparaţia acestora în condiţiile şi în termenele stabilite în prezenta lege, în Regulamentul privind racordarea şi în alte acte normative de reglementare aprobate de Agenţie; 
j) să întreprindă alte măsuri necesare pentru prestarea serviciului de distribuţie a energiei electrice, precum şi pentru îndeplinirea obligaţiilor de serviciu public, în condiţii reglementate, echitabile și nediscriminatorii pentru toţi utilizatorii de sistem, în conformitate cu condiţiile prevăzute în licenţă, cu prevederile stabilite în Regulile pieţei energiei electrice, în Regulamentul cu privire la calitatea serviciului de transport și de distribuție a  energiei electrice şi în Normele tehnice ale reţelelor electrice, în alte acte normative de reglementare aprobate de Agenţie, cu respectarea principiilor de accesibilitate, de disponibilitate, de eficienţă, de continuitate, de fiabilitate, de calitate şi de transparenţă;
k) să respecte, în activitatea licenţiată, normele de amenajare a reţelelor electrice, actele normative, standardele tehnice şi documentele normativ-tehnice aplicabile în domeniul protecţiei mediului, stabilite prin lege, în vederea reducerii/limitării/eliminării impactului reţelelor electrice de distribuţie asupra mediului; 
l) să efectueze lucrări de defrişare sau tăieri de modelare a vegetaţiei pentru crearea şi menţinerea distanţei de apropiere faţă de reţelele electrice de distribuţie în zonele de protecţie a reţelelor electrice. 
(2) Operatorul sistemului de distribuţie este obligat să presteze serviciul de distribuţie a energiei electrice, în conformitate cu un contract pentru prestarea serviciului de distribuţie a energiei electrice, încheiat cu orice solicitant care a îndeplinit condiţiile stabilite în prezenta lege, precum şi în alte acte normative de reglementare aprobate de Agenţie.
(3) Operatorul sistemului de distribuţie procură energie electrică pentru a acoperi consumul tehnologic şi pierderile de energie electrică din reţelele electrice de distribuţie şi pentru a menţine o rezervă de capacitate în reţelele lor, conform unor proceduri transparente, nediscriminatorii şi în conformitate cu Regulile pieţei energiei electrice, aprobate de Agenţie. 
(4) Cu excepţiile stabilite prin prezenta lege, operatorul sistemului de distribuţie este obligat să se abţină de la divulgarea informaţiei confidenţiale obţinută la desfăşurarea activităţii licenţiate şi să se abţină de la oferirea în mod discriminatoriu a informaţiei despre propria activitate, care poate fi avantajoasă din punct de vedere comercial utilizatorilor de sistem. 
(5)  Este interzis operatorului sistemului de distribuţie să facă abuz de informaţia obţinută de la terţi în legătură cu acordarea accesului la reţelele electrice de distribuţie, după caz, în situaţia în care procurarea sau vânzarea energiei electrice se efectuează prin intermediul întreprinderilor înrudite. 
(6) [bookmark: OLE_LINK9]Operatorul sistemului de distribuţie îndeplineşte şi alte obligaţii şi funcţii, în termenele şi condiţiile stabilite în prezenta lege şi în alte acte normative în domeniu, inclusiv  în actele normative de reglementare aprobate de Agenţie. 

Articolul 43. Prezentarea datelor şi a informaţiilor de către operatorul sistemului de distribuţie
(1) Operatorul sistemului de distribuţie este obligat să publice pe pagina sa electronică informaţii detaliate cu privire la serviciile prestate, referitor la condiţiile relevante aplicate, precum şi informaţia de ordin tehnic necesară pentru asigurarea unui acces eficient al utilizatorilor de sistem la reţelele electrice de distribuţie.
(2) Pentru a asigura tarife transparente, obiective şi nediscriminatorii şi pentru a facilita utilizarea eficientă a reţelelor electrice de distribuţie, operatorul sistemului de distribuţie publică pe pagina sa electronică informaţia relevantă şi suficient de detaliată cu privire la modul de  formare a tarifelor pentru serviciile prestate şi privind metodologia de calcul şi structura tarifelor.
(3) Anual, pînă la 30 aprilie, operatorul sistemului de distribuţie este obligat să elaboreze şi să prezinte Agenţiei şi organului central de specialitatea al administraţiei publice în domeniul energeticii un raport care să cuprindă informaţii privind activitatea desfăşurată în anul precedent, privind calitatea serviciului de distribuţie a energiei electrice, privind nivelul de întreţinere a reţelei electrice de distribuţie, privind măsurile de acoperire a sarcinii de vîrf, privind consumul tehnologic şi pierderile de energie electrică în reţelele electrice de distribuţie. Raportul se publică pe pagina electronică a operatorului sistemului de distribuţie.

[bookmark: _Toc402352070][bookmark: _Toc402524849]Articolul 44. Prezentarea de informaţii operatorului sistemului de distribuţie 
La cererea operatorului sistemului de distribuţie, producătorii, furnizorii şi consumatorii finali racordaţi la reţelele electrice de distribuţie prezintă operatorului sistemului de distribuţie informaţii necesare pentru: 
a) dezvoltarea  şi exploatarea reţelelor electrice de distribuţie, precum şi pentru înregistrarea şi analiza evenimentelor operative;
b) examinarea caracteristicilor consumului de energie electrică, producerii de energie electrică, precum şi alte informaţii necesare pentru îndeplinirea de către operatorul sistemului de distribuţie a funcţiilor sale; 
c) acordarea accesului la reţelele electrice de distribuţie şi pentru utilizarea reţelelor electrice de distribuţie, precum şi pentru a elabora planul de investiţii şi planul de dezvoltare a reţelelor electrice de distribuţie; 
d) monitorizarea calităţii serviciului de distribuţie a energiei electrice; 
e) monitorizarea securităţii aprovizionării cu energie electrică. 

[bookmark: _Toc402352071][bookmark: _Toc402524850][bookmark: OLE_LINK12][bookmark: OLE_LINK13]Articolul 45. Dezvoltarea reţelelor electrice de distribuţie şi planurile de investiţii 
(1) [bookmark: OLE_LINK10][bookmark: OLE_LINK11][bookmark: OLE_LINK15][bookmark: OLE_LINK16][bookmark: OLE_LINK17]Operatorul sistemului de distribuţie este responsabil de dezvoltarea reţelelor electrice de distribuţie în legătură cu creşterea cererii de energie electrică, astfel încât să fie asigurate fiabilitatea şi continuitatea în aprovizionarea consumatorilor cu energie electrică, cu respectarea prevederilor prezentei legi şi a Normelor tehnice a reţelelor electrice, aprobat de Agenţie. Cheltuielile de dezvoltare a reţelelor electrice de distribuţie le suportă operatorul sistemului de distribuţie. Aceste cheltuieli se iau în considerare la stabilirea tarifelor pentru serviciul de distribuţie a energiei electrice în cazul în care s-au efectuat în conformitate cu condiţiile stipulate în licenţă, în metodologia de calculare a tarifelor şi în regulamentul privind principiile de planificare, aprobare şi efectuare a investiţiilor în sectorul energetic şi modul de recuperare a acestora prin tarif (în continuare regulamentul privind investiţiile), aprobate de Agenţie.
(2) La dezvoltarea reţelelor electrice de distribuţie, operatorii sistemelor de distribuţie trebuie să ţină cont de  interesele de mediu şi de eficienţa energetică, să aplice metode moderne de management al eficienţei energetice/gestionare a cererii sau de producerea distribuită care poate înlocui unele măsuri de modernizare sau de dezvoltare a reţelelor electrice de distribuţie. 
(3) Operatorul sistemului de distribuţie este obligat, ţinînd cont de strategia energetică aprobată de Guvern şi de datele statistice privind balanţa energetică, de oferta şi de cererea energiei electrice actuale şi  prognozate să elaboreze şi, după consultarea prealabilă cu participanţii la piaţă interesaţi, să prezinte Agenţiei spre aprobare un plan de dezvoltare a reţelelor electrice de distribuţie pentru trei ani (în continuare planul de dezvoltare). Planul de dezvoltare trebuie să conţină măsuri eficiente pentru a garanta fiabilitatea sistemului electroenergetic şi securitatea aprovizionării cu energie electrică şi să indice participanţilor la piaţa energiei electrice principalele linii electrice de distribuţie care se preconizează a fi reconstruite sau reabilitate în trei ani, să conţină informaţii cu privire la investiţiile deja stabilite şi să identifice noi investiţii  care trebuie să fie efectuate în trei ani, să prevadă un interval de timp pentru toate proiectele de investiţii. Planul de dezvoltare trebuie să conţină, fără a se limita: 
a) descrierea detaliată a infrastructurii existente, a stării ei actuale, a gradului de uzură, lista intervenţiilor efectuate în ultimul an, precum şi rezultatele obţinute în urma studiilor efectuate privind dezvoltarea reţelelor şi privind instalarea echipamentelor de măsurare;
b) descrierea reţelelor electrice de distribuţie şi a obiectivelor aferente, necesare de a fi construite, modernizate, reconstruite în următorii ani. În legătură cu executarea prevederii respective operatorul sistemului de distribuţie trebuie să descrie scenariile de integrare a centralelor electrice care produc energie electrică din surse regenerabile de energie din perspectiva analizei cost-beneficiu, în conformitate cu ţintele naţionale stabilite în actele normative în domeniul energiei regenerabile;
c) estimarea capacităţilor necesare, prognoza evoluţiei producerii, inclusiv a producerii din surse regenerabile de energie, măsuri de eficienţă energetică şi prognoza consumului;
d) descrierea detaliată a mijloacelor şi a investiţiilor necesare pentru a satisface cererea prognozată de energie electrică;
e) descrierea investiţiilor care au fost aprobate şi care urmează să fie aprobate şi efectuate în următorii trei ani, precum şi calendarul pentru aceste proiecte; 
f) obiectivele planificate de a fi obţinute în urma implementării planului de dezvoltare, în special, în ceea ce priveşte durata întreruperilor şi tensiunea în reţelele electrice de distribuţie; 
g) descrierea politicii de întreţinere care trebuie respectată pentru a garanta eficienţa, securitatea şi disponibilitatea permanentă a reţelelor electrice de distribuţie existente şi a instalaţiilor aferente; 
(4) La elaborarea planului de dezvoltare, operatorul sistemului de distribuţie trebuie să formuleze ipoteze rezonabile privind evoluţia producerii, a furnizării şi a consumului de energie electrică, luând în considerare planurile de investiţii pentru reţelele adiacente. În acest scop, operatorul sistemului de distribuţie colaborează cu operatorul sistemului de transport şi cu alţi operatori ai sistemelor de distribuţie.
(5)  Operatorul sistemului de distribuţie este obligat să prezinte Agenţiei pentru examinare şi aprobare planul de dezvoltare La examinarea planului de dezvoltare Agenţia, în caz de necesitate, este în drept să solicite operatorului sistemului de distribuţie să consulte autorităţile publice, întreprinderile electroenergetice şi unii utilizatori de sistem existenţi sau potenţiali în legătură cu planul de dezvoltare şi să prezinte Agenţiei informaţii cu privire rezultatele consultărilor.. Agenţia este în drept să solicite operatorului sistemului de distribuţie să îşi modifice planul de dezvoltare, inclusiv dacă acesta nu corespunde necesităţilor de investiţii identificate în procesul de consultare.
(6)  După examinarea şi evaluarea a  planului de  dezvoltare, inclusiv prin prisma abordării necesităţilor de investiţii identificate în procesul de consultare, Agenţia aprobă planul de  dezvoltare respectiv. 
(7)  Planul de dezvoltare, aprobat de Agenţie  se publică pe pagina electronică a operatorului sistemului de distribuţie şi pe pagina electronică a Agenţiei. Agenţia monitorizează şi evaluează punerea în aplicare a acestui plan de dezvoltare. În funcţie de necesitate sau la solicitarea Agenţiei, operatorul sistemului de distribuţie examinează oportunitatea modificării planului de dezvoltare şi, după respectarea procedurii descrise în prezentul articol, prezintă spre aprobare Agenţiei planul de dezvoltare modificat.
(8)  În baza planului de dezvoltare, aprobat de Agenţie, ţinînd cont de cererile parvenite din partea utilizatorilor de sistem existenţi sau potenţiali, precum și de informația actualizată privind starea și gradul uzură al rețelelor electrice de distribuție, operatorul sistemului de distribuţie este obligat, să elaboreze şi să prezinte Agenţiei spre aprobare, anual, în termen pînă la 30 septembrie, planul de investiţii pentru anul următor. Planurile anuale de investiţii se elaborează de operatorul sistemului de distribuţie în conformitate cu cerinţele stipulate în regulamentul privind investiţiile.
(9) Agenţia examinează şi aprobă planul anual de investiţii prezentat de operatorul sistemului de distribuţie în termen de pînă la 30 noiembrie, cu posibilitatea extinderii termenului de examinare cu cel mult o lună. La examinarea planului anual de investiţii, Agenţia, în caz de necesitate, este în drept să solicite operatorului sistemului de distribuţie să consulte autorităţile publice, întreprinderile electroenergetice şi unii utilizatori de sistem existenţi sau potenţiali în legătură cu planul anual de investiţii şi să prezinte Agenţiei informaţii cu privire la rezultatele consultărilor.. Dacă  planul anual de investiţii prezentat de operatorul sistemului de distribuţie nu corespunde cerinţelor stipulate în regulamentul privind investiţiile Agenţia este în drept să solicite operatorului sistemului de distribuţie să facă modificările de rigoare. 
(10) Anual, la solicitarea operatorilor sistemelor de transport, operatorii sistemelor de distribuţie urmează să le prezinte planul de dezvoltare şi planurile de investiţii pentru a contribui la elaborarea de către operatorii sistemelor de transport a planurilor de dezvoltare a reţelelor electrice de transport pentru zece ani.
(11)  Anual, pînă la 30 aprilie, operatorul sistemului de distribuţie prezintă Agenţiei un raport privind realizarea planului de dezvoltare şi a planului de investiţii pentru anul precedent, care se examinează şi se aprobă de Agenţie în conformitate cu cerinţele stipulate în regulamentul privind investiţiile. Agenţia este în drept să nu aprobe, în scopul recuperării prin tarif, investiţiile efectuate de operatorul sistemului de distribuţie care nu corespund planurilor investiţionale, aprobate de Agenţie.  

[bookmark: _Toc402352072][bookmark: _Toc402524851]CAPITOLUL VIII
[bookmark: _Toc402352073][bookmark: _Toc402524852]ACCESUL LA REŢELELE ELECTRICE ŞI PRESTAREA SERVICIILOR DE TRANSPORT ŞI DE DISTRIBUŢIE A ENERGIEI ELECTRICE

[bookmark: _Toc402352074][bookmark: _Toc402524853]Articolul 46. Accesul la reţelele electrice de transport şi de distribuţie
(1) Operatorul de reţea este obligat să acorde acces la reţelele electrice de transport şi de distribuţie tuturor utilizatorilor de sistem existenţi sau potenţiali, în mod transparent, obiectiv şi fără discriminare, ţinînd cont de prioritatea dispecerizării centralelor electrice eligibile care produc din SRE, a centralelor de producere a energiei electrice şi termice în regim de cogenerare de înaltă eficienţă şi centralelor  de termoficare urbane, în conformitate cu prezenta lege şi cu actele normative de reglementare aprobate de Agenţie. 
(2) Accesul la reţelele electrice de transport şi de distribuţie se acordă în baza tarifelor determinate şi aprobate în conformitate cu metodologiile de calculare a tarifelor reglementate, aprobate de Agenţie, publicate în Monitorul Oficial şi aplicate faţă de toţi utilizatorii de sistem pe principii obiective şi nediscriminatorii. 
(3) Operatorul de reţea poate refuza accesul la reţelele electrice de transport sau de distribuţie, în cazul lipsei de capacitate pe motiv că nu există reţea electrică sau dacă reţeaua electrică existentă nu dispune de capacitatea tehnică necesară pentru a fi satisfăcute cerinţele solicitantului. Refuzul privind accesul la reţea trebuie formulat în scris de operatorul de reţea, cu prezentarea, motivelor şi a argumentelor justificate din punct de vedere tehnic şi economic şi cu prezentarea informaţiilor pertinente despre măsurile necesare pentru înlăturarea motivelor  de refuz, inclusiv a măsurilor aferente dezvoltării reţelelor electrice de transport şi de distribuţie şi despre termenele concrete de dezvoltare a acestora. 
(4)  Operatorul sistemului de transport nu este în drept să refuze accesul la reţelele electrice de transport centralelor electrice pe motiv că aceasta ar putea cauza în viitor posibile limitări de capacitate, precum congestiile din zonele îndepărtate ale reţelelor electrice de transport.
(5)  Operatorul sistemului de transport este obligat să informeze Agenţia despre orice caz în care unui participant la piaţă sau unui solicitant i se refuză accesul la reţelele electrice de transport, precum şi despre congestii, propunând modalităţi de soluţionare a acestora. 
(6)  Solicitanţii cărora li s-a refuzat accesul la reţelele electrice de transport sau de distribuţie, sunt în drept să adreseze o petiţie Agenţiei în acest sens, în conformitate cu prezenta lege. La examinarea petiţiei, Agenţia verifică dacă operatorii de reţea şi-au executat obligaţiile stabilite în prezenta lege şi în actele normative de reglementare aprobate de Agenţie, inclusiv cu privire la  prezentarea de informaţii pertinente despre măsurile necesare dezvoltării reţelelor electrice şi despre termenele concrete de realizare a dezvoltării reţelelor electrice respective.
(7)  Operatorul de reţea limitează accesul la reţelele electrice de transport sau de distribuţie numai în termenele şi condiţiile stabilite în prezenta lege şi în actele normative de reglementare aprobate de Agenţie.
(8)  Pentru a gestiona accesul la reţelele electrice de transport şi de distribuţie, operatorul de reţea are obligaţia să ţină un registru electronic în care, pentru fiecare punct de acces, identificat printr-un număr specific, urmează să precizeze toate datele necesare gestionării accesului la reţea, inclusiv datele cu privire la: identitatea persoanei cu care este încheiat contractul pentru prestarea serviciului de transport sau de distribuţie a energiei electrice, furnizorul existent, adresa locului de consum, puterea contractată, punctul de racordare, punctul de delimitare, tensiunea nominală în punctul de delimitare, valoarea rezistenței buclei faza-neutru la tensiunea pînă la 1000 V, caracteristicile aparatelor de protecție, pentru corelarea protecției în punctele de delimitare, caracteristicile echipamentului de măsurare, precum şi menţiunea cu privire la faptul dacă respectivul loc de consum este conectat sau deconectat. 
(9)  Datele din registrul electronic pot fi accesate de consumatorii finali respectivi sau de furnizorii de energie electrică, în baza acceptului în scris al consumatorului final sau în baza contractului de furnizare a energiei electrice, încheiat între consumatorul final şi furnizorul de energie electrică care solicită acces la informaţia din registrul electronic.
(10) Operatorul de reţea este obligat să publice pe pagina sa electronică informaţia necesară pentru asigurarea accesului eficient la şi utilizarea reţelelor electrice de transport şi de distribuţie, precum şi altă informaţie în condiţiile prezentei legi.

[bookmark: _Toc402352075][bookmark: _Toc402524854]Articolul 47. Eliberarea avizului de racordare la reţelele electrice 
(1) Orice persoană fizică sau juridică are dreptul să solicite racordarea instalaţiei de utilizare, a centralei electrice ce îi aparţine la reţeaua electrică a operatorului de reţea care îşi desfăşoară activitatea în limitele teritoriului autorizat prin licenţă. 
(2) Operatorul sistemului de transport este obligat să elibereze solicitantului, potenţial consumator final, avizul de racordare în termen de cel mult 15 zile calendaristice de la înregistrarea solicitării şi după prezentarea documentelor stabilite în Regulamentul privind racordarea, iar operatorul sistemului de distribuţie eliberează avizul de racordare în termen de cel mult 10 zile calendaristice de la înregistrarea solicitării şi, respectiv, de la prezentarea documentelor stabilite în Regulamentul menţionat. În cazul solicitării privind racordarea unei centrale electrice, avizul de racordare   se eliberează de operatorul de reţea în termen de cel mult 30 zile calendaristice de la înregistrarea solicitării şi după prezentarea documentelor stabilite în Regulamentul privind racordarea.
(3) Operatorul de reţea este obligat  să colaboreze cu solicitantul la alegerea şi la realizarea celei mai avantajoase soluţii de racordare. La eliberarea avizului de racordare, operatorul de reţea este obligat să comunice solicitantului costul estimat pentru executarea instalaţiei de racordare.
(4) Prin avizul de racordare eliberat, solicitantul poate fi obligat să suporte doar cheltuielile privind construcţia unei instalaţii de racordare care să corespundă puterii electrice solicitate. Nerespectarea acestei cerinţe are drept consecinţă rambursarea de către operatorul de reţea a diferenţei dintre cheltuielile efectiv suportate de solicitant şi cele ce urmau a fi suportate conform legii. Operatorul de reţea dispune de dreptul de a majora, din surse proprii, capacitatea instalaţiei de racordare respective în cazul în care există perspectiva evidentă de apariţie a altor utilizatori de sistem care pot fi conectaţi la instalaţie respectivă. Ulterior, operatorul de reţea urmează să recupereze cheltuielile aferente majorării capacităţii instalaţiei de racordare respective de la solicitanţii în beneficiul cărora a fost majorată capacitatea instalaţiei de racordare .
(5) Operatorul de reţea este în drept să refuze eliberarea avizului de racordare doar în cazurile şi cu respectarea condiţiilor prevăzute în articolul 46, alineatul (3) din prezenta Lege. Se interzice operatorului de reţea să condiţioneze racordarea de transmiterea de către solicitant, cu titlu gratuit, a liniilor sau a staţiilor electrice pe care le deţine cu titlu de proprietate.


Articolul 48. Proiectarea şi executarea instalaţiilor de racordare
(1) Proiectarea şi executarea instalaţiei de racordare, precum şi punerea sub tensiune a instalaţiei de utilizare a unui solicitant, potenţial consumator final, se efectuează de operatorul de reţea după achitarea de către solicitant a costului de proiectare şi a tarifului de racordare aprobat de Agenţie în condiţiile legii. Consumatorul final potenţial este în drept să angajeze un proiectant şi un electrician autorizat pentru proiectare şi respectiv pentru executarea instalaţiei de racordare. În cazul în care pentru realizarea racordării este necesară întretăierea liniei electrice cu instalarea ulterioară de elemente de reţea, executarea instalaţiilor de racordare se efectuează de operatorul de reţea. 
(2) În cazul în care instalaţia de racordare se  execută de operatorul de reţea, termenul de executare a instalaţiei de racordare şi de punere sub tensiune a instalaţiei de utilizare la reţeaua electrică, după achitarea tarifului de racordare, nu va depăşi:
a) 10 zile lucrătoare, pentru  racordarea instalaţiei de utilizare la reţeaua electrică de distribuţie de tensiune joasă, cu condiţia că nu sunt necesare lucrări de terasament;
b) 40 zile calendaristice, pentru celelalte cazuri de racordare a instalaţiei de utilizare la reţeaua electrică de distribuţie de tensiune joasă;
c) 60 zile calendaristice, pentru racordarea instalaţiei de utilizare la reţeaua electrică de distribuţie de tensiune medie şi la reţele electrice de tensiune înaltă. 
(3) Prin derogare de la prevederile alineatului (2) din prezentul articol, în cazul racordării specifice a instalaţiilor de utilizare la staţiile electrice de 35 sau 110 kV, precum şi  la instalaţiile de 6 sau 10 kV, operatorul de reţea şi solicitantul sînt în drept să negocieze şi să stabilească alte termene de racordare.
(4) Termenele indicate la alineatul (3) din prezentul articol se aplică şi în cazul electricienilor autorizaţi. Totodată, în cazul în care instalaţia de racordare este executată de electricieni autorizaţi, termenul de punere sub tensiune a instalaţiei de utilizare a solicitantului la reţeaua electrică nu va depăşi 2 zile lucrătoare de la data admiterii instalaţiei de racordare în exploatare şi  după achitarea tarifului de racordare. 
(5) Instalaţiile de racordare executate de operatorul de reţea devin proprietatea operatorului de reţea, care este  responsabil de modernizarea, de întreţinerea şi de exploatarea acestora. Instalaţiile de racordare executate de electricienii autorizaţi aparţin consumatorilor finali care sunt în drept să le transmită cu titlu gratuit operatorului de reţea în condiţiile stabilite în alineatul (8) din prezentul Articol.
(6) În cazul racordării locului de consum cu o putere contractată de cel mult 100 kW la reţeaua electrică de distribuţie de tensiune joasă şi medie, darea în exploatare a instalaţiei electrice se confirmă prin declaraţia electricianului autorizat..
(7) În cazul racordării unei centrale electrice la rețeaua electrică, darea în exploatare a centralei electrice şi a instalaţiei de racordare se confirmă prin actul de dare în exploatare, eliberat de organul supravegherii energetice de stat. 
(8) Persoanele fizice şi juridice, indiferent de forma de proprietate şi organizare juridică, care au în proprietate linii şi staţii electrice sunt în drept să le transmită, cu titlu gratuit, operatorului de reţea. Operatorul sistemului de distribuţie este obligat să primească instalaţiile electrice transmise cu titlu gratuit cu condiţia efectuării de către  proprietarul instalaţiilor electrice a lucrărilor necesare pentru a asigura corespunderea acestora cu cerinţele normelor de amenajare a reţelelor electrice, a standardelor tehnice şi a altor documente normativ-tehnice în domeniu. Corespunderea reţelelor electrice ce urmează a fi transmise în proprietatea operatorului de reţea se atestă în baza actului de corespundere, eliberat proprietarului reţelei electrice în cauză de către organul supravegherii energetice de stat. Venitul obţinut în urma transmiterii, cu titlu gratuit, a liniilor şi a staţiilor electrice menţionate se consideră venit neimpozabil. 
(9) Procedura şi condiţiile de racordare la reţelele electrice de transport şi de distribuţie a instalaţiilor de utilizare ale utilizatorilor de sistem, inclusiv a centralelor electrice se stabilesc în Regulamentul privind racordarea, elaborat de operatorul sistemului de transport în colaborare cu operatorii sistemelor de distribuţie şi aprobat de Agenţie. La elaborarea Regulamentului privind racordarea, operatorul sistemului de transport urmează să aplice prevederile stabilite în Articolul 52 din prezenta Lege. Regulamentul privind racordarea, aprobat de Agenţie se publică în Monitorul Oficial al Republicii Moldova şi pe paginile electronice ale Agenţiei, ale operatorului sistemului de transport şi ale operatorilor sistemelor de distribuţie.

[bookmark: _Toc402352076][bookmark: _Toc402524855]Articolul  49. Linii electrice directe 
(1) Dacă un producător şi un consumator final intenţionează să încheie un contract de furnizare a energiei electrice şi nu au acces la reţelele electrice, aceştia sînt în drept să construiască linii electrice directe. 
(2)  Construcţia liniilor electrice directe poate fi efectuată cu condiţia obţinerii, în prealabil, a  autorizaţiei pentru linie electrică directă, eliberată de Agenţie şi, ulterior, a autorizaţiei de construire eliberată de autorităţile publice locale. 
(3)  Dreptul consumatorului eligibil de a i se furniza energie electrică prin intermediul liniei electrice directe nu exclude posibilitatea ca acesta să încheie contracte de furnizare a energiei electrice cu alţi furnizori în termenii şi condiţiile stabilite în prezenta lege. 
(4)  Agenţia acordă autorizaţia pentru linie electrică directă, în conformitate cu criterii obiective şi nediscriminatorii. Eliberarea autorizaţiei pentru linie electrică directă poate fi condiţionată de Agenţie de imposibilitatea sau de refuzul de acces la reţeaua electrică sau de examinarea de către Agenţie a disputelor privind accesul la reţea.
(5)  Agenţia este în drept să refuze eliberarea autorizaţiei pentru linie electrică directă, în cazul în care aceasta ar obstrucţiona punerea în aplicare a prevederilor legii, menite să asigure executarea obligaţiilor de serviciu public, a garanţiilor serviciului universal şi protecţia consumatorului. Refuzul trebuie să fie în scris, motivat şi justificat în modul corespunzător.  
(6) Eliberarea, prelungirea termenului, reperfectarea, suspendarea, reluarea valabilităţii sau retragerea autorizaţiei pentru linia electrică directă, precum şi eliberarea duplicatului acesteia se efectuează în condiţiile prezentei legi şi conform procedurilor stabilite în Legea privind reglementarea prin autorizare a activităţii de întreprinzător.

[bookmark: _Toc402352077][bookmark: _Toc402524856]Articolul 50. Sisteme de distribuţie închise 
(1) Persoanele fizice sau juridice pot fi alimentate cu energie electrică prin racordare la reţelele electrice, sau prin conectare la un sistem de distribuţie închis.
(2) Asigurarea livrării energiei electrice prin sistemul de distribuţie închis şi, respectiv, alimentarea cu energie electrică a utilizatorilor sistemului de distribuţie închis nu implică necesitatea obţinerii licenţei de distribuţie a energiei electrice şi a licenţei de furnizare a energiei electrice. 
(3) Pentru a asigura livrarea şi alimentarea cu energie electrică a utilizatorilor sistemului de distribuţie închis, operatorul sistemului de distribuţie închis este obligat să obţină de la Agenţie autorizaţie. Agenţia acordă autorizaţie pentru sistem de distribuţie închis la solicitarea unei persoane juridice dacă sunt întrunite următoarele condiţii:
a) din motive tehnice sau de securitate specifice, procesul de exploatare sau procesul de producţie al utilizatorilor sistemului de distribuţie închis sunt integrate;
b) sistemul respectiv de distribuţie alimentează cu energie electrică persoana care îl deţine cu titlu de proprietate, persoana care exploatează acest sistem sau întreprinderile lor înrudite. 
(4) În vederea obţinerii autorizaţiei pentru sistem de distribuţie închis, solicitantul, persoană juridică, este obligat să prezinte Agenţiei copia deciziei de înregistrare a întreprinderii, schema electrică a instalaţiilor electrice din sistemul de distribuţie închis, actul de corespundere emis de organul supravegherii energetice de stat şi informaţii cu privire la utilizatorii sistemului de distribuţie închis. 
(5) Prin intermediul sistemului de distribuţie închis poate fi alimentat cu energie electrică şi un număr restrîns de consumatori ale căror instalaţii de utilizare se află în zona geografică a sistemului de distribuţie închis sau în nemijlocita apropiere de sistemul de distribuţie închis sau care se află în raporturi de muncă sau în alte raporturi similare cu proprietarul sistemului de distribuţie închis. 
(6) În cazul modificării numărului utilizatorilor sistemului de distribuţie închis, operatorul sistemului de distribuţie respectiv este obligat să notifice Agenţia.
(7) Operatorul sistemului de distribuţie închis achiziţionează energie electrică pentru consum propriu şi pentru aprovizionarea utilizatorilor sistemului său pe piaţa energiei electrice cu amănuntul.
(8) În cazul în care operatorul sistemului de distribuţie închis nu-şi execută obligaţiile stabilite în prezenta lege utilizatorii sistemului de distribuţie închis sînt în drept să adreseze o petiţie Agenţiei în conformitate cu prezenta lege. 
(9) Agenţia este în drept să retragă autorizaţia în cazul în care operatorul sistemului de distribuţie închis îşi încalcă repetat obligaţiile stabilite prin prezenta lege şi refuză să se conformeze deciziilor sau hotărîrilor Agenţiei.
(10) Eliberarea, prelungirea termenului, reperfectarea, suspendarea, reluarea valabilităţii sau retragerea autorizaţiei pentru sistem de distribuţie închis, precum şi eliberarea duplicatului acesteia se efectuează în condiţiile prezentei legi şi conform procedurilor stabilite în Legea privind reglementarea prin autorizare a activităţii de întreprinzător.
(11) Întovărăşirile pomicole, garajele, alte asociaţii de coproprietari de acest tip care nu constituie sisteme de distribuţie închise în sensul alineatului (3) din prezentul Articol pot obţine, la solicitare, autorizaţie pentru sistem de distribuţie închis cu respectarea tuturor condiţiilor stabilite prin prezentul articol. Dacă nu solicită autorizaţie pentru sistem de distribuţie închis raporturile juridice din cadrul întovărăşirilor pomicole, a garajelor, a altor asociaţii de coproprietari de acest tip se stabilesc în baza actului de constituire şi a deciziilor luate în cadrul adunării asociaţiilor.
(12) Operatorul sistemului de distribuţie închis, întovărășirile pomicole, garajele, alte asociaţii de coproprietari sunt în drept să transmită instalaţiile lor electrice cu titlu gratuit operatorului de reţea, în condiţiile stabilite în articolul 48, alineat (8) din prezenta lege. 

Articolul 51. Raporturile juridice dintre operator şi utilizatorii sistemului de distribuţie închis
(1) Pentru aprovizionarea cu energie electrică a utilizatorilor sistemului de distribuţie închis, operatorul este în drept să perceapă doar tariful calculat în conformitate cu metodologia aprobată de Agenţie. 
(2) Agenţia elaborează şi aprobă metodologia de calculare a tarifului reglementat pentru operarea sistemului de distribuţie închis care urmează să se bazeze pe următoarele principii:
a) costul energiei electrice furnizate se determină în baza tarifului sau a preţului de procurare a energiei electrice achitat furnizorului;
b) tariful pentru serviciul operatorului sistemului de distribuţie închis  se determină reieşind din cheltuielile justificate ale operatorului sistemului de distribuţie închis necesare pentru întreţinerea şi pentru exploatarea sistemului şi pentru desfăşurarea activităţii de livrare a energiei electrice, cheltuielile necesare pentru acoperirea consumului tehnologic şi a pierderilor de energie electrică în sistemul de distribuţie închis, precum şi aplicarea  unei marje rezonabile de profit care nu va depăşi 5% din valoare netă a activelor utilizate de operatorul sistemului de distribuţie închis în legătură cu activitatea autorizată. Profitul se aplică în cazul operatorilor sistemelor de distribuţie închise care desfăşoară activitatea de antreprenoriat.
(3) La solicitarea unuia din utilizatorii sistemului de distribuţie închis, Agenţia este obligată să verifice dacă tariful aplicat de operatorul sistemului de distribuţie corespunde principiilor stabilite în Metodologie. Operatorul sistemului de distribuţie închis este obligat să prezinte Agenţiei toate documentele necesare acesteia pentru verificarea respectării de către operator a metodologiei aprobate. În cazul în care Agenţia constată că tariful respectiv include mai multe costuri decît cele stabilite în metodologie, Agenţia urmează să aprobe prin hotărîre tariful care urmează să fie aplicat de operatorul sistemului de distribuţie închis în raport cu utilizatorii sistemului său. Revizuirea tarifului respectiv urmează să fie efectuată prin hotărîrea Agenţiei.  
(4) Operatorul sistemului de distribuţie închis nu este în drept să perceapă alte plăţi în legătură cu activitatea desfăşurată în baza autorizaţiei pentru sistem de distribuţie închis.  
(5) Utilizatorul sistemului de distribuţie închis este în drept să încheie contract de furnizare a energiei electrice cu orice furnizor. În acest caz, operatorul sistemului de distribuţie închis este obligat să recalculeze tariful aplicat în raport cu utilizatorul respectiv şi să includă în tarif doar costurile aferente serviciului operatorului sistemul de distribuţie închis. Se interzice operatorului sistemului de distribuţie închis să împiedice în orice mod utilizatorul să-şi exercite dreptul de a schimba furnizorul. Raporturile juridice dintre operatorul sistemului de distribuţie închis, utilizatorul sistemului care a optat pentru schimbarea furnizorului şi furnizorul acestuia urmează să fie stabilite într-un regulament aprobat de Agenţie.

[bookmark: _Toc402352078][bookmark: _Toc402524857]Articolul 52. Normele tehnice ale reţelelor electrice 
(1) În scopul asigurării funcţionării sigure, inofensive şi stabile a reţelelor electrice de transport şi de distribuţie, în vederea creării condiţiilor necesare pentru  prestarea utilizatorilor de sistem a serviciului de transport al energiei electrice şi a serviciului de distribuţie a energiei electrice în mod continuu, fiabil şi eficient, operatorii de reţea planifică, dezvoltă, modernizează, exploatează şi întreţin reţelele electrice de transport şi de distribuţie cu respectarea cerinţelor minime de ordin tehnic şi organizatoric stabilite în Normele tehnice ale reţelelor electrice aprobate de Agenţie. 
(2) Obiectivele de bază ale normelor tehnice ale reţelelor electrice sînt: 
a) stabilirea unui set de reguli pentru dirijarea  prin dispecer a reţelelor electrice; 
b) stabilirea procedurilor de dirijare  prin dispecer a grupurilor generatoare; 
c) stabilirea cerinţelor tehnice pentru grupurile generatoare racordate la reţelele electrice;
d) asigurarea interoperabilităţii sistemelor electroenergetice pe criterii obiective şi nediscriminatorii;
e) stabilirea unui set de reguli tehnice pentru asigurarea accesului utilizatorilor de sistem la reţelele electrice de transport şi de distribuţie; 
f) stabilirea responsabilităţilor şi a obligaţiilor operatorilor de reţea şi ale utilizatorilor de sistem; 
g) specificarea parametrilor tehnici ce urmează a fi respectaţi la funcţionarea reţelelor electrice de transport şi de distribuţie; 
h) stabilirea principiilor de planificare, de dezvoltare, de interconectare, de exploatare, de întreţinere şi de modernizare a reţelelor electrice de transport şi de distribuţie; 
i) stabilirea interfeţelor şi a fluxurilor informaţionale între operatorii de reţea, precum  şi între operatorii de reţea şi utilizatorii de sistem;
j) stabilirea procedurilor de exploatare a reţelelor electrice de transport şi de distribuţie în regim normal, în condiţii excepţionale, de incidente, de evenimente de forţă majoră şi alte situaţii de exploatare.
(3) Schimbul de informaţii între operatorii de reţea, precum şi între operatorii de reţea şi utilizatorii de sistem se desfăşoară în conformitate cu procedura privind colectarea şi circulaţia datelor între participanţii la piaţa energiei electrice, cu respectarea altor norme în domeniu. 
(4) Operatorul sistemului de transport este obligat să elaboreze proiectul normelor tehnice ale reţelelor electrice şi să-l prezinte Agenţiei pentru examinare şi aprobare. În proiectul menţionat operatorul sistemului de transport urmează să includă prevederile ce stabilesc normele tehnice pentru reţelele electrice de distribuţie, elaborate şi prezentate acestuia de operatorii sistemelor de distribuţie.. 
(5) Agenţia publică pe pagina sa electronică proiectul normelor tehnice ale reţelelor electrice, prezentat de operatorul sistemului de transport şi consultă utilizatorii de sistem şi autorităţile de resort în conformitate cu actele normative în domeniu. Propunerile parvenite precum şi decizia privind acceptarea sau respingerea acestora se reflectă în sinteza recomandărilor care se publică pe pagina electronică a Agenţiei. Normele tehnice ale reţelelor electrice aprobate de Agenţie se publică în Monitorul Oficial al Republicii Moldova şi se plasează pe pagina electronică a Agenţiei şi a operatorilor de reţea.

[bookmark: _Toc402352079][bookmark: _Toc402524858]Articolul 53. Codurile reţelelor electrice
(1) Pentru a asigura şi gestiona un acces eficient şi transparent la reţelele electrice, racordarea, exploatarea şi dezvoltarea reţelelor electrice în legătură cu tranzacţiile transfrontaliere, exploatarea reţelelor electrice se efectuează în conformitate cu codurile reţelelor electrice. 
(2) Codurile reţelelor electrice stabilesc procedurile aplicate de operatorul de reţea în scopul îndeplinirii în mod eficient a atribuţiilor  stabilite prin prezenta lege, în special, în legătură cu:
a) alocarea capacităţii şi gestionarea congestiilor;
b) cerinţele tehnice pentru funcţionarea centralelor electrice;
c) asigurarea echilibrului în sistemul electroenergetic;
d) accesul şi racordarea la reţelele electrice;
e) securitatea operaţională;
f) planificarea operaţională şi programarea;
g) reglajul frecvenţei şi rezervele,
h) gestionarea situaţiilor de urgenţă şi restabilirea livrării, inclusiv măsuri de limitare a consumului în caz de necesitate..
(4) În contextul obligaţiilor asumate de Republica Moldova în cadrul Tratatului Comunităţii Energetice, operatorul sistemului de transport, elaborează proiectul codurilor reţelelor electrice. Operatorii sistemelor de distribuţie sunt obligaţi să colaboreze cu operatorul sistemului de transport în vederea elaborării codurilor reţelelor electrice. 
(5) Agenţia publică pe pagina sa electronică proiectul codurilor reţelelor electrice, prezentat de operatorul sistemului de transport şi consultă participanţii la piaţa energiei electrice, inclusiv utilizatorii de sistem şi autorităţile de resort în conformitate cu actele normative în domeniu. Propunerile parvenite precum şi decizia privind acceptarea sau respingerea acestora se reflectă în sinteza recomandărilor care se publică pe pagina electronică a Agenţiei. Codurile reţelelor electrice aprobate de Agenţie se publică în Monitorul Oficial al Republicii Moldova şi se plasează pe pagina electronică a Agenţiei şi a operatorilor de reţea.

[bookmark: _Toc402352080][bookmark: _Toc402524859]Articolul 54. Calitatea serviciilor de transport şi de distribuţie a energiei electrice
(1) Calitatea serviciilor de transport şi de distribuţie a energiei electrice se evaluează în baza indicatorilor de calitate stabiliţi în Regulamentul privind calitatea serviciilor de transport şi de distribuţie a energiei electrice, aprobat de Agenţie, care reflectă continuitatea livrării energiei electrice, parametrii de calitate a energiei electrice livrate  şi calitatea relaţiilor dintre operatorul de reţea şi utilizatorii de sistem. Agenţia stabileşte indicatori generali, care se calculează pentru operatorul de reţea, şi indicatori garantaţi, care vizează utilizatorul de sistem individual, precum şi valorile minime ale indicatorilor de calitate, care vor fi actualizate în funcţie de situaţia obiectivă din sectorul electroenergetic şi de cerinţele utilizatorilor de sistem. 
(2) Pentru nerespectarea valorilor minime ale indicatorilor de calitate, Agenţia este în drept să reducă tarifele pentru transportul şi pentru distribuţia energiei electrice în mărime de pînă la 5% din valoarea tarifului respectiv şi/sau să stabilească compensaţii individuale ce urmează a fi achitate de operatorul de reţea utilizatorilor de sistem, în conformitate cu regulamentul  privind calitatea serviciilor de transport şi de distribuţie a energiei electrice, aprobat de Agenţie. 
(3) Operatorul de reţea este obligat să ţină evidenţa tuturor cererilor, sesizărilor, solicitărilor legate de indicatorii de calitate a serviciilor de transport şi de distribuţie a energiei electrice şi să prezinte anual Agenţiei, în termenele stabilite în Regulamentul privind calitatea serviciilor de transport şi de distribuţie a energiei electrice, rapoarte privind calitatea serviciilor de transport şi de distribuţie a energiei electrice. 
(4) Operatorul de reţea este obligat să înfiinţeze şi să asigure activitatea serviciului telefonic 24/24 pentru a recepţiona sesizările utilizatorilor de sistem cu privire la calitatea serviciului de transport sau de distribuţie a energiei electrice, precum şi cu privire la necesitatea înlăturării eventualelor defecte ale utilajului sau ale reţelelor electrice.  

[bookmark: _Toc402352081][bookmark: _Toc402524860]Articolul 55. Evidenţa şi măsurarea energiei electrice
 (1) Energia electrică produsă, importată, transportată, distribuită şi furnizată urmează a fi măsurată prin intermediul echipamentelor de măsurare. Echipamentele de măsurare care servesc la măsurarea fluxurilor de energie electrică, la determinarea şi la decontarea consumurilor de energie electrică între părţile contractante trebuie să fie legalizate, adecvate şi verificate metrologic în modul stabilit în Legea metrologiei, iar operatorii de reţea sînt responsabili de instalarea şi de sigilarea acestora în condițiile  stabilite în prezentul articol.
(2) Măsurarea energiei electrice în scopuri comerciale se efectuează în conformitate cu prevederile Regulamentului privind măsurarea energiei electrice în scopuri comerciale, aprobat de Agenţie, care se aplică în mod obligatoriu şi nediscriminatoriu producătorilor, operatorilor de reţea, furnizorilor şi consumatorilor de energie electrică şi care reglementează, în special:
a) stabilirea punctelor de măsurare şi cerinţe tehnice minime ale echipamentului de măsurare pentru fiecare categorie de puncte de măsurare; 
b) măsurarea cantităţilor de energie electrică produsă, importată, exportată, transportată, distribuită, furnizată sau consumată, precum şi a fluxurilor transfrontaliere; 
c) definirea funcţiilor şi a obligaţiilor producătorilor, ale operatorilor de reţea, ale furnizorilor şi ale consumatorilor de energie electrică în legătură cu măsurarea energiei electrice în scopuri comerciale; 
d) colectarea şi prezentarea de către operatorii de reţea a datelor cu privire la echipamentele de măsurare utilizate şi ale indicaţiilor citite ale echipamentelor de măsurare, în scopul facturării şi menţinerii bazelor de date;  
e) măsurarea valorilor mărimilor specifice serviciilor de sistem, colectarea şi acumularea datelor respective;
f) cerinţele privind funcţionarea şi clasa de exactitate a echipamentelor de măsurare, precum şi metodele de măsurare a energiei electrice în reţelele electrice de transport şi de distribuţie, în special în legătură cu modul de instalare, de verificare metrologică şi de întreţinere a echipamentului de măsurare;
g) modul de colectare, de procesare, de stocare şi de prezentare a informaţiilor privind indicaţiile echipamentelor de măsurare solicitanţilor, inclusiv operatorilor de reţea, furnizorilor şi consumatorilor finali. 
(5) Operatorii de reţea ţin evidenţa energiei electrice utilizând doar echipamente de măsurare adecvate, legalizate şi verificate metrologic, ale căror tipuri sunt incluse în Registrul de stat al mijloacelor de măsurare permise spre utilizare în Republica Moldova,- plasat pe pagina electronică a Institutului Naţional de Metrologie.
(6)  Operatorii de reţea efectuează lucrările de instalare, de exploatare, de întreţinere şi de verificare metrologică periodică a echipamentelor de măsurare ale consumatorilor finali racordaţi la reţelele lor electrice. 
(7) Pentru consumatorii casnici, cheltuielile legate de procurarea, de instalarea, de sigilarea, de verificarea metrologică, de întreţinerea, de repararea şi de înlocuirea echipamentelor de măsurare  se suportă de operatorul sistemului de distribuţie din surse incluse în tarifele pentru serviciul de distribuţie a energiei electrice, cu excepţia situaţilor în care consumatorul casnic solicită instalarea unui echipament de măsurare electronic În acest din urmă caz consumatorul casnic respectiv suportă cheltuielile de procurare, de întreţinere şi de înlocuire a echipamentului de măsurare respectiv.
(8) Cheltuielile privind: procurarea, instalarea, sigilarea, verificarea metrologică, înlocuirea, repararea şi întreţinerea  echipamentelor de măsurare la consumatorii noncasnici se suportă de consumatorii noncasnici.
(9) Producătorii şi consumatorii finali sînt obligaţi să acorde acces reprezentanţilor operatorilor de reţea la echipamentele de măsurare care se află în limitele proprietăţii lor, în vederea exercitării funcţiilor stabilite pentru operatorii de reţea prin prezenta lege, precum şi prin actele normative de reglementare aprobate de Agenţie. 
(10) Producătorii şi consumatorii finali sînt obligaţi să păstreze intacte şi să nu intervină în echipamentele de măsurare, instalate în limitele proprietăţii lor. În cazul în care deteriorarea echipamentului de măsurare se produce din vina consumatorului, acesta va suporta cheltuielile de dezinstalare, de reparare, de verificare metrologică, de instalare sau de înlocuire a echipamentului de măsurare deteriorat.
(11) Operatorii sistemelor de distribuţie sînt în drept să instaleze la consumatorii casnici echipamente de măsurare electronice, care permit înregistrarea orară a cantităţii de energie electrică utilizată, doar după ce vor demonstra eficienţa economică a acestor măsuri şi după aprobarea acestor măsuri de către Agenţie.

[bookmark: _Toc402352082][bookmark: _Toc402524861]Articolul 56. Întreruperi, limitări şi sistarea livrării energiei electrice
(1) Operatorul de reţea este în drept să întrerupă prestarea serviciilor pentru un timp cît mai scurt dacă a survenit una din următoarele împrejurări: 
a) sînt puse în pericol viaţa şi sănătatea oamenilor; 
b) apare pericolul prejudicierii proprietăţii; 
c) se încalcă balanţa de puteri în sistemul electroenergetic; 
d) se încalcă regimul de funcţionare a obiectelor sistemului electroenergetic; 
e) se efectuează racordări şi alte operaţiuni de exploatare şi de întreţinere care nu pot fi executate în alt mod; 
f) s-au produs incidente ori se lichidează consecinţele lor. 
(2) În condiţiile şi termenele stabilite în  Regulamentul cu privire la calitatea serviciului de transport și distribuție a energiei electrice, operatorul de reţea avizează din timp utilizatorii de sistem despre data şi durata întreruperii prestării serviciului de transport sau de distribuţie a energiei electrice, dacă întreruperea nu este cauzată de o situaţie excepţională. 
(3) Operatorul de reţea este în drept să limiteze ori să întrerupă prestarea serviciului de transport sau de distribuţie a energiei electrice în caz de criză de combustibil, survenită la scară naţională, sau în cazul unor interese ce ţin de apărarea naţională. La dispariţia circumstanţelor care au condus la limitarea sau la întreruperea prestării serviciului de transport sau de distribuţie a energiei electrice, operatorul de reţea este obligat să reia cît mai repede prestarea serviciilor. 
(4) Operatorul de reţea nu repară prejudiciile pe care le-a cauzat prin limitarea sau întreruperea prestării serviciului de transport sau de distribuţie a energiei electrice în condiţiile prevăzute la alineatul (3) din prezentul articol dacă acţiunile lor sînt conforme prevederilor alineatelor (1) şi (2) din prezentul articol. 
(5) Operatorul de reţea este în drept să limiteze ori să sisteze prestarea serviciului de transport sau de distribuţie a energiei electrice în situaţiile şi condiţiile stabilite în Regulamentul privind racordarea  Cu excepţiile stabilite prin prezenta lege, operatorul de reţea nu poate fi obligat să continue prestarea serviciului de transport sau de distribuţie a energiei electrice utilizatorului de sistem care nu-şi onorează obligaţiile de plată sau care nu respectă condiţiile de prestare a acestor servicii, stabilite în actele normative de reglementare aprobate de Agenţie. Pe durata examinării reclamaţiilor consumatorilor finali privind facturarea se interzice deconectarea instalaţiilor electrice ale acestora de la reţeaua electrică.
 (6) La solicitarea furnizorului operatorul de reţea este obligat să deconecteze instalaţiile electrice ale utilizatorilor de sistem, în termenele şi în condiţiile stabilite în Regulamentul privind racordarea şi în regulamentul de furnizare a energiei electrice. 
(7) Operatorul de reţea este obligat să reia prestarea serviciului de transport sau de distribuţie a energiei electrice, după înlăturarea de către utilizatorul de sistem a cauzelor care au condus la sistarea prestării serviciului de transport sau de distribuţie a energiei electrice şi după achitarea tarifului pentru reconectare.
(8) Operatorul de reţea este în drept să deconecteze de la reţeaua electrică instalaţiile utilizatorilor de sistem pentru încălcarea prevederilor regulamentului cu privire la protecţia reţelelor electrice care conduce la reducerea fiabilităţii furnizării de energie electrică şi/sau dacă sînt puse în pericol persoanele, bunurile ori mediul. 
(9) Operatorul de reţea este în drept să limiteze sau să sisteze livrarea energiei electrice în cazul apariţiei de situaţii excepţionale pe piaţa energiei electrice. Restricţiile în livrarea energiei electrice în situaţii excepţionale trebuie aplicate cu respectarea principiilor stabilite în Planul de acţiuni pentru situaţii excepţionale pe piaţa energiei electrice, aprobat de Guvern. Orice măsură de salvgardare trebuie luată de către operatorul sistemului de transport după consultare cu alţi operatori de transport din ţările cu care este interconectat sistemul electroenergetic al Republicii Moldova, cu respectarea acordurilor bilaterale încheiate, inclusiv a acordurilor privind schimbul de informaţii, după caz. 
(10) Existenţa unei situaţii excepţionale se constată de operatorul de transport şi se confirmă de Comisia de supraveghere a situaţiilor excepţionale pe piaţa energiei electrice, în modul stabilit într-un regulament aprobat de Guvern. Pe perioada situaţiilor excepţionale pe piaţa energiei electrice, măsurile întreprinse de operatorul sistemului de transport, precum şi de ceilalţi participanţi la piaţa energiei electrice, în conformitate cu Planul de acţiuni pentru situaţii excepţionale pe piaţa energiei electrice, sînt obligatorii şi prevalează în raport cu prevederile contractuale şi actele normative în domeniu. La dispariţia cauzelor care au determinat apariţia situaţiei excepţionale pe piaţa energiei electrice, operatorii de reţea sunt obligaţi să reia de îndată activitatea în condiţii obişnuite. 

[bookmark: _Toc402524862][bookmark: _Toc402352083]CAPITOLUL IX
[bookmark: _Toc402352084][bookmark: _Toc402524863]FOLOSIREA TERENURILOR ŞI DREPTURILE ASUPRA PROPRIETĂŢII UNUI TERŢ
[bookmark: _Toc402352085][bookmark: _Toc402524864]Articolul 57. Principii generale 
(1) Terenurile proprietate publică a organelor administraţiei publice locale, necesare pentru construcţia, pentru întreţinerea, pentru exploatarea, pentru reabilitarea sau pentru modernizarea reţelelor electrice de transport şi de distribuţie, se transmit operatorilor de reţea în folosinţă, cu titlu gratuit.
(2) Asupra terenurilor şi a altor bunuri proprietate privată, operatorii de reţea, cu acordul proprietarilor, în condiţiile legii, pe durata lucrărilor de construcţie, de întreţinere, de exploatare, de reabilitare, de modernizare, inclusiv de retehnologizare a reţelelor electrice, beneficiază de următoarele drepturi: 
a) dreptul de uz (folosinţă) asupra terenului pentru executarea lucrărilor necesare construcţiei, reabilitării sau modernizării reţelelor electrice; 
b) dreptul de uz (folosinţă) asupra terenului pentru asigurarea funcţionării normale a reţelelor electrice prin efectuarea reviziilor, a reparaţiilor şi a altor intervenţii necesare pentru întreţinerea şi pentru exploatarea reţelelor electrice; 
c) servitutea de trecere subterană, de suprafaţă sau aeriană a terenului pentru executarea lucrărilor la locul de amplasare a reţelelor electrice cu ocazia intervenţiei pentru efectuarea modernizării şi a reabilitării sau pentru desfăşurarea lucrărilor de reparaţie, de revizie sau a altor lucrări de exploatare şi de întreţinere,  pentru înlăturarea consecinţelor incidentelor, precum şi pentru accesul la locul lor de amplasare; 
d) dreptul de a obţine restrângerea sau sistarea unor activităţi care ar pune în pericol viaţa şi sănătatea persoanelor, bunurile sau anumite activităţi; 
e) dreptul de acces la terenul unde se află reţelele electrice. 
(3) Operatorii de reţea sînt obligaţi să notifice în scris proprietarul terenurilor sau al bunurilor, care poate fi afectat ca urmare a lucrărilor la reţelele electrice, cu excepţia cazurilor de incidente, situaţie în care proprietarul este înştiinţat în termenul cel mai scurt posibil. 
(4) La încetarea exercitării drepturilor prevăzute la alineatul (2) din prezentul articol, operatorii de reţea sînt obligaţi să asigure degajarea terenului şi repunerea lui în situaţia iniţială. 
(5) Operatorii de reţea sînt obligaţi să se folosească cu bună-credinţă de drepturile prevăzute la alineatul (2) din prezentul articol şi să plătească proprietarului de teren sau de alte bunuri proprietate privată despăgubirea cuvenită pentru pagubele produse la efectuarea lucrărilor menţionate, inclusiv în cazul înlăturării consecinţelor incidentelor. 

[bookmark: _Toc402352086][bookmark: _Toc402524865]Articolul 58. Dreptul de uz (folosinţă) asupra proprietăţii unui terţ
(1) Dreptul de uz (folosinţă) asupra terenului pentru executarea lucrărilor necesare construcţiei, reabilitării sau modernizării reţelelor electrice se stabileşte prin contract, încheiat cu proprietarul terenului, şi se întinde pe durata executării lucrărilor. La exercitarea dreptului menţionat, operatorii de reţea, cu acordul prealabil al proprietarului terenului sau al imobilului, sînt în drept: 
a) să depoziteze materiale, echipamente, utilaje şi instalaţii, necesare executării lucrărilor; 
b) să îndepărteze materiale şi să capteze apă, în condiţiile legii; 
c) să instaleze utilaje şi să lucreze cu acestea, să amplaseze birouri şi locuinţe de şantier; 
d) să oprească ori să restrângă activităţi ale proprietarului în măsura strict necesară executării lucrărilor menţionate. 
(2) Dreptul de uz (folosinţă) prevăzut la alineatul (1) încetează la expirarea termenului stabilit pentru executarea lucrărilor sau înaintea acestui termen, la data finisării anticipate a lucrărilor sau la data sistării acestora. Oricare dintre aceste situaţii trebuie notificată fără întîrziere proprietarului. 
(3) Dreptul de uz (folosinţă) asupra terenului pentru exploatarea şi întreţinerea reţelelor electrice, prin efectuarea reviziilor, a reparaţiilor şi a altor intervenţii necesare, în scopul asigurării funcţionării lor normale, se stabileşte prin contract, încheiat cu proprietarul, şi se întinde pe toată durata de funcţionare a reţelelor electrice, iar exercitarea lui se face ori de cîte ori este nevoie pentru asigurarea funcţionării normale a reţelelor electrice. În exercitarea dreptului menţionat, operatorii de reţea , cu acordul prealabil al proprietarului, sînt în drept: 
a) să depoziteze materiale, echipamente, utilaje şi instalaţii pentru întreţinere, revizie, reparaţie şi pentru alte intervenţii, necesare asigurării funcţionării normale a reţelelor electrice; 
b) să instaleze utilaje şi să lucreze cu acestea; 
c) să afecteze culturi, plantaţii sau alte amenajări existente şi să restrângă activităţi ale proprietarului în măsura şi pe durata strict necesară în vederea executării activităţilor de întreţinere, de revizii, de reparaţii sau de alte intervenţii pentru asigurarea funcţionării normale a reţelelor electrice. 

[bookmark: _Toc402352087][bookmark: _Toc402524866]Articolul 59. Servitutea de trecere subterană, de suprafaţă sau aeriană a terenului unui terţ
(1) Servitutea de trecere subterană, de suprafaţă sau aeriană a terenului cuprinde dreptul la construcţia reţelelor electrice, precum şi de acces la reţelele electrice pentru intervenţii, pentru reparaţii, pentru revizii sau pentru desfăşurarea altor lucrări de exploatare şi de întreţinere, pentru înlăturarea consecinţelor avariilor, precum şi pentru efectuarea reabilitării sau a modernizării reţelelor electrice. 
(2) Servitutea se acordă în conformitate cu  condiţiile stipulate în Codul civil al Republicii Moldova.

[bookmark: _Toc402352088][bookmark: _Toc402524867]Articolul 60. Restrângerea sau sistarea unor activităţi şi accesul la terenul unde se află reţelele  electrice
(1) Pentru a evita punerea în pericol a persoanelor, a bunurilor sau a unor activităţi desfăşurate în zona de efectuare a lucrărilor de construcţie, de reabilitare, de modernizare, de  întreţinere şi de exploatare a reţelelor electrice, operatorii de reţea au dreptul de a obţine restrîngerea sau sistarea, pe durata desfăşurării lucrărilor şi a activităţilor în vecinătate. În acest caz, persoanele afectate se înştiinţează în scris despre data începerii şi, respectiv, a finalizării lucrărilor. 
(2) Operatorii de reţea trebuie să exercite cu bună-credinţă şi în mod rezonabil dreptul de acces la terenul unde se află reţelele electrice. 

[bookmark: _Toc402352089][bookmark: _Toc402524868]Articolul 61. Exproprierea 
(1) Terenurile necesare construirii, reabilitării, retehnologizării, întreţinerii şi exploatării reţelelor electrice care aparţin cu titlu de proprietate unor terţi pot fi expropriate de autoritatea competentă pentru cauză de utilitate publică, cu respectarea procedurii prevăzută de Legea exproprierii pentru cauză de utilitate publică, cu condiţia despăgubirii proprietarului terenului respectiv. 
(2) Exproprierea terenului poate avea loc doar dacă operatorii de reţea nu au reuşit să obţină dreptul de uz sau de servitute asupra terenului şi/sau dacă demonstrează că lucrările enumerate la articolul 57 din prezenta Lege vor împiedica substanţial folosirea ori chiar vor exclude posibilitatea folosirii de către proprietar a terenului său. 
(3) După trecere în proprietatea publică a statului sau a autorităţilor administraţiei publice locale, terenul expropriat urmează să fie dat în folosinţă, cu titlu gratuit, operatorului de reţea pentru efectuarea lucrărilor necesare construcţiei sau exploatării reţelelor electrice.

[bookmark: _Toc402352090][bookmark: _Toc402524869]Articolul 62. Zonele de protecţie 
(1) Pentru a se asigura protecţia şi funcţionarea normală a reţelelor electrice, pentru a se evita punerea în pericol a persoanelor, a bunurilor şi a mediului, în conformitate cu Regulamentul cu privire la protecţia reţelelor electrice, aprobat de Guvern, se stabilesc zone de protecţie a reţelelor electrice. 
(2) În scopul protecţiei reţelelor electrice, persoanelor fizice şi juridice li se interzice, fără acordul operatorului de reţea: 
a) să efectueze construcţii de orice fel în zona de protecţie a reţelelor electrice ; 
b) să efectueze săpături de orice fel ori să înfiinţeze plantaţii perene în zona de protecţie a reţelelor electrice ; 
c) să depoziteze materiale pe căile de acces şi în zonele de protecţie a reţelelor electrice; 
(3) Persoanelor fizice şi juridice li se interzice; 
a) să arunce obiecte de orice fel pe reţelele electrice; 
b) să deterioreze construcţiile, îngrădirile sau inscripţiile de identificare şi de avertizare aferente reţelelor electrice; 
c) să limiteze ori să îngrădească prin împrejmuiri, prin construcţii ori în orice alt mod accesul la reţeaua electrică;
d) să intervină în orice alt mod asupra reţelelor electrice.
(4) Se interzice emiterea autorizaţiilor de construire care permit efectuarea lucrărilor de construcţie în zonele de protecţie a reţelelor electrice.  
(5) Operatorii de reţea sunt obligaţi să sesizeze organul supravegherii energetice de stat şi să ceară stoparea lucrărilor în cazul în care constată că în zona de protecţie a reţelelor electrice se efectuează lucrări cu încălcarea Regulamentului cu privire la protecţia reţelelor electrice.


[bookmark: _Toc402524870][bookmark: _Toc402352091]CAPITOLUL X
[bookmark: _Toc402352092][bookmark: _Toc402524871]CONSUMATORUL  FINAL 

[bookmark: _Toc402352093][bookmark: _Toc402524872]Articolul 63. Prevederi generale
(1) Toţi consumatorii finali sînt eligibili să li se furnizeze energie electrică de către orice furnizor la alegere şi au dreptul la furnizarea energiei electrice, în bază de contract, în condiţii de accesibilitate, de continuitate şi de fiabilitate. 
(2) Orice consumator final este în drept să încheie contract de furnizare a energiei electrice cu orice furnizor, la alegere. Durata contractului de furnizare şi preţul energiei electrice furnizate se negociază de către furnizor şi consumatorul final în condiţii de piaţă. Furnizorii sunt obligaţi să încheie contracte pentru prestarea serviciului de transport, a serviciului de distribuţie a energiei electrice, pentru a asigura livrarea energiei electrice pînă la locul de consum al consumatorilor finali deserviţi. 
(3)  Fiecare consumator final are dreptul la alegerea liberă şi la schimbarea furnizorului, în condiţiile în care şi-a onorat obligaţiile de plată a energiei electrice consumate către furnizorul actual, precum şi dreptul de a dispune de toate datele relevante cu privire la consumul de energie electrică. La schimbarea furnizorului, consumatorul eligibil nu poate fi obligat la plata vreunei taxe.
(4) Consumatorii casnici şi întreprinderile mici beneficiază de dreptul la serviciu universal, iar consumatorii finali care încă nu şi-au ales furnizorul sau care şi-au pierdut furnizorul în anumite circumstanţe (furnizorul îşi încetează activitatea, furnizorului i s-a suspendat sau i s-a retras licenţa, furnizorul este în imposibilitate de a furniza energie electrică) au dreptul de a beneficia, pe o perioadă limitată de timp, de furnizarea energiei electrice de către furnizorul de ultima opţiune.
(5) În baza unei înţelegeri exprese consumatorul final autorizează, , accesul gratuit al furnizorului cu care a încheiat contract de energie electrică sau cu care intenţionează să încheie contract de furnizare a energiei electrice la datele de evidenţă a consumului său de energie electrică deţinute de operatorul de reţea. Operatorul sistemului de transport, operatorul sistemului de distribuţie este obligat, la adresarea consumatorului final, să prezinte aceste date furnizorului în cauză. Condiţiile generale care definesc modalitatea de prezentare a datelor şi procedura de acordare a accesului la date pentru furnizori şi pentru consumatorii finali se stabilesc în regulamentul de furnizare a energiei electrice. Consumatorul final nu suportă costuri suplimentare pentru acest serviciu. 
(6) Consumatorii noncasnici mari au dreptul de a încheia în aceleaşi timp contracte de furnizare a energiei electrice cu mai mulţi furnizori.  În acest caz, unul din furnizori trebuie să-şi asume responsabilitatea de echilibrare pentru consumatorul respectiv. Condiţiile în care consumatorii noncasnici mari pot să exercite acest drept se stabilesc de Agenţie în regulamentul privind furnizarea energiei electrice. 
(7) Instalaţiile electrice ale consumatorilor finali nu trebuie să pună în pericol viaţa şi sănătatea oamenilor, să prejudicieze proprietatea, să provoace deranjamente în funcţionarea normală a obiectelor sistemului electroenergetic şi să afecteze furnizarea energiei electrice către alţi consumatori finali.
(8) În cazul perturbărilor tehnice sau de altă natură în furnizarea energiei electrice, care nu sunt cauzate de instalaţiile sale, consumatorul final este în drept să solicite eliminarea acestor perturbări în cel mai mic termen posibil, în conformitate cu termenele şi condiţiile stipulate în prezenta lege şi în actele normative de reglementare aprobate de Agenţie. 
(9) Întreruperile cauzate de punerea în aplicare a măsurilor de limitare a livrărilor, întreprinse în caz de perturbări pe piaţa energiei electrice, nu sunt considerate perturbări în furnizarea energiei electrice conform alineatului (8) din prezentul articol. 
(10)  Drepturile şi obligaţiile consumatorilor finali se stabilesc în prezenta lege, în alte acte normative în domeniu, inclusiv în actele normative de reglementare aprobate de Agenţie. Drepturile şi obligaţiile consumatorului casnic, care a încheiat contract de furnizare a energiei electrice, în legătură cu deconectarea şi reconectarea instalaţiilor sale electrice, precum şi privind verificarea metrologică a echipamentului de măsurare se extind şi asupra membrilor lui de familie care locuiesc împreună cu el. 

[bookmark: _Toc402352094][bookmark: _Toc402524873]Articolul 64. Obligaţiile consumatorului final
Consumatorul final are următoarele obligaţii: 
a) să respecte condiţiile contractuale, să instaleze doar aparate, utilaj şi materiale electrice care corespund normelor tehnice şi să utilizeze energia electrică doar prin receptoare omologate, în mod raţional, inofensiv, eficient şi fără fraude; 
b)  să achite integral plata pentru energia electrică furnizată şi penalităţile calculate, conform prevederilor contractuale şi în termenele stabilite în factura de plată; 
c) să păstreze intacte echipamentul de măsurare şi sigiliile aplicate, să nu întreprindă acţiuni menite să sustragă energie electrică prin ocolirea echipamentului de măsurare sau prin denaturarea indicaţiilor acestuia şi să sesizeze imediat furnizorul în cazul în care depistează defecţiuni în funcţionarea echipamentului de măsurare sau violarea sigiliilor operatorului de reţea; 
d) să rezilieze contractul de furnizare a energiei electrice şi să achite integral furnizorului plata pentru energia electrică consumată şi penalităţile facturate, în conformitate cu contractul de furnizare a energiei electrice, dacă urmează să nu mai consume energie electrică în respectivul loc de consum; 
e) să asigure, în conformitate cu condiţiile stipulate în actele normative de reglementare, aprobate de Agenţie, acces liber personalului operatorului de reţea pentru controlul şi pentru citirea indicaţiilor echipamentului de măsurare, precum şi pentru controlul, pentru deservirea şi pentru reparaţia instalaţiilor electrice ce aparţin operatorului de reţea şi sînt situate pe proprietatea consumatorului final; 
f) să nu intervină şi să nu permită altor persoane să intervină în utilajul reţelelor electrice ale operatorului de reţea, amplasate pe proprietatea consumatorului final; 
g) să nu utilizeze receptoarele electrice în situaţia în care acestea provoacă deranjamente în funcţionarea utilajului operatorului de reţea sau influenţează negativ parametrii de calitate a energiei electrice furnizate altor consumatori finali;
h) să respecte prevederile documentelor normativ-tehnice cu privire la exploatarea instalaţiilor electrice. 

[bookmark: _Toc402352095][bookmark: _Toc402524874]Articolul 65. Drepturile consumatorului final
Consumatorul final are următoarele drepturi:
a) să aibă acces la reţelele electrice de interes public şi să consume energie electrică la parametrii de calitate stabiliţi;
b) să aleagă şi să încheie contract de furnizare a energiei electrice cu orice furnizor, la alegere;
c) să solicite furnizorului încheierea, modificarea, prelungirea, suspendarea sau rezilierea  contractului de furnizare a energie electrice;
d) să schimbe furnizorul  în  condiţiile stabilite în prezenta lege şi în regulamentul privind procedura de schimbare a furnizorului;
e) să solicite înlăturarea de către operatorul de reţea a deranjamentelor din reţelele electrice şi/sau  a reţelele interne ale blocurilor de locuit;
f) să solicite prezentarea de către furnizor a informaţiilor privind istoricul de consum, privind plăţile şi penalităţile calculate şi achitate; 
g) să solicite sistarea furnizării energiei electrice pentru o perioadă de timp determinată, conform regulamentului de furnizare a energiei electrice; 
h) să aibă acces la echipamentul de măsurare în cazul în care acesta este instalat pe proprietatea operatorului de reţea, să fie prezent la citirea indicaţiilor, la controlul, la verificarea şi la efectuarea constatării tehnico-ştiinţifice a echipamentului de măsurare; 
i) să verifice şi să constate respectarea de către furnizor a prevederilor contractului de furnizare a energiei electrice; 
j) să solicite repararea prejudiciilor cauzate de către furnizor, de către operatorul de reţea în cazul livrării energiei electrice cu încălcarea parametrilor de calitate stabiliţi sau urmare a încălcării de către furnizor, de către operatorul de reţea a prevederilor prezentei legi, a contractului de furnizare a energiei electrice sau a actelor normative de reglementare aprobate de Agenţie;
k)  la eliberarea de către operatorul de reţea a unui nou aviz de racordare, în cazul majorării puterii contractate, şi a condiţiilor necesare pentru separarea evidenţei energiei electrice consumate pentru diferite scopuri, în condiţiile prezentei legi şi ale Regulamentului privind racordarea şi utilizarea reţelelor electrice;
l) să aibă acces gratuit la serviciul telefonic 24 din 24 ore al operatorului de reţea şi la serviciul telefonic al furnizorului serviciului universal, al furnizorului de ultimă opţiune; 

[bookmark: _Toc402352096][bookmark: _Toc402524875]Articolul 66. Răspunderea consumatorului final pentru neîndeplinirea condiţiilor contractuale
(1) Consumatorul final poartă răspundere pentru neîndeplinirea condiţiilor contractuale  şi, în special:
a) pentru neachitarea consumului de energie electrică,  a serviciului de transport sau de distribuţie a energiei electrice, în termenele şi în condiţiile stabilite  în contract;
b) în cazul refuzului repetat al consumatorului final de a oferi acces la echipamentul de măsurare sau la instalaţiile electrice ale operatorului de reţea, amplasate pe proprietatea consumatorului final;
c) pentru consumul de energie prin ocolirea echipamentului de măsurare, prin denaturarea indicaţiilor acestuia sau prin alte modalităţi de consum al energiei electrice neînregistrat de echipamentul de măsurare.
d) alte cazuri în conformitate cu prevederile contractuale, potrivit regulamentului de furnizare a energiei electrice şi regulamentului privind racordarea la şi utilizarea reţelelor electrice. 
(2) În cazul neachitării consumului de energie electrică, a serviciului de transport, a serviciului de distribuţie a energiei electrice, în termenele indicate în factura de plată, furnizorul, operatorul de reţea este în drept să aplice penalităţi în conformitate cu prevederile prezentei legi, precum şi să recurgă la deconectarea instalaţiilor electrice ale consumatorului final de la reţeaua electrică, în modul şi condiţiile stabilite în prezenta lege, în regulamentul de furnizare a energiei electrice şi în Regulamentul privind racordarea . 
(3) Deconectarea instalaţiilor electrice ale consumatorului final de la reţeaua electrică pe motivul neachitării de către acesta a facturii de plată poate fi efectuată numai după expirarea termenului de cel puţin 10 zile de la data expirării termenului limită  de achitare, indicat în factura de plată. Furnizorul, operatorul de reţea este obligat, prin factura de plată expediată consumatorului final spre achitare, să-l informeze despre posibilele consecinţe în caz de neachitare. 
(4) În cazul refuzului repetat al consumatorului final de a oferi operatorului de reţea acces la echipamentul de măsurare sau la instalaţiile electrice ale operatorului de reţea, instalate pe proprietatea consumatorului final, operatorul de reţea este în drept să deconecteze instalaţiile electrice  ale consumatorului final de la reţeaua electrică. 
(5) Reconectarea la reţeaua electrică a instalaţiilor electrice ale consumatorului final, anterior deconectate, se va efectua doar după înlăturarea de către consumatorul final a cauzelor care au condus la deconectare. Reconectarea se va efectuare în termeni cît mai  restrînşi, însă nu mai tîrziu de 2 zile după înlăturarea cauzei de deconectare şi  după achitarea tarifului de reconectare.
(6)  Se interzice deconectarea instalaţiilor electrice ale consumatorilor finali în zilele de vineri, sîmbătă şi duminică, în zilele de sărbătoare nelucrătoare sau cu o zi înainte de ziua de sărbătoare nelucrătoare, precum şi în celelalte zile după ora 18:00, excepţie fiind cazurile de depistare a conectării neautorizate la reţelele electrice cînd instalaţiile electrice conectate neautorizat se deconectează odată cu depistarea acestor cazuri.
(7)  Deconectarea şi reconectarea instalaţiilor electrice ale consumatorului final de la/la reţeaua electrică se efectuează de operatorul de reţea, la cererea furnizorului sau din proprie iniţiativă, în cazurile şi condiţiile stabilite în prezenta lege, în regulamentul de furnizare a energiei electrice, precum şi în Regulamentul privind racordarea. 
(8)  Drepturile şi obligaţiile operatorului de reţea, ale furnizorului şi ale consumatorilor finali în legătură cu deconectarea de la şi reconectarea la reţelele electrice a instalaţiilor electrice ale consumatorilor finali se stabilesc în prezenta lege, în regulamentul de furnizare a energiei electrice, precum şi în Regulamentul privind racordarea . 
(9) Fiecare operator de reţea, anual, publică pe pagina sa electronică informaţii cu privire la numărul consumatorilor finali care au fost deconectaţi de la reţelele electrice, motivele deconectării, precum şi alte date în conformitate cu exigenţele stabilite de Agenţie. 

[bookmark: _Toc402352097][bookmark: _Toc402524876]Articolul 67. Protecţia consumatorilor vulnerabili 
Consumatorii vulnerabili beneficiază de dreptul la prestaţie socială în conformitate cu Programul de ajutor social. 
 Programul de ajutor social stabileşte condiţiile în care familiilor defavorizate le este  asigurat un venit lunar minim garantat prin acordarea unui ajutor social stabilit  în conformitate cu evaluarea venitului global mediu lunar al fiecărei familii şi cu nevoia acesteia de asistenţă socială. 
 (3) Evidenţa consumatorilor vulnerabili, beneficiari ai ajutorului social, se efectuează prin intermediul unui sistem informaţional automatizat.   
(4) În cazul consumatorilor vulnerabili, furnizorul poate aplica mecanisme de susţinere pentru a evita întreruperea furnizării energiei electrice acestei categorii de consumatori, inclusiv în cazul neachitării la timp a facturilor de plată pentru energia electrică consumată. 
(5) În conformitate cu actele normative în domeniu, autorităţile de resort urmează să întreprindă măsurile necesare pentru a oferi consumatorilor vulnerabili protecţia necesară astfel încît acestora să le fie asigurată furnizarea energiei electrice în condiţii prestabilite sau pentru promovarea şi îmbunătăţirea eficienţei energetice. Măsurile respective nu trebuie să împiedice deschiderea efectivă şi funcţionarea pieţei energiei electrice şi funcţionarea în conformitate cu principiile stabilite în prezenta Lege.

[bookmark: _Toc402352098][bookmark: _Toc402524877]CAPITOLUL XI
[bookmark: _Toc402352099][bookmark: _Toc402524878]FURNIZAREA ENERGIEI ELECTRICE

[bookmark: _Toc402352100][bookmark: _Toc402524879]Articolul 68. Furnizarea energiei electrice 
(1) Furnizarea energiei electrice se efectuează de furnizorii care deţin licenţă pentru furnizarea energiei electrice.  
(2) Furnizorii sînt obligaţi să furnizeze consumatorilor finali energie electrică în conformitate cu termenele şi condiţiile prevăzute în prezenta lege, în licenţă şi în actele normative care reglementează sectorul electroenergetic, inclusiv în actele normative de reglementare aprobate de Agenţie. 
(3) Furnizarea energiei electrice consumatorilor finali se efectuează la preţuri de piaţă, nereglementate, în bază de contract, negociat între furnizor şi consumatorii finali în conformitate cu prezenta lege. 
(4) Prin derogare de la prevederile alineatului (3) din prezentul articol, consumatorii casnici şi întreprinderile mici au  dreptul de a li se furniza energie electrică de către furnizorul serviciului universal, cu respectarea parametrilor de calitate stabiliţi, la tarife reglementate, rezonabile, transparente, nediscriminatorii şi uşor de comparat, în conformitate cu prevederile prezentei Legi şi în condiţiile prevăzute în regulamentul de furnizare a energiei electrice. 
(5) Consumatorii care şi-au pierdut furnizorul în anumite circumstanţe (furnizorul îşi încetează activitatea, furnizorul este în imposibilitate de a furniza energie electrică), au dreptul de a li se furniza energia electrică de către furnizorul de ultima opţiune, la tarife reglementate, rezonabile, transparente, nediscriminatorii şi uşor de comparat, pentru o perioadă limitată de timp, în conformitate cu  prevederile prezentei Legi şi în condiţiile prevăzute în regulamentul de furnizare a energiei electrice. 
(6) Furnizorii achiziţionează energie electrică pe piaţa contractelor bilaterale sau pe piaţa organizată de energie electrică, cu respectarea condiţiilor stabilite în prezenta lege, inclusiv ţinînd cont de statutul prioritar al energiei electrice produsă de centralele de termoficare urbane şi al energiei electrice  de la centralele electrice eligibile care produc din SRE. 
(7) Furnizorii care îndeplinesc obligaţiile de serviciu public procură energie electrică la cel mai mic preţ, în condiţii transparente şi nediscriminatorii, asigurînd, totodată, fiabilitatea furnizării energiei electrice către consumatorii finali. Furnizorii care îndeplinesc obligaţiile de serviciu public sînt obligaţi să încheie, să prelungească contractele de procurare a energiei electrice în termene rezonabile şi să le prezinte spre avizare Agenţiei cu cel puţin 15 zile înainte de expirarea contractelor precedente. 
(8) Furnizorul are obligaţia de serviciu public să presteze serviciul universal şi/sau să asigure furnizarea de ultima opţiune în limitele teritoriului stabilit de Agenţie şi să încheie, la solicitare, contracte de furnizare a energiei electrice cu orice consumator final, care are dreptul la acest serviciu, în conformitate cu prezenta lege, cu actele normative de reglementare şi cu tarifele aprobate de Agenţie. Condiţiile şi termenele care trebuie respectate la încheierea contractelor de furnizare în contextul îndeplinirii obligaţiilor de serviciu public se stabilesc în regulamentul de furnizare a energiei electrice.
(9) Furnizorul care îndeplineşte obligaţiile de serviciu public este în drept să vândă  energie electrică la preţuri negociate cu condiţia ţinerii contabilităţii separate pentru activitatea de furnizare a energiei electrice în contextul îndeplinirii obligaţiilor de serviciu public şi, respectiv, pentru activitatea de furnizare a energiei electrice la preţuri negociate.
(10) Drepturile şi obligaţiile furnizorului sînt reglementate în conformitate cu prezenta lege, actele normative de reglementare aprobate de Agenţie şi potrivit prevederilor contractului de furnizare a energiei electrice. 
(11) Termenele şi condiţiile de încheiere a contractelor de furnizare a energiei electrice se stabilesc în prezenta lege şi în  regulamentul privind  furnizarea energiei electricei şi se aplică în mod obligatoriu faţă de toţi furnizorii.

[bookmark: _Toc402352101][bookmark: _Toc402524880]Articolul 69. Funcţiile şi obligaţiile furnizorului
(1) La desfăşurarea activităţii sale, furnizorul este obligat să respecte prevederile prezentei legi, condiţiile stipulate în licenţă şi actele normative ce reglementează sectorul electroenergetic, inclusiv actele normative de reglementare aprobate de Agenţie, precum şi să asigure continuitatea furnizării energiei electrice la parametrii de calitate stabiliţi şi în conformitate cu clauzele contractelor de furnizare a energiei electrice încheiate cu consumatorii finali.
(2) Fiecare furnizor este obligat să dispună de centre de deservire a consumatorilor finali astfel încât ultimii să primească toate informaţiile necesare care să le permită să facă uz de drepturile consfinţite prin lege şi prin alte acte normative în domeniu, inclusiv prin actele de reglementare aprobate de Agenţie, în special: 
a) informaţii privind preţurile şi tarifele practicate, precum şi privind clauzele contractuale standard, condiţiile ce trebuie îndeplinite pentru încheierea contractului de furnizare a energiei electrice şi alte informaţii relevante;
b) informaţii privind modalităţile de plată, referitor la posibilele consecinţe în cazul neachitării, în termen a facturilor pentru energia electrică consumată, precum şi privind situaţiile în care furnizorul este în drept să perceapă plata preventivă pentru energia electrică furnizată consumatorilor finali; 
c) informaţii privind procedura de schimbare a furnizorului, despre dreptul consumatorilor  finali de a schimba furnizorul necondiţionat şi fără perceperea unei taxe, precum şi referitor la dreptul consumatorului final de a primi o factură finală de achitare a plăţii pentru energia electrică consumată, în termen de cel mult două saptămîni, după schimbarea furnizorului; 
d) informaţii despre modalităţile de soluţionare pe cale extrajudiciară a eventualelor neînţelegeri cu consumatorii finali, referitor la compensaţiile ce urmează a fi achitate consumatorilor finali, precum şi privind termenele de soluţionare a petiţiilor parvenite de la consumatorii finali; 
e) informaţii despre modalităţile în care furnizorul urmează să comunice consumatorilor finali datele cu privire la consumul real de energie electrică şi referitor la costurile reale;
f) informaţii cu privire la furnizarea lor a energiei electrice conform parametrilor de calitate stabiliţi, precum şi referitor la drepturile de care dispun în calitate de beneficiari ai serviciului universal, în cazul furnizorilor serviciului universal şi informaţii despre drepturile de care dispun în calitate de beneficiari ai serviciului de ultima opţiune, în cazul furnizorului de ultima opțiune; 
g) alte informaţii în conformitate cu prezenta lege şi regulamentul de furnizare a energiei electrice.
(3)  Informaţiile enumerate în alineatul (1) din prezentul articol urmează a fi publicate şi pe pagina electronică a furnizorilor şi ajustate periodic în cazul modificării legislaţiei. 
(4)  Furnizorul serviciului universal, furnizorul de ultimă opţiune este obligat să înfiinţeze şi să asigure funcţionarea unui serviciu serviciul telefonic, precum şi să asigure ca centrele de deservire a consumatorilor finali să funcţioneze conform programului de lucru de cel puţin 5 zile pe săptămînă a câte 8 ore pe zi. Personalul responsabil de examinarea petiţiilor consumatorilor finali trebuie să dispună de dreptul real de a lua decizii, în numele furnizorului şi de posibilitatea de a conlucra cu operatorii de  reţea pentru a soluţiona problemele abordate de consumatorii finali, iar prezentarea informaţiilor solicitate, gestionarea cererilor şi a petiţiilor consumatorilor finali, fixarea întâlnirilor cu reprezentanții furnizorului trebuie să  fie posibile inclusiv prin telefon şi prin postă electronică.   
(5)  Furnizorul este obligat să ofere consumatorilor finali posibilitatea de a achita consumul de energie electrică prin mai multe modalităţi de plată, aplicate faţă de consumatorii finali în mod nediscriminatoriu. Orice diferenţă în ceea ce priveşte clauzele şi condiţiile privind plata urmează a fi argumentată din punct de vedere al costurilor furnizorului. Furnizorul este în drept să solicite consumatorilor finali plata preventivă, conform estimărilor bazate pe consumul probabil, cu aplicarea de criterii echitabile, stabilite în regulamentul de furnizare a  energiei electrice, inclusiv în cazul în care consumatorul se află în procedura de insolvabilitate. 
(6)  Fiecare furnizor facturează energia electrică în baza unei facturi de plată, emise cu respectarea prevederilor regulamentului de furnizare a  energiei electrice. Furnizorul include în factura pentru energia electrică furnizată şi costurile suportate în legătură cu prestarea lui a serviciilor de transport, de distribuţie a energiei electrice. Furnizorul poate include în factura de furnizare a energiei electrice si alte taxe în conformitate cu legea şi cu regulamentul de furnizare a energiei electrice.
(7)  Furnizorul este obligat să indice în factura de plată şi în materialele promoţionale, puse la dispoziţia consumatorilor finali: 
a) informaţii cu privire la contribuţia fiecărei surse de energie în structura totală utilizată de furnizor la aprovizionarea consumatorilor cu energie electrică; 
b) cel puţin sursele de referinţă existente, de exemplu pagina electronică, care să conţină informaţii cu privire la impactul activităţii asupra mediului, inclusiv sub aspectul emisiilor de bioxid de carbon şi al deşeurilor radioactive rezultate din structura generală a combustibilului folosit la producerea energiei electrice în anul precedent;
c) informaţii cu privire la dreptul consumatorilor de soluţiona pe cale extrajudiciară neînțelegerile cu furnizorul, precum şi termenele în care este în drept să conteste decizia furnizorului.
(8)  Furnizorul indică, periodic, în factura de plată sau în materiale promoţionale informaţia cu privire la consumul de energie electrică a consumatorului final  astfel încât acesta să aibă posibilitatea să-şi regularizeze propriul consum de energie electrică, referitor la preţurile şi tarifele aplicate, precum şi cu privire la costul energiei electrice consumate. Informaţia respectivă se comunică  la intervale de timp corespunzătoare, reieşind din capacitatea echipamentelor de măsurare instalate la consumatorii finali şi ţinînd cont de periodicitatea de citire a indicaţiilor echipamentului de măsurare, precum şi de raportul eficacitate-costuri al acestor măsuri. Se interzice furnizorului să perceapă de la consumatorii finali plăţi suplimentare pentru acest serviciu. 
(9) Anual, fiecare furnizor este obligat să elaboreze şi să publice pe pagina sa electronică un program de acţiuni referitor la acordarea asistenţei consumatorilor finali privind realizarea obligaţiunilor contractuale, prevenirea suspendării furnizării energiei electrice, sprijinirea furnizării energiei electrice consumatorilor finali în locuri depărtate de centrele urbane, stimularea producerii energiei electrice din surse regenerabile de energie şi a producerii energiei electrice şi a energiei termice în regim de cogenerare, precum şi referitor la promovarea eficienţei energetice.
(10)  Anual, pînă la 30 aprilie, fiecare furnizor întocmeşte şi prezintă Agenţiei un raport privind  activitatea sa din anul precedent. Raportul respectiv se publică şi pe pagina electronică a furnizorului.
(11) Fiecare furnizor este obligat să întreprindă măsurile necesare în vederea oferirii asistenţei şi a protejării intereselor consumatorilor finali, precum şi în legătură cu examinarea plângerilor acestora în mod eficient, inclusiv pentru soluţionarea litigiilor pe cale extrajudiciară.
(12) Furnizorul este obligat să exercite şi alte funcţii, să îndeplinească alte obligaţii stabilite prin prezenta lege şi prin actele normative în domeniu, inclusiv prin actele normative de reglementare aprobate de Agenţie.

[bookmark: _Toc402352102][bookmark: _Toc402524881]Articolul 70. Contractul de furnizare a energiei electrice
(1) Furnizarea energiei electrice consumatorilor finali se efectuează numai în baza contractului de furnizare a energiei electrice, încheiat între furnizor şi un consumator final, în conformitate cu prezenta lege şi cu regulamentul de furnizare a energiei electrice
(2) Contractul de furnizare a energiei electrice trebuie să conţină în mod obligatoriu următoarele: 
a) denumirea şi adresa furnizorului;
b) obiectul contractului, parametrii de calitate a energiei electrice furnizate, cantităţile orare de energie electrică contractate. In cazul micilor consumatori cantităţile orare se pot estima pe baza valorilor măsurate, prin aplicarea unei proceduri menţionate în contract;
c) mijloacele prin care se pot obţine informaţii actualizate despre preţurile şi tarifele în vigoare;
d) cazurile şi condiţiile de întrerupere a furnizării energiei electrice, de deconectare sau de reconectare la reţelele electrice a instalaţiilor electrice ale consumatorilor finali;
e) durata contractului, cazurile şi modalitatea de prelungire, de modificare, de suspendare şi de reziliere a contractului de furnizare a energiei electrice, inclusiv să prevadă expres dreptul consumatorilor finali de a rezilia contractul, în mod unilateral şi gratuit în cazul schimbării furnizorului;
f)  prevederi referitor la modalitatea de notificare de către furnizor a consumatorului final cu privire la majorarea preţului sau a tarifului de furnizare a energiei electrice înainte de aplicarea acestuia; 
g) tipurile de servicii de întreţinere oferite, în cazul în care sunt oferite;
h) termenii de plată, modalităţile de plată, cazurile în care furnizorul este în drept să impună plata preventivă pentru consumul energiei electrice, precum şi măsurile ce vor fi întreprinse de furnizor în cazul nerespectării de către consumatorul final a obligaţiilor contractuale;
i) eventualele compensaţii şi modalităţi de rambursare care se aplică în cazul în care furnizorul nu-şi îndeplineşte obligaţiile contractuale, inclusiv în cazul facturării eronate sau realizate cu întârziere;
j) modalităţile de iniţiere a procedurilor de soluţionare a neînţelegerilor aferente neexecutării sau executării defectuoase a clauzelor contractuale;
k) drepturile şi obligaţiile furnizorului şi ale consumatorului final, inclusiv informaţii cu privire la gestionarea plîngerilor;
l) alte clauze stabilite în regulamentul de furnizare a energiei electrice, aprobat de Agenţie.
(3) Condiţiile contractuale trebuie să fie echitabile şi urmează să fie prezentate potenţialului consumator final, în prealabil, înainte de încheierea contractului de furnizare a energiei electrice. În cazul în care contractul de furnizare a energiei electrice se încheie prin intermediari, consumatorul final urmează să fie notificat cu privire la condiţiile contractuale înainte de încheierea contractului. 
(4) Furnizorul este obligat să elaboreze şi să publice pe pagina electronică şi să comunice prin utilizarea altor metode transparente clauzele standard ale contractului de furnizare a energiei electrice, propus pentru negocieri consumatorilor finali. Clauzele contractuale obligatorii urmează a fi elaborate în conformitate cu prezenta lege, cu actele normative în domeniu, precum şi potrivit regulamentului de furnizare a energiei electrice. Clauzele contractuale obligatorii pot fi detaliate şi completate în anexe şi în alte acte adiţionale. Furnizorul şi consumatorul final pot prevedea în contractul de furnizare a energiei electrice posibilitatea reducerii sarcinii electrice în anumite perioade de timp ale zilei. Clauzele contractuale obligatorii ce urmează a fi introduse în contractul de furnizare a energiei electrice încheiat între furnizorul serviciului universal sau furnizorul de ultimă opţiune şi consumatorii finali se aprobă de Agenţie. 
(5) Contractul de furnizare a energiei electrice trebuie să fie elaborat cu utilizarea unui limbaj clar, inteligibil şi neechivoc. Se interzice furnizorului să oblige consumatorii finali la prezentarea de documentaţie contractuală excesivă, să instituie în sarcina consumatorilor finali obligaţii administrative excesive, precum şi să recurgă la practici de vânzare incorecte sau înşelătoare. Se interzice furnizorului să introducă în contract clauze care să interzică sau sa condiţioneze schimbarea furnizorului de către consumatorul final respectiv, precum şi să perceapă de la consumatorul final taxă pentru rezilierea contractului. Clauzele contractuale care conţin asemenea prevederi sînt nule de drept.
(6) Contractul de furnizare a energiei electrice se încheie dacă instalaţiile electrice ale consumatorului final sînt racordate la reţelele electrice, cu respectarea normelor de siguranţă.  
(7) Furnizorul serviciului universal, furnizorul de ultimă opţiune este obligat să încheie contract de furnizare a energiei electrice cu potenţialul consumator final care a îndeplinit sau care întruneşte condiţiile de încheiere a contractului, în conformitate cu prezenta lege şi cu regulamentul de furnizare a energiei electrice. 
(8) Pentru achitarea cu întârziere a consumului de energie electrică, consumatorii finali plătesc penalitate în mărime determinată şi în modul stabilit prin contract, în urma negocierilor. Cuantumul penalităţii este negociabil, dar nu poate depăşi rata medie anuală ponderată a dobânzii la creditele noi acordate în monedă naţională de băncile comerciale, pentru un an, înregistrată în anul precedent şi publicată în raportul Băncii Naţionale a Moldovei. Furnizorii vor renegocia cuantumul penalităţii stabilite în contractele de furnizare încheiate cu toţi consumatorii finali, cu respectarea plafonului maxim stabilit.
(9) Pentru întovărăşirile pomicole şi cooperativele de construcţie a garajelor, energia electrică se furnizează în baza unui contract unic de furnizare, încheiat între întovărăşirea pomicolă sau cooperativa de construcţie a garajelor şi furnizor.
(10) Furnizorul poate solicita operatorului de reţea deconectarea instalaţiilor electrice ale consumatorilor finali doar în cazurile şi cu respectarea termenelor şi a condiţiilor stabilite în prezenta lege şi regulamentul de furnizare a energiei electrice. 
(11) Furnizorul este obligat să notifice consumatorul final despre propunerea de a modifica contractul de furnizare a energiei electrice, cu cel puţin 15 zile lucrătoare înainte, precum şi despre faptul că acesta din urmă este în drept să nu accepte modificarea sau să rezilieze contractul de furnizare a energiei electrice în caz de dezacord. Furnizorul este obligat, în mod direct, transparent şi inteligibil, să notifice consumatorii finali despre orice majorare a preţurilor sau a tarifelor, nu mai târziu de sfîrşitul primei perioade de facturare care urmează intrării în vigoare a majorării.
(12)  Cu excepţia cazurilor de neachitare de către consumatorul final a facturilor pentru energia electrică, furnizorul poate rezilia în mod unilateral contractul de furnizare a energiei electrice cu condiţia expedierii consumatorului final a notificării prealabile cu cel puţin 30 de zile calendaristice înainte. Furnizorul serviciului universal, furnizorul de ultimă opţiune este în drept să suspende sau să rezilieze în mod unilateral contractul de furnizare a energiei electrice numai în cazurile şi cu respectarea condiţiilor stabilite în regulamentul de furnizare a energiei electrice.
(13) Furnizorul este obligat să depună toată diligenţa pentru soluţionarea pe cale extrajudiciară a neînţelegerilor aferente executării contractului de furnizare a energiei electrice şi să pună în aplicare un mecanism eficient şi nediscriminatoriu de rambursare a cheltuielilor sau de achitare a compensaţiilor consumatorilor finali. 

[bookmark: _Toc402352103][bookmark: _Toc402524882]Articolul 71. Procedura  de schimbare a furnizorului 
(1) Orice consumator final este eligibil şi are dreptul să-şi schimbe furnizorul. Procedura de schimbare a furnizorului de către consumatorii eligibili se stabileşte într-un regulament aprobat de Agenţie. Regulamentul privind procedura de schimbare a furnizorului reglementează în special: 
a) etapele procedurii de schimbare a furnizorului; 
b) condiţiile care trebuie îndeplinite de către furnizorul nou, în special, cele legate de echilibrare; 
c) drepturile şi obligaţiile furnizorului nou în raport cu celelalte părţi implicate în procesul de schimbare a furnizorului; 
d) drepturile şi obligaţiile furnizorului actual în contextul rezilierii contractului de furnizare a energiei electrice; 
e) drepturile şi obligaţiile operatorului de reţea care exploatează reţelele electrice la care sunt racordate instalaţiile electrice ale consumatorului final; 
f) drepturile şi obligaţiile consumatorului final care iniţiază procedura de schimbare a furnizorului;
g) modalităţile de soluţionare a obligaţiilor financiare anterioare ale consumatorilor finali.
(2) Schimbarea furnizorului se efectuează în termen de cel mult 20 de zile calendaristice, în baza unei cereri depuse de consumatorul eligibil. Procedura de schimbare a furnizorului poate fi gestionată de consumatorul final sau  de furnizorul nou, în baza procurii de reprezentare a consumatorului eligibil, întocmită cu respectarea prevederilor Codului civil.
(3) În cazul schimbării furnizorului, operatorul de reţea este obligat, la solicitarea consumatorului final, să încheie, cu acesta sau cu furnizorul nou, contract pentru prestarea serviciului de transport al energiei electrice, contract pentru prestarea serviciului de distribuţie a energiei electrice pentru locul (-urile) de consum indicate de consumatorul final. Pentru consumatorul final care schimbă furnizorul se aplică principiul „capacitatea urmează consumatorul”. 
(4) Furnizorul actual este obligat să furnizeze energie electrică unui consumator final care a iniţiat procedura de schimbare a furnizorului pînă la rezilierea contractului de furnizare a energiei electrice. Se interzice furnizorului actual, precum şi operatorului de reţea să perceapă de la consumatorii finali plăţi pentru schimbarea furnizorului, pentru încheierea contractelor de furnizare a energiei electrice, a contractelor pentru prestarea serviciului de transport al energiei electrice, a contractelor pentru prestarea serviciului de distribuţie a energiei electrice sau să împiedice în vreun mod derularea procedurii de schimbare a furnizorului de către consumatorul final.
(5) Echipamentul de măsurare, montat la locul (-urile) de consum al(e) consumatorului noncasnic care solicită schimbarea furnizorului, trebuie să permită înregistrarea orară a consumului de energie electrică şi sa corespundă prevederilor Regulamentului privind măsurarea energiei electrice în scopuri comerciale. În situaţia în care echipamentul de măsurare instalat la locul de consum al consumatorului noncasnic, pentru care se schimbă furnizorul, nu corespunde cerinţelor stabilite în Regulamentul privind măsurarea energiei electrice în scopuri comerciale sau dacă nu permite înregistrarea orară a consumului de energie  electrică, echipamentul de măsurare se înlocuieşte de către consumatorul noncasnic, din contul său, pînă la iniţierea procedurii de schimbare a furnizorului.
(6) Furnizorul actual este obligat să expedieze consumatorului care a schimbat furnizorul o factură finală, de plată, în termen de cel mult două săptămîni de la realizarea schimbării furnizorului, în baza indicaţiilor echipamentului de măsurare expediate lui de operatorul de reţea. Eventualele litigii ce survin între furnizorul actual, furnizorul nou şi operatorul de reţea în legătură cu schimbarea furnizorului  se soluţionează pe cale amiabilă sau în instanţa de judecată. Orice litigiu dintre furnizorul actual şi consumatorul final care nu ţine de achitarea plăţii pentru furnizarea energiei electrice, nu amână procedura de schimbare a furnizorului şi punerea în aplicare a unui nou contract de furnizare a energiei electrice.
(7) Operatorul de reţea şi furnizorii ţin evidenţă separată a reclamaţiilor referitoare la schimbarea furnizorului şi raportează trimestrial Agenţiei în legătură cu aplicarea şi respectarea regulamentului privind procedura de schimbare a furnizorului, inclusiv cu privire la petiţiile parvenite de la consumatorii finali în contextul schimbării furnizorului. 

[bookmark: _Toc402352104][bookmark: _Toc402524883]Articolul 72. Serviciul universal 
(1) Consumatorii casnici şi întreprinderile mici au dreptul de a fi aprovizionaţi cu energie electrică de către furnizorul serviciului universal, la parametrii de calitate stabiliţi, la tarife rezonabile, transparente, nediscriminatorii şi uşor comparabile, în conformitate cu termenele şi condiţiile stipulate în prezenta Lege şi în regulamentul de furnizare a energiei electrice. Furnizorul serviciului universal furnizează energie electrică şi altor categorii de consumatori, în conformitate cu prezenta lege şi cu actele normative de reglementare ale Agenţiei.
(2) În limitele teritoriului autorizat prin licenţă pentru desfăşurarea activităţii unui  operator al sistemului de distribuţie, Agenţia poate impune unui sau mai multor furnizori obligația de serviciu public de a presta serviciu universal consumatorilor finali specificaţi la alineatul (1) din prezentul articol. 
(3) Furnizorul serviciului universal are următoarele obligaţii de bază: 
a) asigură furnizarea energiei electrice tuturor consumatorilor finali, beneficiari ai serviciului universal în conformitate cu legea; 
b) prestează serviciu universal în condiţii reglementate, la tarife reglementate, justificate şi transparente, în conformitate cu prezenta Lege şi cu actele normative de reglementare aprobate de Agenţie; 
c) întreprinde măsuri pentru a asigura furnizarea energiei electrice consumatorilor finali cărora le este prestat serviciu universal în condiţii de siguranţă şi de fiabilitate şi la parametrii de calitate stabiliţi. 
(4) Drepturile şi obligaţiile furnizorului serviciului universal,  precum şi termenele şi condiţiile în care urmează să fie prestat serviciul universal se stabilesc în regulamentul de furnizare a energiei electrice. 
(5)  Anual, pînă la 30 aprilie, furnizorii serviciului universal elaborează şi prezintă Agenţiei raportul cu privire la activitatea desfăşurată în anul precedent în calitate de furnizor al serviciului universal. Raportul respectiv se publică pe pagina electronică a furnizorului serviciului universal.
(6) Agenţia stabileşte o dată finală pentru eliminarea treptată a preţurilor reglementate pentru consumatorii finali, după efectuarea unei evaluări a concurenţei pe piaţa energiei electrice, inclusiv  în baza indicatorului Herfindhal-Hirshman. 

[bookmark: _Toc402352105][bookmark: _Toc402524884]Articolul 73. Furnizarea de ultimă opţiune 
(1) Consumatorii eligibili care şi-au pierdut furnizorul în anumite circumstanţe (furnizorul îşi încetează activitatea, furnizorul este în imposibilitate de a furniza energie electrică), au dreptul de a li se furniza energie electrică, pentru o anumită perioadă de timp, de către furnizorul,  care are obligaţia de serviciu public de a asigura furnizarea de ultimă opţiune. 
(2)  Agenţia desemnează, prin hotărîrea aprobată în temeiul Articolului 11 din prezenta Lege, furnizorii care au obligaţia de serviciu public de a asigura furnizarea de ultimă opţiune şi care, în eventualitatea survenirii circumstanţelor invocate în alineatul (1) din prezentul Articol, urmează să deservească consumatorii finali care şi-au pierdut furnizorul şi aprobă tarifele pentru furnizarea energiei electrice de ultimă opţiune. Agenţia este în drept să impună obligaţia de serviciu public privind furnizarea de ultimă opţiune furnizorilor care îndeplinesc concomitent obligaţia de serviciu public privind prestarea serviciului universal. 
(3) Furnizorul care îşi încetează activitatea de furnizare sau este în imposibilitate de a furniza energie electrică este obligat să notifice Agenţia în conformitate cu prevederile stabilite în Articolul 15, alineatele (7) - (8) din prezenta Lege. 
(4) La primirea notificării, Agenţia identifică furnizorul de ultimă opţiune care îşi desfăşoară activitatea în limitele teritoriului în care se află locurile de consum ale consumatorilor finali respectivi şi aprobă hotărîrea privind asigurarea furnizării de ultimă opţiune consumatorilor finali deserviţi de furnizorul care îşi încetează activitatea de furnizare sau este în imposibilitate de a furniza energie electrică. Furnizorul de ultimă opţiune preia consumatorii finali, în baza hotărîrii Agenţiei, fără prezentarea unei cereri speciale de către consumatorii finali respectivi.
(5) Furnizorul care îşi încetează activitatea de furnizare sau este în imposibilitate de a furniza energie electrică este obligat să notifice cu cel puţin 30 de zile lucrătoare înainte operatorul de reţea care deserveşte consumatorii săi finali cu privire la data încetării furnizării energiei electrice, precum şi despre trecerea acestora la furnizorul de ultimă opţiune desemnat de Agenţie. 
(6)  Operatorul sistemului de transport, operatorul sistemului de distribuţie prezintă Agenţiei şi furnizorului de ultimă opţiune, în termen de 5 zile lucrătoare din data notificării primite în conformitate cu alineatul (5) din prezentul articol, informaţii despre consumatorii finali care urmează să fie preluaţi de furnizorul de ultimă opţiune. 
(7) Procedura cu privire la ieşirea unui furnizor de pe piaţa energiei electrice, indiferent de forma sau de cauzele ieşirii, precum şi referitor la transmiterea consumatorilor finali furnizorului de ultimă opţiune se stabileşte în Regulile pieţei energiei electrice. 
(8) Furnizorul de ultimă opţiune poate aproviziona consumatorii finali pentru o perioadă de cel mult 90 de zile, cu excepţia situaţiei în care pe piaţa energiei electrice nu există nici un furnizor de alternativă. Dacă la expirarea perioadei pentru care a fost desemnat furnizorul de ultimă opţiune, consumatorul final nu încheie un alt contract de furnizare a energiei electrice, operatorul de reţea este obligat să deconecteze la cererea furnizorului de ultimă opţiune instalaţiile electrice ale consumatorului final în cauză, după notificarea prealabilă expediată consumatorului final cu 15 zile calendaristice înainte. 
(9)  În cazul furnizării  de ultimă opţiune, contractul de furnizare a energiei electrice se consideră ca fiind încheiat începând cu ziua în care furnizarea fizică este stabilită şi asigurată către consumatorul final, indiferent dacă respectivul consumator final a depus sau nu cererea privind furnizarea energiei electrice, în termenele şi în condiţiile stabilite în regulamentul de furnizare a energiei electrice. 
(10) Furnizorul de ultimă opţiune pune la dispoziţia consumatorului final contractul de furnizare a energiei electrice, în scris, în termen de cel mult 8 zile calendaristice din data începerii furnizării de ultimă opţiune. 
(11) Furnizorul de ultimă opţiune este în drept să solicite operatorului de reţea să deconecteze instalaţiile electrice ale consumatorului final care nu a efectuat plata pentru energia electrică furnizată. 
(12) Drepturile şi obligaţiile furnizorului de ultimă opţiune,  precum şi termenele şi condiţiile în care urmează să fie asigurată furnizarea de ultimă opţiune se stabilesc în regulamentul de furnizare a energiei electrice. 
(13)  Furnizorul de ultimă opţiune este obligat să ţină evidenţă separată pe categorii de consumatori şi să întocmească rapoarte separate pentru furnizarea de ultimă opţiune. 
(14) Anual, pînă la 30 aprilie, furnizorii de ultimă opţiune elaborează şi prezintă Agenţiei raportul cu privire la activitatea desfăşurată în anul precedent în calitate de furnizor de ultimă opţiune. Raportul respectiv trebuie să conţină informaţii cu privire la: numărul consumatorilor finali care au beneficiat de furnizarea de ultimă opţiune, cantitatea de energie electrică furnizată, precum şi durata medie de furnizare a energiei electrice în contextul îndeplinirii obligaţiei de serviciu public de furnizare de ultimă opţiune  şi se publică pe pagina electronică a furnizorului de ultimă opţiune. 

[bookmark: _Toc402352106][bookmark: _Toc402524885]Articolul 74. Păstrarea şi  prezentarea informaţiei de către furnizor
(1) Furnizorul este obligat să păstreze timp de cel puţin 5 ani şi să prezinte, la solicitare Agenţiei, Consiliului Concurenţei, organelor centrale de specialitate ale administraţiei publice, precum şi Secretariatului Comunităţii Energetice, informaţii şi documente cu privire la contractele de furnizare a energiei electrice încheiate cu consumatorii angro şi cu operatorii de reţea. 
(2) Aceste informaţii trebuie să conţină detalii privind caracteristicile tranzacţiilor corespunzătoare, precum normele privind durata, furnizarea, decontarea, cantitatea, datele şi orele de executare, preţurile tranzacţiei, mijloacele de identificare ale consumatorilor angro şi ale operatorilor de reţea în cauză, precum şi detaliile specifice ale tuturor contractelor de furnizare a energiei electrice. 
(3) Agenţia poate decide să prezinte participanţilor la piaţa energiei electrice o parte din aceste informaţii, cu condiţia nedivulgării informaţiilor sensibile din punct de vedere comercial cu privire la anumiţi participanţi la piaţa energiei electrice sau referitor la unele tranzacţii de pe piaţa energiei electrice.
 
[bookmark: _Toc402352107][bookmark: _Toc402524886]CAPITOLUL XII
[bookmark: _Toc402352108][bookmark: _Toc402524887]PIAŢA ENERGIEI ELECTRICE 

[bookmark: _Toc402352109][bookmark: _Toc402524888]Articolul 75.  Principii generale 
Toate tranzacţiile de vînzare-cumpărare a energiei electrice, a serviciilor de sistem, a energiei electrice de echilibrare, a altor produse conexe se efectuează pe piaţa  energiei electrice, care este compusă din piaţa energiei electrice cu ridicata şi piaţa energiei electrice cu amănuntul.
Dreptul de participare la piaţa energiei electrice aparţine tuturor producătorilor, furnizorilor şi consumatorilor, care îşi desfăşoară activitatea pe piaţa energiei electrice din Republica Moldova. 
Funcţionarea pieţei energiei electrice, precum şi reglementarea drepturilor şi a obligaţiilor  participanţilor la piaţa energiei electrică se efectuează în conformitate cu termenele şi condiţiile stabilite în prezenta lege şi în Regulile pieţei energiei electrice.
Operatorul sistemului de transport, operatorii sistemelor de distribuţie, furnizorul central de energie electrică şi operatorul pieţei energiei electrice sînt participanţi specifici ai pieţei energiei electrice şi sînt în drept să participe pe piaţa energiei electrice numai în condiţiile stabilite în prezenta lege şi în  Regulile pieței energiei electrice.

[bookmark: _Toc402352110][bookmark: _Toc402524889]Articolul 76. Deschiderea şi reciprocitatea
(1) Toţi consumatorii sînt eligibil şi au dreptul la libera alegere a furnizorului de energie electrică şi la schimbarea furnizorului, în condiţiile şi termenele stabilite în prezenta Lege.
(2) La deschiderea pieţelor energiei electrice, contractele de furnizare a energiei electrice încheiate cu un consumator eligibil al unui stat membru al Comunităţii Energetice se consideră valabile în cazul în care consumatorul respectiv este declarat eligibil atît în statul din care provine, precum şi în statul în care achiziţionează energie electrică. 

[bookmark: _Toc402352111][bookmark: _Toc402524890]Articolul 77. Piaţa energiei electrice cu amănuntul
(1) Tranzacţiile de vînzare-cumpărare a energiei electrice  dintre furnizori şi consumatorii finali, în vederea satisfacerii consumului propriu, se efectuează  pe piaţa energiei electrice cu amănuntul, în conformitate cu contractele de furnizare a energiei electrice, încheiate între furnizori şi consumatorii finali. 
(2) Piaţa energiei electrice cu amănuntul este compusă din piaţa reglementată cu amănuntul şi piaţa concurenţială cu amănuntul.
(3) Furnizarea energiei electrice pe piaţa reglementată cu amănuntul se realizează de către furnizorii care au obligaţia de serviciu public de a presta serviciu universal şi/sau de a asigura furnizarea de ultimă opţiune, în vederea asigurării alimentării cu energie electrică a consumatorilor finali. Furnizarea energiei electrice pe piaţa reglementată se realizează la tarife reglementate, aprobate de Agenţie în condiţiile prezentei legi.
(4) Pe piaţa concurenţială cu amănuntul furnizorii vând energie electrică consumatorilor la preţuri negociate, în baza contractelor bilaterale încheiate cu aceştia. Tranzacţiile de vînzare-cumpărare a energiei electrice pe piaţa concurenţială cu amănuntul se desfăşoară în mod transparent, public şi nediscriminatoriu.

[bookmark: _Toc402352112][bookmark: _Toc402524891]Articolul 78. Piaţa energiei electrice cu ridicata
(1) Tranzacţiile de vînzare-cumpărare a energiei electrice, inclusiv tranzacţiile de import sau de export, tranzacţiile de vînzare-cumpărare a energiei electrice pentru acoperirea consumului tehnologic şi a pierderilor de energie electrică, a energiei electrice de echilibrare, a capacităţilor de interconexiune, a serviciilor de sistem, a altor produse conexe la care participă producătorii, operatorul sistemului de transport, operatorii sistemelor de distribuţie, operatorul pieţei energiei electrice, furnizorul central de energie electrică şi alţi furnizori se efectuează pe piaţa energiei electrice cu ridicata.
(2) Piaţa energiei electrice cu ridicata este organizată şi funcţionează în conformitate cu prezenta lege şi cu Regulile pieţei energiei electrice.
(3) Piaţa energiei electrice cu ridicata este compusă din piaţa contractelor bilaterale de energie electrică şi alte pieţe organizate de energie electrică, în conformitate cu Regulile pieţei energiei electrice.
 
[bookmark: _Toc402352113][bookmark: _Toc402524892]Articolul 79. Piaţa contractelor bilaterale de energie electrică
Pe piaţa contractelor bilaterale de energie electrică operaţiunile tranzacţiile de vînzare-cumpărare se efectuează în baza contractelor bilaterale, încheiate între participanţii la piaţa energiei electrice.
Piaţa contractelor bilaterale de energie electrică este compusă din piaţa contractelor bilaterale reglementată şi din piaţa contractelor bilaterale concurenţială. 
Pe piaţa contractelor bilaterale reglementată furnizorul central de energie electrică achiziţionează energia electrică de la centralele electrice eligibile care produc din SRE şi energia electrică produsă de centralele de termoficare urbane, şi revinde energia electrică furnizorilor în conformitate cu algoritmul stabilit de Agenţie în Regulile pieţei energiei electrice, la tarife reglementate, aprobate de Agenţie. Pe piaţa contractelor bilaterale reglementată pot fi prestate şi servicii de sistem în conformitate cu respectarea principiilor şi a regulilor stabilite în Regulile pieţei energiei electrice.
Pe piaţa contractelor bilaterale concurenţială tranzacţiile de vînzare-cumpărare se efectuează de către participanţi la piaţa energiei electrice în bază de contractelor bilaterale, care se formează în baza cererii şi ofertei, ca rezultat al unor mecanisme concurenţiale sau în baza negocierilor. Participanţii la piaţa contractelor bilaterale concurenţială sînt în drept să se angajeze în tranzacţii bilaterale, inclusiv în tranzacţii bilaterale de export al energiei electrice sau de import al energiei electrice, cu respectarea obligaţiilor stabilite în prezenta lege şi în Regulile pieţei energiei electrice. 
Tranzacţiile de vînzare-cumpărare pe piaţa contractelor bilaterale concurenţială se desfăşoară în mod transparent, public şi nediscriminatoriu.
[bookmark: _Toc402352114][bookmark: _Toc402524893]
Articolul 80. Pieţele organizate de energie electrică
Pe pieţele organizate de energie electrică participanţii efectuează tranzacţiile de vînzare-cumpărare a energiei electrice, a capacităţilor de interconexiune, a serviciilor de sistem, a altor produse conexe, prin intermediul operatorului pieţei energiei electrice sau prin intermediul operatorului sistemului de transport, în funcţie de specificul pieţei. Pe pieţele organizate de energie electrică, preţurile se formează în baza cererii şi a ofertei, ca rezultat al unor mecanisme concurenţiale.
Se consideră piaţă organizată de energie electrică piaţă energiei electrice pentru ziua următoare, piaţa energiei electrice pe parcursul zilei, piaţa energiei electrice de echilibrare şi piaţa serviciilor de sistem.
Organizarea şi gestionarea pieței energiei electrice pentru ziua următoare şi a pieței energiei electrice pe parcursul zilei (intra-zilnică) este în sarcina operatorului pieţei energiei electrice. Participanţii la pieţele organizate de energie electrică, gestionate de operatorul pieţei energiei electrice, sunt obligaţi să-i achite acestuia tariful pentru serviciul de operare a pieţei
Piaţa pentru alocarea capacităţii interconectorilor, piaţa serviciilor de sistem şi piaţa energiei electrice de echilibrare urmează să fie organizate şi gestionate de operatorul sistemului de transport. Costurile justificate şi necesare, suportate de operatorul sistemului de transport în legătură cu organizarea şi gestionarea pieţelor respective se includ în tariful reglementat pentru serviciul  de transport al energiei electrice.
Pentru a participa la pieţele organizate de energie electrică, persoanele interesate trebuie să se înregistreze la operatorul pieţei energiei electrice sau la operatorul sistemului de transport, după caz şi să depună garanţii financiare în condiţiile stabilite în Regulile pieţei energiei electrice aprobate de Agenţie. 
Un participant la piaţa organizată de energie electrică poate să se retragă din proprie iniţiativă de pe piaţă cu condiţia notificării scrise, expediate în prealabil operatorului pieţei energiei electrice. 
Operatorul pieţei energiei electrice sau operatorul sistemului de transport este în drept să suspende sau să revoce dreptul participantului de a lua parte la piaţa organizată de energie electrică în cazul în care: 
a) participantul a încălcat în mod repetat condiţiile de participare la piaţa respectivă;
b) participantul nu mai îndeplineşte condiţiile privind garanţiile financiare;
c) în alte situaţii prevăzute în Regulile pieţei energiei electrice.

[bookmark: _Toc402352117][bookmark: _Toc402524896]Articolul 81. Regulile pieţei energiei electrice 
(1) Principiile, modul de organizare şi de funcţionare a pieţei energiei electrice se definesc în regulile pieţei energiei electrice aprobate de Agenţie. 
(2) Principiile de bază ale Regulilor pieţei energiei electrice sînt următoarele:
a) stabilirea raporturilor juridice între participanţii la piaţa energiei electrice şi întreprinderile din zonele externe de dispecerizare pentru asigurarea funcţionării stabile, fiabile şi sigure a sistemului electroenergetic. În acest scop, toţi participanţii la piaţa energiei electrice vor respecta în activitatea lor principiul dirijării operativ-tehnologice unice a sistemului electroenergetic;
b) desfăşurarea activităţilor pe piaţa energiei electrice cu respectarea principiului asigurării securităţii operaţionale adecvate a sistemului electroenergetic, inclusiv prin echilibrarea consumului de energie electrică şi decontarea conturilor, prin crearea de condiţii optime pentru efectuarea managementului congestiilor în reţelele electrice de către operatorul sistemului de transport şi de către operatorii sistemelor de distribuţie;
c) organizarea unui sistem de evidenţă a energiei electrice prin măsurarea exactă a fluxurilor de energie electrică intrate la fiecare oră, zi şi lună în reţeaua electrică de transport şi de distribuţie şi, repartizarea orară, zilnică şi lunară, în funcţie de posibilităţile tehnice, corespunzător, a cantităţii totale de energie electrică între consumatori  şi furnizori conform contractelor de procurare, de furnizare a energiei şi a puterii electrice, încheiate de furnizori şi consumatori;
d) asigurarea de către operatorul sistemului de transport a accesului operatorilor sistemelor de distribuţie, al furnizorilor, al consumatorilor eligibili şi al producătorilor la informaţiile privind indicaţiile echipamentelor de măsurare, care înregistrează cantităţile de energie electrică intrate în reţeaua electrică de transport şi ieşite din aceasta;
e) crearea cadrului legal adecvat pentru efectuarea tranzacţiilor de vînzare-cumpărare cu respectarea principiilor de transparenţă, de publicitate şi de nediscriminare;
f) asigurarea prestării serviciilor de sistem şi a serviciului de echilibrare pe criterii obiective, transparente şi nediscriminatorii;
g) prezentarea de către operatorul sistemului de transport şi de către operatorii sistemelor de distribuţie a unor informaţii exacte, actuale tuturor participanţilor la piaţa energiei electrice, cu respectarea principiului transparenţei şi al imparţialităţii
(3) Regulile pieţei energiei electrice reglementează în special:
a) structura pieţei energiei electrice; 
b) procedurile, principiile şi standardele de organizare şi de funcţionare a pieţei energiei electrice, în funcţie de modelul pieţei energiei electrice aplicat; 
c) modalităţile de identificare şi de înregistrare a participanţilor la piaţa energiei electrice; 
d) tipurile de contracte încheiate pe piaţa energiei electrice şi modelele de contracte încheiate pe piaţa contractelor bilaterale reglementată; 
e) metodele de calcul a fluxurilor efective de energie electrică pe piaţa energiei electrice, al cantităţii de energie electrică procurate de participanţii la piaţa energiei electrice în conformitate cu contractele încheiate, de evidenţă a cantităţii de energie electrică la hotarele externe şi interne ale reţelelor electrice de transport.
f) procedurile şi metodele de evidenţă a tranzacţiilor efectuate pe piaţa energiei electrice; 
g) procedura de efectuare a notificărilor fizice de către participanţii la piaţa energiei electrice;
h) modul de achiziţionare de către furnizorul central de energie electrică a energiei electrice de la centralele electrice eligibile care produc din SRE şi a energiei electrice produsă de centralele de termoficare urbane, precum şi algoritmul de revânzare a acesteia tuturor furnizorilor; 
i) procedurile şi metodele aferente stabilirii şi menţinerii bazei de date pentru necesităţile pieţei energiei electrice; 
j) procedurile şi metodele aferente prestării serviciilor de sistem pe o piaţă organizată sau pe piaţa contractelor bilaterale;
k) procedurile şi metodele aferente prestării energiei electrice de echilibrare, precum şi cele aferente achiziţionării energiei electrice pentru acoperirea pierderilor în reţelele electrice de transport şi de distribuţie; 
l) drepturile şi obligaţiile participanţilor la piaţă energiei electrice, inclusiv obligaţiile participanţilor la piaţă energiei electrice care provoacă dezechilibre  în reţelele electrice;
m) modalitatea de repartizare şi de compensare în cadrul grupului de echilibrare a dezechilibrelor individuale create de către membrii grupului de echilibrare;
n) metodele de calculare a dezechilibrelor cantitative provocate de părţile responsabile de echilibrare şi a decontărilor financiare pentru dezechilibrele provocate pe piaţa energiei electrice de către părţile responsabile de echilibrare; 
o)  piaţa energiei electrice pentru ziua următoare; 
p) piaţa  energiei electrice pe parcursul zilei (intra-zilnică);
q) piaţa energiei electrice de echilibrare;
r) piaţa pentru alocarea capacităţii interconectorilor;
s) piaţa serviciilor de sistem; 
t) alte aspecte necesare pentru organizarea şi funcţionarea pieţei energiei electrice. 

[bookmark: _Toc402352118][bookmark: _Toc402524897]Articolul 82. Operatorul pieţei energiei electrice 
(1) [bookmark: OLE_LINK20][bookmark: OLE_LINK18][bookmark: OLE_LINK19]Operatorul pieţei energiei electrice este responsabil pentru funcţionarea pieţelor organizate de energie electrică. Operatorul pieţei energiei electrice este întreprindere separată juridic de orice întreprindere electroenergetică şi se desemnează de Guvern şi îşi desfăşoară activitatea în baza licenţei pentru operarea pieţei energiei electrice, eliberate de Agenţie, cu respectarea prevederilor prezentei legi şi a Regulilor pieţei energiei electrice aprobate de Agenţie.
(2) Operatorul pieţei energiei electrice are următoarele funcţii:
a) asigurarea funcţionării pieţei energiei electrice pentru ziua următoare şi a pieţei energiei electrice pe parcursul zilei;
b) ţinerea registrelor privind participanţii la pieţele organizate de energie electrică şi a registrelor privind contractele încheiate între participanţii la piaţa energiei electrice, în conformitate cu Regulile pieţei energiei electrice; 
c) întocmirea şi prezentarea operatorului sistemului de transport a orarelor zilnice de procurare şi de vânzare a energiei electrice în interiorul şi în afara hotarelor Republicii Moldova în conformitate cu contractele încheiate pe pieţele organizate de energie electrică; 
d) publicarea informaţiilor corespunzătoare organizării şi desfăşurării pieţei energiei electrice pa pagina sa electronică;
e) alte funcţii stabilite în Regulile pieţei energiei electrice 
(3)  Pentru a nu distorsiona concurenţa pe pieţele organizate de energie electrică, operatorul pieţei energiei electrice nu este în drept să participe la tranzacţiile de pe pieţele organizate de energie electrică pe care le gestionează, pentru a favoriza un participant al pieţei energiei electrice sau în scopul obţinerii de profit. 
(4)  Participanţii la pieţele organizate de energie electrică sînt obligaţi să prezinte operatorului pieţei energiei electrice în mod continuu toate informaţiile necesare acestuia pentru a asigura organizarea şi funcţionarea pieţelor organizate de energie electrică, precum şi să-i acorde acces la documentele aferente, în conformitate cu prezenta lege şi cu Regulile pieţei energiei electrice. 
(5)  Operatorul pieţei energiei electrice îşi îndeplineşte funcţiile şi obligaţiile respectând principiul transparenţei, al obiectivităţii şi al nediscriminării. Se interzice operatorului pieţei energiei electrice să facă discriminare între contractele transfrontaliere şi contractele naţionale.
(6)  Se interzice operatorului pieţei energiei electrice divulgarea informaţiilor legate de tranzacţiile de energie electrică, pe care le obţine pe parcursul activităţii sale, decât în condiţiile legii. Preţurile stabilite pe piaţa organizată de energie electrică se fac publice în conformitate cu actele normative de reglementare aprobate de Agenţie.
(7)  Pentru serviciul prestat de operatorul pieţei energiei electrice percepe de la participanţii la pieţele organizate de energie electrică tarif pentru organizarea pieţei energiei electrice, aprobat de Agenţie în conformitate cu prezenta lege.
(8)  Operatorul pieţei energiei electrice ţine un cont separat pentru tranzacţiile care implică procurările şi vânzările de energie electrică. 
(9)  Operatorul pieţei energiei electrice cooperează cu operatorii pieţelor energiei electrice din ţările vecine în vederea asigurării condiţiilor necesare pentru cuplarea pieţelor.

[bookmark: _Toc402352119][bookmark: _Toc402524898]Articolul 83. Participanţii la piaţa energiei electrice
(1) Întreprinderile electroenergetice, precum şi alte persoane fizice sau juridice sunt în drept să participe pe piaţa energie electrice pentru a vinde sau pentru a cumpăra energie electrică în condiţiile stabilite în prezenta lege şi în Regulile pieţei energiei electrice.
(2) Participanţii la piaţa energiei electrice încheie şi execută tranzacţiile pe piaţa energiei electrice cu respectarea drepturilor şi a obligaţiilor stabilite în prezenta lege, în regulile pieţei energiei electrice, precum şi în alte acte normative de reglementare aprobate de Agenţie.
(3) Operatorul sistemului de transport şi operatorii sistemelor de distribuţie procură pe piaţa energiei electrice cu ridicata energia electrică necesară pentru acoperirea consumului tehnologic şi a pierderilor de energie electrică în reţelele electrice de transport şi de distribuţie. Operatorul sistemului de transport cumpără pe piaţa energiei electrice cu ridicata energia electrică de echilibrare.
(4)  Furnizorul central de energie electrică achiziţionează pe piaţa energie electrică de la centralele electrice eligibile care produc din SRE şi energia electrică produsă de centralele de termoficare urbane şi revinde energia electrică respectivă, la tarife reglementate aprobate de Agenţie şi în cantităţile stabilite de Agenţie, furnizorilor, cu respectarea prevederilor prezentei Legi, precum şi a actelor normative de  reglementare aprobate de Agenţie.
(5) Participanţii la piaţa energiei electrice, inclusiv participanţii la pieţele organizate de energie electrică, sînt obligaţi să se înregistreze la operatorul sistemului de transport şi să îi prezinte pronosticul balanţei de energie şi putere electrică pentru următorul an calendaristic, în conformitate modul şi condiţiile stabilite în Regulile pieţei energiei electrice.
(6) Participanţii la piaţa energiei electrice sînt obligaţi să notifice operatorul sistemului de transport cu privire la cantităţile de energie electrică ce urmează să fie livrate în sistem urmare a tranzacţiilor încheiate pe piaţa energiei electrice, inclusiv a tranzacţiilor privind exportul declarat, importul declarat şi tranzitul declarat, în termenele şi în condiţiile stabilite în regulile pieţei energiei electrice aprobate de Agenţie. Participanţii la piaţa energiei electrice notifică operatorul sistemului de transport cu privire la importurile declarate, exporturile declarate şi tranzitele declarate pe intervale de tranzacţionare cu partenerii externi, la fiecare graniţă. 
(7) Determinarea fluxurilor lunare efective de energie electrică de pe piaţa  energiei electrice, a cantităţilor de energie electrică procurate în conformitate cu contractele încheiate, evidenţa cantităţii de energie electrică la hotarele externe şi interne ale reţelei electrice de transport, se efectuează de către operatorul sistemului de transport conform metodei  stabilite în Regulile pieţei energiei electrice.
(8) Participanţii la piaţa energiei electrice sînt obligaţi să efectueze plăţile pentru energia electrică şi pentru serviciile de care beneficiază, rezultate din tranzacţiile efectuate pe piaţa energiei electrice, la termenele scadente, prevăzute în contractele încheiate dintre părţi, precum şi să depună garanţii financiare în vederea evitării riscurilor de neplată pe piaţa energiei electrice, în termenele şi în condiţiile stabilite în Regulile pieţei energiei electrice.
[bookmark: OLE_LINK22](9) Participanţii la piaţa energiei electrice au obligaţia să transmită operatorului pieţei energiei electrice, operatorului sistemului de transport informaţii privind cantităţile de energiei electrică tranzacţionate în baza contractelor încheiate pe piaţa energiei electrice, precum şi să prezinte orice alte informaţii necesare operatorului pieţei energiei electrice, operatorului sistemului de transport pentru gestionarea şi asigurarea funcţionării pieţelor organizate de energie electrică, în termenele şi în condiţiile stabilite în Regulile pieţei energiei electrice.
(10) Furnizorii sînt obligaţi să achiziţioneze de la furnizorul central de energie electrică cantităţile de energie electrică stabilite de Agenţie în conformitate cu Regulile pieţei energiei electrice, inclusiv în funcţie de cotele deţinute de aceştia pe piaţa energiei electrice cu amănuntul. Furnizorul central de energie electrică furnizează energia electrică, achiziţionată de la centralele de termoficare urbane şi de la centralele electrice eligibile care produc din SRE, la tariful reglementat aprobat de Agenţie.

[bookmark: _Toc402352120][bookmark: _Toc402524899]Articolul 84. Funcţiile şi obligaţiile  participanţilor la piaţa energiei electrice în legătură cu echilibrarea 
(1) În scopul asigurării echilibrului între producere, import şi consum, pentru asigurarea efectuării de tranzacţii neobstrucţionate de vânzare-cumpărare a energiei electrice, în vederea separării tranzacţiilor financiare de furnizarea fizică şi pentru decontarea corectă a acestora, participanţii la piaţa energiei electrice sînt obligaţi să-şi asume responsabilitatea financiară pentru plata dezechilibrelor pe care le generează în reţelele electrice. În sensul prezentului Articol participanţii la piaţa energiei electrice se consideră părţi responsabile de echilibrare.
(2) Regulile menite să asigure echilibrarea, precum şi să soluţioneze problemele apărute în urma provocării dezechilibrelor în reţelele electrice, drepturile şi obligaţiile participanţilor la piaţa energiei electrice, inclusiv ale operatorului sistemului de transport şi ale operatorul pieţei energiei electrice, după caz, se stabilesc în prezentul articol şi în Regulile pieţei energiei electrice. 
(3) Participanţii la piaţa energiei electrice sunt în drept să se organizeze în grupuri de echilibrare, reprezentate pe piaţa energiei electrice de responsabilul grupului de echilibrare. Condiţiile de constituire şi de funcţionare a grupurilor de echilibrare, inclusiv drepturile şi obligaţiile responsabilului grupului de echilibrare în raport cu operatorul sistemului de transport, precum şi în raport cu persoanele care fac parte din grupul de echilibrare se stabilesc în prezentul articol, în normele tehnice ale reţelelor electrice şi în regulile pieţei energiei electrice. 
(4) Furnizorul central de energie electrică este responsabilul grupului de echilibrare constituit din centralele de termoficare urbane și din centralele electrice eligibile care produc din SRE.
(5) Furnizorii sunt responsabilii grupului de echilibrare constituit din consumatorii finali cărora le furnizează energie electrică. 
(6) Părţile responsabile de echilibrare sau responsabilii grupurilor de echilibrare, după caz, sunt obligaţi să se înregistreze într-un registru, administrat de operatorul sistemului de transport şi să încheie cu operatorul sistemului de transport contracte de echilibrare, în condiţiile stabilite în Regulile pieţei energiei electrice. La semnarea contractului de echilibrare, partea responsabilă de echilibrare sau responsabilul grupului de echilibrare este obligat să depună garanţie financiară care nu va fi mai mică decât consumul estimativ lunar al părţii responsabile de echilibrare sau al grupului de echilibrare. În caz de provocare a dezechilibrului în reţelele electrice, partea responsabilă de echilibrare sau responsabilul grupului de echilibrare, după caz, este obligat să achite operatorului sistemului de transport plata pentru prestarea serviciului de echilibrare, calculată de operatorul sistemului de transport în conformitate cu metodologia  aprobată de Agenţie.
(7) 
Metodologia de calculare a plăţilor pentru prestarea serviciilor de echilibrare, elaborată şi aprobată de Agenţie, trebuie să se bazeze pe principii care să descurajeze participanţii la piaţa energiei electric să provoace dezechilibre în reţelele electrice, fără a permite, însă, operatorului sistemului de transport să scoată profit din activitatea de prestare a serviciului de echilibrare.
(8)  În condiţiile stabilite în Regulile pieţei energiei electrice, operatorul sistemului de transport  asigură echilibrul în reţelele electrice de transport. În acest scop, operatorul sistemului de transport achiziţionează energie electrică pe piaţa contractelor bilaterale concurenţială sau pe piaţa organizată.
(9)  Operatorul sistemului de transport este responsabil pentru determinarea cantităţilor de energiei electrică de echilibrare necesare în legătură cu acoperirea dezechilibrelor provocate de participanţii la piaţa energiei electrice. 
(10) Operatorul sistemului de transport notifică Agenţia  cu privire la contractele pe care acesta le-a încheiat  în legătură cu prestarea serviciilor de echilibrare. 
(11) Operatorul sistemului de transport este în drept, în colaborare cu operatorii de transport din statele vecine, să elaboreze proceduri pentru a permite compensarea fluxului tehnologic şi folosirea reciprocă a serviciilor procurate în legătură cu prestarea serviciului de echilibrare sau prin intermediul unor mecanisme asemănătoare existente în alte ţări. Aceste proceduri se aprobă de Agenţie.

[bookmark: _Toc402352122][bookmark: _Toc402524901]Articolul 85. Concurenţa pe piaţa energiei electrice 
(1) Agenţia asigură stabilirea condiţiilor pentru o concurenţă efectivă pe piaţa energiei electrice şi pentru dezvoltarea acesteia, inclusiv prin elaborarea unui cadru de reglementare bazat pe principii de echitate, transparenţă şi nediscriminare, şi monitorizează piaţa energiei electrice, precum şi efectuează controale pentru depistarea în timp util a abuzurilor pe piaţă energiei electrice.
(2) Pentru îndeplinirea funcţiilor stabilite în alineatul (1) din prezentul articol, Agenţia, efectuează, cel puţin la fiecare doi ani, studiu de piaţă, în baza rezultatelor căruia stabileşte  măsurile necesare şi proporţionale pentru promovarea unei concurenţe eficiente pe piaţă energiei electrice şi, pe cale de consecinţă, pentru crearea premiselor necesare funcţionării unei pieţe eficiente a energiei electrice. 
(3) Studiul de piaţă se efectuează în baza hotărîrii Agenţiei şi cuprinde următoarele. 
a) descrierea şi obiectul pieţii; 
b) evaluarea nivelului de eficienţă, de concurenţă şi de transparenţă  pe piaţă energiei electrice şi evaluarea cantitativă a concentraţiei pe piaţă, inclusiv în conformitate cu indicele Herfindahl-Hirschman (IHH), utilizat ca măsură de evaluare a cotei deţinută de fiecare întreprindere electroenergetică pe piaţa energiei electrice şi a nivelului concurenţei între întreprinderile electroenergetice; 
c) indicii privind întreprinderile electroenergetice care deţin poziţie dominantă pe piaţa energiei electrice; 
d) concluziile studiului de piaţă, care vor include rezultatele investigaţiilor privind măsurile de reglementare necesare de a fi luate pentru asigurarea unei concurenţe loiale pe piaţa energiei electrice. 
(4) În legătură cu efectuarea studiului de piaţă, Agenţia iniţiază consultări publice în conformitate cu termenele şi condiţiile stipulate în legea privind transparenţa în procesul decizional. Comentariile primite în timpul consultărilor publice se reflectă în raportul Agenţiei. 
(5) Orice studiu de piaţă iniţiat va fi efectuat în cel mai eficient mod, în termen de pînă la patru luni de la data aprobării hotărîrii corespunzătoare de către Agenţie.  La necesitate, acest termen poate fi prelungit de Agenţie, în mod rezonabil şi justificat pentru o perioadă de cel mult patru luni. 
(6) Studiul de piaţă se finalizează prin adoptarea hotărîrii Consiliului de administraţie al Agenţiei, în care se reflectă rezultatele obţinute în rezultatul studiului efectuat şi măsurile necesare de a fi luate pentru funcţionarea normală a pieţei şi dezvoltarea concurenţei loiale pe piaţa energiei electrice, inclusiv privind organizarea pieţei centralitate a energiei electrice şi crearea operatorului pieţei  energie electrice
(7)  Agenţia este în drept să iniţieze la cererea unui participant la piaţa energiei electrice, la sesizarea unui organ specializat al administraţiei publice centrale, a unei autorităţi publice sau la cererea unui participant la piaţa energiei electrice investigaţii pe piaţa energiei electrice. 
(8) Investigaţia Agenţiei poate fi efectuată timp de 4 luni, termen care poate fi prelungit în baza hotărîrii motivate a Agenţiei pentru cel mult 4 luni. Rezultatele investigaţiei se reflectă într-o hotărîre a Agenţiei în care se reflectă circumstanţele constatate şi decizia aprobată de Consiliul de Administraţie, inclusiv privind suspendarea temporară sau retragerea licenţei unui participant la piaţa energiei electrice sau privind suspendarea participării acestuia, temporar sau definitiv, pe piaţa energiei electrice, referitor la aplicarea de sancţiuni administrative în conformitate cu legea, propuneri pentru Consiliul Concurenţei privind aplicarea măsurilor corespunzătoare, în conformitate cu atribuţiile stabilite prin lege.  
(9) Raportul Agenţiei privind aprecierea nivelului de concurenţă pe piaţa energiei electrice, precum şi hotărârile privind investigaţiile efectuate pe piaţa energiei electrice se publică pe pagina electronică a Agenţiei. 

Articolul 86. Monitorizarea şi supravegherea pieţei energiei electrice. Concurenţa pe piaţa energiei electrice  
(1) Monitorizarea şi supravegherea pieţei energiei electrice se efectuează de Agenţie în conformitate cu prezenta lege şi cu prevederile Regulilor pieţei energiei electrice. 
(2) Anual, până la 31 mai, Agenţia elaborează şi publică raportul privind piaţa energiei electrice, care trebuie să conţină informaţii detaliate cu privire la organizarea şi funcţionarea pieţei energiei electrice, referitor la activitatea participanţilor pieţei energiei electrice, în special, în cazul instituirii, cu privire la activitatea operatorului pieţei energiei electrice, precum şi informaţii privind tendinţele indicate ale tuturor evoluţiilor înregistrate pe piaţa energiei electrice. 
(3) Anual, pînă la 31 ianuarie, operatorul pieţei energiei electrice elaborează şi prezintă Agenţiei un raport cu privire la piaţa energiei electrice care să reflecte analiza detaliată a organizării şi funcţionării pieţei energiei electrice şi propunerile de îmbunătăţire, după caz. Raportul operatorului pieţei energiei electrice se publică pe pagina sa electronică. 
(4) Operatorul sistemului de transport şi, după caz, operatorul pieţei energiei electrice în limitele funcţiilor stabilite, prezintă Agenţiei informaţia necesară ce ţine de activitatea pe piaţa energiei electrice şi informează Agenţia cu privire la orice încălcări depistate sau potenţiale din partea participanţilor la piaţa energiei electrice. 
(5) Raportul Agenţiei privind piaţa energiei electrice se publică pe pagina electronică a Agenţiei.


[bookmark: _Toc402352123][bookmark: _Toc402524902]Capitolul XIII
REGLEMENTAREA PEŢURILOR, A TARIFELOR ŞI SEPARAREA CONTABILITĂŢII

[bookmark: _Toc402352124][bookmark: _Toc402524903]Articolul 87. Preţuri şi tarife aplicate în sectorul electroenergetic 
În sectorul  electroenergetic se aplică următoarele preţuri şi tarife:
a) preţuri negociabile, rezultate din cerere şi ofertă pe pieţele concurenţiale de energie electrică;
b) preţuri şi tarife reglementate.
La categoria de preţuri şi tarife reglementate se atribuie:
a)  preţurile reglementate la energia electrică şi energia termică produsă de centralele de termoficare urbane;
b) tarife reglementate pentru serviciul de transport al energiei electrice;
c) tarifele reglementate pentru serviciul de distribuţie a energiei electrice, inclusiv tarife diferenţiate în funcţie de nivelul de tensiune a reţelelor electrice de distribuţie;
d) tarifele reglementate pentru furnizarea energiei electrice de către furnizorul serviciului universal şi de furnizorul de ultimă opţiune, inclusiv tarife binome şi tarifele diferenţiate în funcţie de orele de consum;
e)  tarifele reglementate pentru serviciile auxiliare prestate de operatorul sistemului de transport şi de operatorii sistemelor de distribuţie, inclusiv tarifele de racordare la reţea, tarifele de punere sub tensiune şi tarifele de reconectare:
f) tarif reglementat pentru serviciul de operare a pieţei energiei electrice;
g) tariful reglementat pentru energia electrică furnizată de furnizorul central de energie electrică.
La încheierea contractului de furnizare a energiei electrice cu furnizorul care prestează obligaţia de serviciu public privind prestarea serviciului universal, consumatorii finali sunt în drept să aleagă între tarif monom, tarif binom sau tariful diferenţiat în funcţie de orele de consum. La expirarea termenului de 12 luni de la încheierea contractului de furnizare, consumatorul final este în drept să renegocieze tipul tarifului la care urmează să i se furnizeze energie electrică cu respectarea condiţiilor stabilite în Regulamentul de furnizare a energiei electrice.  
 Preţurile şi tarifele reglementate indicate în alineatul (2) se determină în conformitate cu metodologiile de calculare, de aprobare şi de aplicare ale acestora, elaborate şi aprobate în conformitate cu prezenta lege.
 După examinarea premiselor existente pe piaţa energiei electrice, Agenţia este în drept să decidă cu privire la aprobarea  tarifelor pentru serviciile de sistem prestate pe piaţa contractelor bilaterale reglementată, în conformitate cu o metodologie elaborată şi aprobată în prealabil.  
Furnizorii negociază cu consumatorii finali preţul la energia electrică furnizată în conformitate cu cererea şi oferta pe pieţele concurenţiale de energie electrică, cu excepţia situaţiilor în care energia electrică se furnizează la preţuri şi la tarife reglementate.

[bookmark: _Toc402352125][bookmark: _Toc402524904]Articolul  88. Metodologiile de calculare, de aprobare şi de aplicare a preţurilor şi a tarifelor reglementate
(1) Metodologiile de calculare, de aprobare şi de aplicare a preţurilor şi a tarifelor reglementate indicate în articolul 87, alineatul (3) din prezenta lege se elaborează şi se aprobă de către Agenţie, în conformitate cu prezenta lege.
(2) Metodologiile de calculare, de aprobare şi de aplicare a preşurilor şi a tarifelor reglementate, menţionate în alineatul (1) din prezentul Articol, se bazează pe următoarele principii:
a) funcţionarea eficientă şi asigurarea viabilităţii financiare a întreprinderilor electroenergetice în baza costurilor justificate  şi strict necesare pentru desfăşurarea activităţilor reglementate;
b) alimentarea în mod continuu şi fiabil  a consumatorilor cu energie electrică cu respectarea parametrilor de calitate şi a indicatorilor de calitate stabiliţi;
c)  desfăşurarea activităţilor reglementate în condiţii de siguranţă;
d)  orientarea sistemului de determinare a preţurilor şi  a tarifelor reglementate astfel ca întreprinderile electroenergetice şi consumatorii finali să fie motivaţi în creşterea eficienţei energetice, prin stabilirea de stimulente corespunzătoare, atât pe termen scurt, precum şi pe termen lung;
e) promovarea investiţiilor eficiente în sectorul electroenergetic;
f)  eliminarea subvenţiilor încrucişate;
g) preţurile şi tarifele reglementate trebuie să fie  justificate, rezonabile, verificabile, nediscriminatorii, transparente, bazate pe performanţă şi pe criterii obiective, precum şi să conţină o rată rezonabilă de rentabilitate.
(3) Metodologiile de calculare, de aprobare şi de aplicare a preţurilor şi a tarifelor reglementate, menţionate în alineatul (1) din prezentul Articol, trebuie să includă:
a) componenţa şi modul de calculare:
i) a cheltuielilor  aferente procurării de resurse energetice primare şi a energiei electrice, inclusiv pentru acoperirea nivelului rezonabil şi justificat al consumului tehnologic şi pierderilor de energie electrică din reţelele electrice de transport şi de distribuţie;
ii) a cheltuielilor materiale;
iii) a cheltuielilor  cu personalul;
iv) a cheltuielilor privind amortizarea imobilizărilor corporale şi necorporale,  inclusiv în cazul reevaluării acestora pentru a asigura ca activele respective să nu fie depreciate mai mult de o dată şi pentru a exclude activele care au fost obţinute gratuit, prin donaţii şi granturi;
v) a cheltuielilor aferente exploatării eficiente şi întreţinerii obiectelor sistemului electroenergetic;
vi) a cheltuielilor de distribuire şi administrative;
vii) a altor cheltuieli operaţionale justificate şi necesare pentru desfăşurarea activităţilor reglementate; 
viii) a nivelului rentabilităţii determinat în funcție de costul energiei electrice furnizate (pentru activitatea de furnizare a energiei electrice desfășurată de furnizorul de ultimă opțiune) și de metoda costului mediu ponderat al capitalului (pentru activitățile reglementate de producere, de transport sau de distribuție a energiei electrice);
b) determinarea costurilor necesare de a fi incluse în preţ, în tarif reglementat, separat pentru fiecare activitate desfăşurată de întreprinderea electroenergetică;
c) condiţiile de utilizare a costurilor privind amortizarea imobilizărilor corporale şi necorporale, a costurilor materiale, de întreţinere şi de exploatare şi modul de includere a acestor costuri în preţurile şi în tarifele reglementate în cazul utilizării lor în alte scopuri sau în cazul neutilizării lor;
d) modul de recuperare prin preţ, tarif reglementat a investiţiilor efectuate, metoda de determinare şi de aplicare a ratei de rentabilitate, pe tip de activitate. La aplicarea ratei de rentabilitate nu se ia în consideraţie valoarea ce a rezultat în urma reevaluării imobilizărilor corporale şi necorporale, valoarea activelor achitate de consumatori, precum şi activele care au fost obţinute gratuit, prin donaţii şi prin granturi;
e) metoda de separare a cheltuielilor comune ale întreprinderii şi a rentabilităţii, pe tipuri de activităţi practicate de întreprindere, inclusiv la producerea combinată a energiei electrice şi a energiei termice de centralele de termoficare urbane şi/sau în funcţie de tipul reţelelor electrice;
f) modul de determinare şi de aplicare a tarifelor binome, a tarifelor diferenţiate în funcţie de nivelul de tensiune al reţelelor electrice şi în funcţie de orele de consum;
g) modul de ajustare a preţurilor, tarifelor reglementate.
(4) Metodologiile de calculare, de aprobare şi de aplicare a preţurilor şi a tarifelor reglementate, menţionate în alineatul (1) din prezentul Articol, se aprobă de Agenţie şi se publică în Monitorul Oficial al Republicii Moldova, precum şi se plasează pe pagina electronica a Agenţiei şi a întreprinderilor electroenergetice.

[bookmark: _Toc402352126][bookmark: _Toc402524905]
Articolul 89. Determinarea, aprobarea şi monitorizarea aplicării preţurilor şi a tarifelor reglementate
(1) Preţurile şi tarifele reglementate în sectorul electroenergetic se determină anual de către întreprinderile electroenergetice, în conformitate cu metodologiile de calculare, de aprobare şi de aplicare a preţurilor şi a tarifelor reglementate, precum şi potrivit termenilor şi condiţiilor prevăzute în  regulamentul privind procedurile de determinare, de prezentare, de examinare, de aprobare şi de monitorizare a preţurilor şi a tarifelor reglementate din sectorul electroenergetic, aprobate de Agenţie.
(2) Preţurile şi tarifele reglementate, determinate de întreprinderile electroenergetice conform prevederilor alineatului (1) din prezentul Articol, se prezintă Agenţiei spre examinare şi aprobare.
(3) Agenţia, în conformitate cu  articolul 7, alineat (2),  cu articolul 8 şi cu articolul 9 din prezenta lege, examinează şi aprobă hotărîrea privind aprobarea preţurilor şi a tarifelor respective. 
(4) Întreprinderile electroenergetice sînt obligate să prezinte Agenţiei informaţiile care îi sînt necesare pentru examinarea şi justificarea cheltuielilor, precum şi a corectitudinii calculării preţurilor şi a tarifelor reglementate.
(5) Hotărârile Agenţiei cu privire la aprobarea tarifelor reglementate se publică în Monitorul Oficial al Republicii Moldova, se plasează pe pagina electronica a Agenţiei şi a întreprinderilor electroenergetice.
(6) Agenţia supraveghează şi monitorizează aplicarea de către întreprinderile electroenergetice a metodologiilor de calculare, de aprobare şi de aplicare a tarifelor, precum şi aplicarea corectă a a preţurilor şi tarifelor aprobate de Agenţie.

[bookmark: _Toc402352127][bookmark: _Toc402524906]Articolul 90. Separarea contabilităţii
(1)  Întreprinderile electroenergetice, indiferent de forma de proprietate şi de forma juridică, întocmesc, supun auditului şi publică situaţiile lor financiare anuale în conformitate cu termenele şi condiţiile stipulate în legislaţia Republicii Moldova şi în conformitate cu standardele de contabilitate. 
(2) Pentru a se evita discriminarea, subvenţionările încrucişate şi distorsionarea concurenţei, întreprinderile electroenergetice sînt obligate să ţină în sistemul lor de contabilitate internă conturi contabile separate pentru fiecare din activităţile de transport şi de distribuţie aşa cum ar fi în cazul în care aceste activităţi sînt desfăşurate de întreprinderi separate. 
(3) Întreprinderile electroenergetice sînt obligate să ţină contabilitate separată pentru alte activităţi ce ţin de sectorul electroenergetic, însă care nu se referă la activităţile de transport şi de distribuţie a energiei electrice aşa cum ar fi în cazul în care aceste activităţi sînt desfăşurate de întreprinderi distincte. De asemenea, întreprinderile electroenergetice trebuie să ţină contabilitate separată pentru alte activităţi, nereglementate de prezenta lege Bilanţul şi Situaţia de profit şi pierdere se întocmesc separat pe fiecare activitate.
(4) Furnizorii care furnizează energie electrică la tarife reglementate şi la tarife, la preţuri negociate sînt obligaţi să ţină contabilitate separată pentru fiecare tip de activitate practicată.
(5) În conformitate cu standardele de contabilitate şi actele  normative de reglementare, aprobate de Agenţie, întreprinderile  electroenergetice vor preciza în politicile contabile regulile de alocare a activelor şi pasivelor, a cheltuielilor şi veniturilor, precum şi a pierderilor, pe care le aplică la separarea contabilităţii pe tipuri de activităţi practicate. 
(6) Veniturile obţinute urmare a utilizării cu titlu de proprietate a reţelelor electrice de transport şi/sau de distribuţie se specifică în contabilitatea întreprinderilor  electroenergetice. Situaţiile financiare anuale trebuie să cuprindă în note informaţii despre orice tranzacţie efectuată cu întreprinderile înrudite.
(7) Auditul menţionat la alineatul (1) din prezentul articol se efectuează cu respectarea condiţiilor stabilite în Legea privind activitatea de audit şi în standardele internaţionale de audit şi trebuie să specifice, suplimentar, dacă se respectă obligaţia de a evita discriminarea şi subvenţiile încrucişate între activităţile menţionate la alineatele (2) - (4) din prezentul Articol şi între categoriile de consumatori.

[bookmark: _Toc402352128][bookmark: _Toc402524907]Articolul 91. Accesul la contabilitate şi prezentarea informaţiilor
(1) Agenţia este în drept, în baza solicitării în scris, să aibă acces la contabilitatea întreprinderilor electroenergetice, precum şi să solicite întreprinderilor electroenergetice să le prezinte datele şi informaţiile necesare pentru îndeplinirea atribuţiilor ce le revin.
(2) Întreprinderile electroenergetice oferă accesul la contabilitate şi prezintă datele şi informaţiile solicitate, în conformitate cu prevederile alineatului (1) din prezentul articol, în termenele şi în condiţiile stabilite în actele normative în domeniu, precum şi în Regulamentul privind prezentarea rapoartelor şi a informaţiilor, aprobat de Agenţie.
(3) Agenţia obligate să se abţină de la divulgarea informaţiei care constituie secret comercial. Aceste informaţii pot fi dezvăluite doar în conformitate cu termenele şi condiţiile prevăzute de legislaţia în domeniu.
(4) Informaţiile necesare pentru asigurarea unei concurenţe efective, pentru funcţionarea eficientă a pieţei energiei electrice şi pentru reglementarea tarifelor şi a preţurilor reglementate se fac publice. Această obligaţie este pusă în aplicare de Agenţie fără a aduce atingere informaţiei care constituie secret comercial. 

[bookmark: _Toc402352129][bookmark: _Toc402524908]CAPITOLUL XIV
[bookmark: _Toc402352130][bookmark: _Toc402524909]SOLUŢIONAREA NEÎNŢELEGERILOR ŞI A LITIGIILOR. RĂSPUNDEREA PENTRU ÎNCALCAREA LEGISLAŢIEI ÎN SECTORUL ELECTROENERGETIC

[bookmark: _Toc402352131][bookmark: _Toc402524910]Articolul 92. Examinarea neînţelegerilor de către Agenţie
(1) Neînţelegerile dintre întreprinderile electroenergetice în legătură cu aplicarea prezentei legi se examinează de Agenţie. La reclamaţia oricăreia dintre părţi, Agenţia emite decizie în termen de două luni de la data primirii reclamaţiei respective. Agenţia este în drept să prelungească termenul respectiv cu două luni, comunicând acest fapt persoanei care a depus reclamaţia. Ulterior, Agenţia este în drept să extindă suplimentar termenul de examinare a reclamaţiei cu acordul persoanei care a depus reclamaţia.. 
 (2) În cazul unor dispute, inclusiv transfrontaliere, privind refuzul operatorului sistemului de transport de a acorda acces la reţeaua electrică de transport, Agenţia este autoritatea de reglementare decisivă. 
(3) Agenţia examinează în procedură extrajudiciară neînţelegerile dintre consumatorii finali şi întreprinderile electroenergetice ce survin în contextul aplicării prezentei legi, precum şi dintre operatorii şi utilizatorii sistemului de distribuţie închis şi emite decizii în caz de necesitate.. Agenţia examinează petiţiile depuse de consumatorii finali, de utilizatorii sistemului de distribuţie închis, în conformitate cu Legea cu privire la petiţionare. 
(4) Pe perioada examinării petiţiilor, Agenţia este în drept să emită decizii privind interzicerea deconectării de la reţeaua electrică a instalaţiilor electrice ale consumatorului final sau privind reconectarea acestora pe parcursul examinării petiţiei consumatorului final. 
(5) În termen de 3 zile lucrătoare de la data aprobării, Agenţia remite decizia asupra neînţelegerii spre executare părţilor implicate, cu expunerea motivelor pe care se întemeiază acest act. Decizia Agenţiei este obligatorie spre executare părţilor implicate. 

[bookmark: _Toc402352132][bookmark: _Toc402524911]Articolul 93. Examinarea neînţelegerilor de către întreprinderile electroenergetice
(1) Întreprinderile electroenergetice examinează petiţiile depuse de consumatorii finali în termenele şi în condiţiile stabilite în Legea cu privire la petiţionare, precum şi în alte acte normative, inclusiv în actele normative de reglementare aprobate de Agenţie. Pe durata examinării petiţiilor consumatorilor finali privind facturarea, se interzice deconectarea instalaţiilor electrice ale acestora de la reţeaua electrică. 
(2) [bookmark: OLE_LINK14]Petiţiile consumatorilor finali în legătură cu contractarea, deconectarea, reconectarea şi facturarea se examinează şi se soluţionează de furnizor, în termenele stabilite de lege. În cazul în care furnizorul căruia i-a fost impusă obligaţia de a presta serviciu universal sau de a fi furnizor de ultimă opţiune încalcă obligaţiile sale stabilite prin prezenta lege şi prin regulamentul de furnizare a energiei electrice, acesta este obligat să plătească consumatorului final compensaţii în mărimea şi în termenele stabilite în regulamentul de furnizare a energiei electrice. Operatorul de reţea este obligat să colaboreze cu furnizorul, prin prezentarea informaţiilor solicitate de acesta şi necesare lui pentru soluţionarea problemelor abordate în petiţiile consumatorilor finali. 
(3) Petiţiile consumatorului cu privire la deconectare se examinează şi se soluţionează de furnizor indiferent dacă deconectarea instalaţiilor electrice ale consumatorilor finali a fost efectuată la cererea furnizorului sau din iniţiativa operatorului de reţea. 
(4) În cazul în care, la examinarea petiţiilor consumatorilor finali, furnizorul constată că operatorul de reţea a încălcat termenul de reconectare stabilit, acesta achită consumatorului final prejudiciat compensaţia calculată în conformitate cu Regulamentul cu privire la calitatea serviciilor de transport şi de distribuţie a energiei electrice. Operatorul de reţea este obligat să restituie furnizorului cheltuielile suportate în legătură cu achitarea compensaţiei pentru prejudicierea consumatorului final din vina sa. Dacă operatorul de reţea refuză să restituie furnizorului contravaloarea compensaţiei, ultimul este în drept să-şi recupereze cheltuielile prin intentarea acţiunii în regres în instanţa de judecată.
(5) Operatorul de reţea este obligat să examineze petiţiile şi să soluţioneze problemele  consumatorilor finali parvenite în legătură cu racordarea, delimitarea, întreruperea şi limitarea livrării energiei electrice, referitor la calitatea serviciului prestat, precum şi să achite consumatorilor finali compensaţii calculate  în conformitate cu Regulamentul cu privire la calitatea serviciilor de transport şi de distribuţie a energiei electrice.
(6) Consumatorii finali sînt în drept să solicite recuperarea prejudiciilor materiale şi morale cauzate de furnizor, de operatorul de reţea, în conformitate cu prevederile Codului civil al Republicii Moldova.
(7) În cazul în care un consumator final a adresat furnizorului sau operatorului de reţea o petiţie care urmează să fie examinată şi soluţionată de celălalt titular de licenţă, operatorul de reţea sau furnizorul, după caz, este obligat să transmită petiţia celuilalt titular de licenţă (furnizor sau operator de reţea) în termen de cel mult 3 zile lucrătoare şi să informeze despre acest fapt petiţionarul.
(8) Întreprinderile electroenergetice sînt obligate să depună toată diligenţa pentru a soluţiona pe cale extrajudiciară eventualele neînţelegeri ce pot apărea în raport cu consumatorii finali, precum şi să pună în aplicare un mecanism eficient şi nediscriminatoriu de rambursare a cheltuielilor sau de achitare a compensaţiilor  consumatorilor finali, în cazul nerespectării de către întreprinderile electroenergetice a obligaţiilor stabilite prin lege şi prin alte acte normative, inclusiv prin actele normative de reglementare, aprobate de Agenţie. 
(9) Întreprinderile electroenergetice sînt obligate să dispună de centre de deservire a consumatorilor finali care să funcţioneze conform programului de lucru de cel puţin 5 zile pe săptămînă a câte 8 ore pe zi. Personalul responsabil de examinarea petiţiilor consumatorilor finali trebuie să dispună de dreptul real de a lua decizii, în numele întreprinderii electroenergetice, pentru a soluţiona problemele abordate de consumatorii finali, iar întîlnirile cu reprezentanţii întreprinderilor electroenergetice urmează să fi stabilite inclusiv prin telefon sau prin postă electronică. Întreprinderile electroenergetice sunt obligate să ţină evidenţa petiţiilor parvenite din partea consumatorilor finali, şi, la solicitare, să prezinte Agenţiei informaţii cu privire la data depunerii petiţiei;  numele persoanei care a depus petiţia; esenţa problemei abordate în petiţie; acţiunile întreprinse pentru soluţionarea problemelor abordate în petiţie; decizia întreprinderii electroenergetice.

[bookmark: _Toc402352133][bookmark: _Toc402524912]Articolul 94. Soluţionarea litigiilor în instanţa de judecată
(1) Cu excepţiile prevăzute de prezenta lege, litigiile dintre participanţii la piaţa energiei electrice se soluţionează în instanţa de judecată. 
(2) În caz de dezacord cu răspunsul întreprinderii electroenergetice ori dacă nu a primit în termenul stabilit răspuns la petiţia adresată întreprinderii electroenergetice, consumatorul final este în drept să se adreseze în instanţa de judecată pentru soluţionarea litigiului, în termenele stabilite în Legea cu privire la petiţionare.   
(3) În cazul în care consumatorul final nu este de acord cu răspunsul Agenţiei la petiţia depusă, acesta este în drept să conteste acest răspuns în instanţa de judecată în conformitate cu Legea cu privire la petiţionare. Deciziile Agenţiei, de soluţionare a problemelor invocate în petiţie pot fi contestate în termenele prevăzute de Legea contenciosului administrativ.  
[bookmark: _Toc402352134][bookmark: _Toc402524913]
Articolul 95. Răspunderea întreprinderilor electroenergetice
(1)  Întreprinderile electroenergetice poartă răspundere pentru neîndeplinirea sau pentru îndeplinirea necorespunzătoare a funcţiilor şi obligaţiilor stabilite prin prezenta lege, precum şi prin alte acte normative, inclusiv prin actele normative de reglementare aprobate de Agenţie.
(2) Dacă Agenţia constată încălcarea de către întreprinderile electroenergetice a prevederilor prezentei legi, precum şi a actelor normative  de reglementare aprobate de Agenţie, aceasta este în drept să iniţieze procedura contravenţională în condiţiile şi în termenele stabilite în Codul contravenţional. 

[bookmark: _Toc402352135][bookmark: _Toc402524914]CAPITOLUL XV
[bookmark: _Toc402352136][bookmark: _Toc402524915]DISPOZIŢII FINALE ŞI TRANZITORII

[bookmark: _Toc402352137]Articolul 96. Dispoziţii finale şi tranzitorii 

(1) La intrarea în vigoare a prezentei legi  piaţa energiei electrice este deschisă, iar fiecare consumator final  din Republica Moldova are dreptul să aleagă producătorul, furnizorul, precum şi la schimbarea furnizorului. 
(2) Furnizorii care, la intrarea în vigoare a prezentei Legi, deţin licenţă pentru furnizarea energiei electrice la tarife reglementate urmează să îndeplinească obligaţiile de serviciu public privind prestarea serviciului universal şi privind furnizarea de ultimă opţiune pe o perioadă de 4 ani de la intrarea în vigoare a prezentei Legi, în limitele teritoriului stabilit de Agenţie. După expirarea perioadei stabilite în prezentul Alineat, Agenţia, urmează să desemneze furnizorul, furnizorii care urmează să presteze serviciul universal şi/sau care urmează să asigure furnizarea de ultimă opţiune, cu specificarea zonelor de activitate ale acestor furnizori.
(3) Consumatorii noncasnici, care nu pot să-şi aleagă furnizorul şi să semneze contracte de furnizare a energiei electrice la preţ negociabil, sînt în drept să solicite semnarea contractelor de furnizare a energiei electrice cu furnizorii serviciului universal, desemnaţi în conformitate cu prezenta lege. 
(4) Contractele de furnizarea a energiei electrice încheiate pînă la intrarea în vigoare a prezentei legi, rămân valabile pînă la semnarea de către consumatorii finali a contractelor noi de furnizare a energiei electrice, dar nu mai târziu de doi ani de la intrarea în vigoare a prezentei Legi. 
(5) Pînă la certificarea operatorului sistemului de transport în conformitate cu prezenta lege, operatorul sistemului de transport îşi desfăşoară activitatea în baza licenţei pentru transportul energiei electrice, eliberată pînă la intrarea în vigoare a prezentei legi.
(6) În termen de cel mult o lună de la realizare  de către Guvern a măsurilor stabilite în alineatul (14), litera a) din prezentul articol, operatorul sistemului de transport prezintă Agenţiei cererea şi documentele necesare pentru certificarea acestuia. 
(7) Operatorul sistemului de transport, în termen de cel mult 8 luni de la primirea notificării din partea Agenţiei cu privire la preluarea de către Comunitatea Energetică a Codurilor reţelelor electrice ale Uniunii Europene, este obligat să elaboreze şi să prezinte Agenţiei pentru aprobare Codurile reţelelor electrice, în conformitate cu exigenţele stabilite în prezenta lege.
(8) Pentru ajustarea condiţiilor din licenţele eliberate la prevederile prezentei legi, în decursul primului an de la data intrării în vigoare a prezentei legi, Agenţia este în drept să reperfecteze, la solicitare sau din oficiu, condiţiile din licenţele eliberate pînă la intrarea în vigoare a prezentei Legi.
(9)  Operatorul sistemului de transport şi operatorii sistemelor de distribuţie sînt obligaţi, în termen de cel mult 12 luni de la data intrării în vigoare a prezentei legi, să încheie un acord cu privire la obligaţiile reciproce aferente fiecărui obiectiv electroenergetic co-deţinut şi asociat activităţilor de transport şi distribuţie a energiei electrice. 
(10)  Furnizorii sînt obligaţi să solicite eliberarea de noi licenţe pentru furnizarea energiei electrice, în conformitate cu prezenta Lege în termen de cel mult 3 luni de la intrarea în vigoare a prezentei Legi.  
(11)  Prevederile articolului 36 din prezenta Lege urmează să fie aplicate doar cu condiţia existenţei unor acorduri dintre operatorul sistemului de transport din Republica Moldova şi operatorii de transport din statele vecine cu privire la implementarea mecanismului de compensare.
(12)  Guvernul, în termen de 6 luni:
a) întreprinde măsurile necesare pentru realizarea separării şi pentru asigurarea independenţei operatorului sistemului de transport, în conformitate cu principiul stabilit în articolul 26, alin. (5) din prezenta lege;
b) desemnează furnizorul central de energie electrică;
c) aprobă şi prezintă Secretariatului Comunităţii Energetice primul raport de monitorizare privind securitatea aprovizionării cu energie electrică
d) prezintă Parlamentului propuneri referitor la aducerea legislaţiei în concordanţă cu prezenta lege;
e) aduce actele sale normative în concordanţă cu prezenta lege.
(13)  Guvernul, în termen de 4 luni de la constatarea de către organul central de specialitate al administraţiei publice în domeniul energeticii, în baza avizului Agenţiei a existenţei condiţiilor de procurare a energiei electrice de pe piaţa liberalizată a Comunităţii Energetice sau altor ţări terţe şi/sau a premiselor favorabile pentru crearea şi funcţionarea de pieţe competitive organizate, dispune crearea următoarelor pieţe de energie electrică: a pieţei energiei electrice pentru ziua următoare, a pieţei energiei electrice pe parcursul zilei (intra-zilnică) şi a pieţei energiei electrice de echilibrare. Piaţa pentru alocarea capacităţii interconectorilor şi piaţa serviciilor de sistem se instituie în termenele stabilite în Regulile pieţei energiei electrice. Normele şi principiile de funcţionare a pieţelor organizate de energie electrică se stabilesc în regulile pieţei energiei electrice aprobate de Agenţie în conformitate cu prezenta lege. 
(14)  Pentru a asigura organizarea şi gestionarea pieţei energiei electrice pentru ziua următoare şi a pieţei energiei electrice pe parcursul zilei (intra-zilnică), Guvernul, în termenul stabilit în alineatul (14) din prezentul Articol, desemnează operatorul pieţei energiei electrice. Funcţiile de operator al pieţei energiei electrice şi de furnizor central al energiei electrice şi pot fi impuse uneia şi aceleiaşi întreprinderi.
(15)  Contractele dintre consumatorii finali şi subconsumatori, în vigoare la momentul intrării în vigoare a prezentei Legi, rămân valabile timp de doi ani de la intrarea în vigoare a legii. În termen de un an de la intrarea în vigoare a prezentei Legi, Agenţia este obligată să elaboreze şi să aprobe metodologia de calculare a tarifului reglementat pentru operarea sistemului de distribuţie închis şi regulamentul privind sistemele de distribuţie închise. În termen de 3 luni de la intrarea în vigoare a actelor normative de reglementare ale Agenţiei stabilite în prezentul Alineat, persoanele care deţin instalaţii electrice ce constituie sistem de distribuţie închis în sensul Articolului 50, alineat (3) din prezenta Lege trebuie să se adreseze la Agenţie pentru obţinerea autorizaţiei pentru sistem de distribuţie închis.
(16)  În cazul în care pînă la intrarea în vigoare a prezentei Legi au fost emise autorizaţii de construire care permit efectuarea lucrărilor de construcţie în zonele de protecţie a reţelelor electrice, beneficiarul sau proprietarul construcţiei este obligată să acorde acces operatorului de reţea pentru executarea lucrărilor de exploatare, de întreţinere sau de modernizare a reţelelor electrice. Eventuala strămutare a reţelei electrice se va efectua cu condiţia achitării prealabile de către beneficiarul sau proprietarul construcţiei a costurilor aferente strămutării reţelei electrice, după obţinerea acordului proprietarilor sau al deţinătorilor legali ai terenului de pe traseul pe care urmează să fie amplasate noile reţele electrice. 
(17)  Agenţia, în termen de 24 luni  de la intrarea în vigoare a prezentei legi, va aduce actele sale normative de reglementare în concordanţă cu prezenta lege, precum şi elaborează, publică şi pune în aplicare actele normative de reglementare noi prevăzute de prezenta lege. 
(18) Până la aprobarea tarifului de racordare, plata pentru racordare la reţeaua electrică va fi calculată în baza devizului de cheltuieli pentru montarea instalaţiei de racordare.
(19)  În cazul discrepanţelor sau al contradicţiilor între prevederile prezentei legi şi prevederile altor legi care reglementează activităţile din sectorul electroenergetic sau orice alte activităţi conexe, se aplică prevederile prezentei legi.
(20)  La data intrării în vigoare a prezentei legi se abrogă:
	Legea nr.124 din 23.decembrie 2009 cu privire la energia electrică cu modificările şi completările ulterioare (republicată în Monitorul Oficial al Republicii Moldova, 2014 nr.127-133, art.311);
	Articolul Art. XXVII din Legea nr. 66 din 7 aprilie 2011 pentru modificarea şi completarea unor acte legislative (monitorul Oficial al Republicii Moldova, 2011, nr. 110-112, art. 299);
	Legea nr. 27 din 13 martie 2014 pentru modificarea şi completarea Legii nr. 124-XVIII din 23 decembrie 2009 cu privire la energia electrică (Monitorul Oficial al Republicii Moldova, 2014, nr. 66-71, art. 144);
	Articolul XIV din Legea nr. 38 din 27 martie 2014 pentru modificarea şi completarea unor acte legislative (Monitorul Oficial al Republicii Moldova, 2014, nr. 92-98, art. 228).

